ދިމާވި އާދަޔާ ޚިލާފް ޒުވާނާ (ހަތްވަނަ ބައި) – Esfiya\nބިރުވެރި ލޯބި 10 mins ago\nދިމާވި އާދަޔާ ޚިލާފް ޒުވާނާ (ހަތްވަނަ ބައި)\nސައިފް ސޯފާގައި އިށީނދެ ޓީވީ ހުޅުވާލުމުން، ނައިޝާ ހިނގައިގަތީ ކޮޓަރިއާ ދިމާލަށެވެ.ކޮޓަރިއަށްވަދެ މުޅިތަނަށް ވަށައިގެން ނައިޝާ ނަޒަރު ހިންގާލިއެވެ.ތަނަވަސްކަން ބޮޑު ކޮޓަރި ތެރޭގައި ހުރިހާ އެއްޗެއްވެސް ހުރީ ތަރުތީބުކޮށްފައެވެ.މޭޒުމަތީގަައި، ރައްޓެހިވެގެން އުޅުނުއިރު ސައިފް ދިން މާތައް ވާހަކަށް އަޅާފައި ހުރިއިރު، ނައިޝާމެނަށް ލިބުނު ރީއްޗަށް ބަހައްޓާ ހަދިޔާތަށްވެސް، އެނދުގެ ހެޑްބޯޑު މަތީ އަތުރާލެވިފައިވެއެވެ.\nތިން ދޮރުފަތްލީ ބޮޑު އަލަމާރި ކައިރިއަށް ހުއްޓި ، އަލަމާރީގެ ދޮރު ނައިޝާ ހުޅުވާލިއެވެ.އަލަމާރީގަައި އަޅުވާފަ އިން ވެޑިން ޑްރެސް ނަގާ ގައިގަ ޖައްސާލުމަށްފަހު، އެ ހެދުން ނައިޝާ އަލަމާރިގައި އަޅުވާލިއެވެ. އަދި ފޮށީގައި ހުރި އެއްޗެހިތައް ހުސްކުރަން ނައިޝާ އުޅުނެވެ. އެއްޗެހިތައް ފަތްޖަހާފައި އަލަމާރި އަށް ލާން އުޅުނު ވަގުތު ނައިޝާއަށް ކޯލެއް އައެވެ.\n“ހަލޯ މަންމާ” ކަންފަތުގައި ފޯނުޖައްސާލުމާއެކު ނައިޝާ ބުންޏެވެ. “ދަރިފުޅު ދެވުނުތޯ ބަލާލަން މި ގުޅާލީ” ނައިޝާ ގެ މަންމަ ބުންޏެވެ.”އާނ އާދެވިއްޖެ… ކޮޓަރީގަ މިހިރީ މިހާރު… ފޮށިގަ ހުރި އެއްޗެހިތައް ފަތްޖަހާ އަލަމާރިއަށް ލަނީމި”” ނައިޝާ އޭނާގެ މަންމައަށް ބުނެލީ އެވެ. ” ރަނގަޅުދޯ ހުރިހާކަމެއް ވެސް؟…. އެޕާޓުމެންޓުވެސް ރަނގަޅުދޯ؟…މިހާރު ކައިފިންތަ؟” ނައިޝާގެ މަންމަ ނައިޝާ ކައިރި އެހިއެވެ. ” އާނ ރަނގަޅު…. އެޕާޓްމެންޓުވެސް ރަނގަޅު…ވަރަށް ތަރުތީބުކޮށް ރީތިކޮށްފަ ޝަރޫނާ ހުރީ…ދޮންތަ ބައިން ކައިފިން” ޖަވާބުގައި ނައިޝާ ބުންޏެވެ. ” މަންމަމެން ގާތު ކަމެއް ބޭނުންވަންޏާ ބުނާތި އިނގޭ ދަރިފުޅޫ” ނައިޝާ ގެ މަންމަ ބުންޏެވެ. ” ހޫމް…ކުރިން ޕޮކެޓް މަނީގެ ގޮތުގަ ދޭ ދިހަހާސް ރުފިޔާ ނުފޮނުވާތި ދެން….ކޭޝް ކާޑުގަވެސް ރުފިޔާ އެބަހުއްޓެއްނު އަނެއްކާ ސައިފްވެސް ވަޒީފާއަށްދޭ” ނައިޝާ އޭނާގެ މަންމައަށް ބުނެލި އެވެ. “އޯކޭ ދަރިފުޅު ބޭނުންގޮތެއް…ކޭޝް ކާޑުގެ ފޯނު ނަމްބަރަކަށް އިންނާނީ ދަރިފުޅުގެ ނަމްބަރު….ދެން އިންޓަނެޓް ބޭންކިންގ ހަދާ… ދަރިފުޅު ގެ އީމެއިލް ބޭނުންވާނެ” ނަައިޝާ ގެ މަންމަ ބުންޏެވެ.\nފޯނު ބޭއްވުމާއިއެކު ނަައިޝާ އަލާމާރިއަށް އެއްޗެހިތައް އެޅުމަށްފަހު، ރޭގަނޑަށް ކައްކަން ބޭނުންވާ ސާމާނު ގަންނަން ފިހާރަ ދޮށަށް ދިޔަ އެވެ.\n“ކޯއްޗެއް ކައްކަނީ މިރޭ” ކޮތަޅުތައް ހިފައިގެން ވަތް ނަަައިޝާ ފެނުމުން ސައިފް އެހިއެވެ.”ނޫޑްލްސް ހަދަންކަމަށް އޯކޭތަ؟” ނައިޝާ ސައިފް ކުރެން އެހިއެވެ. “ކައްކަން އިނގޭތަ އަނެއްކާ؟…އޯކޭ ވާނެ…އެހެންނޫނަސް ސައިފް މީ ރޭގަނޑު އެހާ ކާމީހެއްނޫން” ސައިފް ބުންޏެވެ. “އައްދޭ…އިނގޭ ކައްކަން…ދޮންތަ ބައިގަ ހުރިއިރު ޝަރޫނާ ކައިރިން ވެސް ދޮންތަ ކައިރިން ވެސް ކައްކަން ދަސްކޮށްފަ ހުންނާނީ” ސަކަ ގޮތަކަށް ނައިޝާ، ސައިފަށް ބުންޏެވެ.\nރޭގަނޑު ކައްކަން ބަދިގެ ތެރޭގައި ނައިޝާ ހުއްޓާ އޭނާއަށް ކޯލެއް އައެވެ. “ހަލޯ ނައި…”އެކޮޅުން ވާހަކަ ދެއްކީ ސައިފް ގެ މަންމައެވެ.”ލަންކާއަށް ދަތުރު ގޮސްލާފަ އައި ވާހަކަ މަންމަ ކައިރި ސައިފް ބުނި.” ނައިޝާ އަށް އޭނާގެ މައިދައިތަ ބުންޏެވެ. “އާނ…ކިހިނެއް ހުރިހާ ކަމެއް؟…ބައްޕަ އާ ކޮއްކޮ ރަނގަޅުތަ؟” ނައިޝާ އެހިއެވެ. “އާނ ރަނގަޅު އެންމެންވެސް…ސައިފް ބުނި ވަރަށް ބޮޑު ގެއެއްގަޔޯ ތިބީ…އޭނާ ވަރަށް އުފާވެފަ ހުރިހެން ހީވޭ އަޑުން” މައިދައިތަ އެހެން ބުނުމުން ނަައިޝާ ހިނިގަނޑެއް ޖަހާލިއެވެ.\n“މަންމަ މި ގުޅާލީ ވެސް ކަމަކުއޭ..”މައިދައިތަ އެހެން ބުނުމުން ކޮންކަމަކުތޯ ނައިޝާ އޮޅުންފިލުވިއެވެ. “މިގޭ ފެންކައްކާ ޖަގު ހަލާކުވެފަ ހުރީމަ ޖަގެއް ބޯޓަށް ލައިދީބަލާށޭ ބުނަން ވެގެން” މައިދައިތަ އެހެން ބުނުމުން ނަައިޝާ ބޯޓަށް ޖަގު ގަނެފަ ލައިދޭނެ ވާހަކަ ބުންޏެވެ.\nނައިޝާ އާއި ސައިފްގެ ކައިވެނީގެ ދުވަސްތައް ވަރަށް ލޯތްބާއި އުފަލާއިއެކު ހޭދަކުރަމުން ދިޔައެވެ.ނަމަވެސް ސައިފަށް އަންނަ ކޯލުތަކެއް ނުހުއްޓެއެވެ.ނައިޝާ ހުންނަ ތަންތާ ސައިފް އެކޯލުތަކަށް ޖަވާބެއް ނުދެއެވެ.އެހެންނަމަވެސް އެކަމާ ނައިޝާ މާބޮޑަކަށް އަޅައެއް ނުލައެވެ.ގުޅަނީ ކާކުތޯ ބަލާކަށް ނައިޝާ ބޭނުމެއްނުވިއެވެ.އެއަށްވުރެ ބޮޑަށް ނައިޝާ ސައިފަށް އިތުބާރު ކުރެއެވެ.\nކައިވެންޏަށް ދެމަސް ފުރުނު ތަނާ ސައިފް އޭނާ އުޅެމުން އައި ވަޒީފާއިން ވަކިވިއެވެ. “ކީއްވެ ވަޒީފާއިން ވަކިވީ؟” ނައިޝާ ސައިފް ކުރެން އެހިއެވެ. “ވަޒީފާއަށް ނުދިޔަސް ދައްޗެއް ނުވާނެއެއްނޫންތަ؟… ނައި އަތުގަ ލާރި އެބަހުއްޓެއްނު…މަންމަ ދިން ކޭޝްކާޑުވެސް އެބައޮތެއްނު…ކަމަކަށް ދަތި ވަންޏާ ނައިގެ މަންމަމެން ކައިރި ބުނީމަ ލިބޭނެ އެއްނު” ސައިފް ނައިޝާއަށް ބުންޏެވެ. “އެކަމް ނައި ބޭނުމެއްނުވޭ މެރީ ކުރުމަށްފަހު މަންމަމެން ކައިރީ ކަންކަމު ކިޔާކަށް… ދޮންތައާ ތުއްތަވެސް އެއުޅެނީ އެމީހުންގެ ފިރިންގެ ޚަރަދުގަ…”ނަައިޝާ އެހެން ބުނުމުން އެހެން ވަޒީފާއެއް ހޯދާނީ ކަމުގައި ސައިފް ބުންޏެވެ. ހަފްތާއެއް ވެގެންދިޔައިރުވެސް ސައިފަށް ވަޒީފާއެއް ހޯދޭވޭ ގޮތެއް ނުވުމުން ނައިޝާ ވަޒީފާއަކަށް ދާން ނިންމި އެވެ.\nހަފްތާއެއް ފަހުން ނައިޝާއަށް ޕުރައިވެޓް ކުލިނިކެއްގެ ރިސެޕްޝަންގެ ބައިން ވަޒީފާ ލިބުނެވެ.އެލަވަންސްތަކާއެކު ދިހަހާސް ލިބޭ އިރު ދުވާލަކު އަށް ގަނޑިއިރު ޑިއުޓީ ކުރަން ޖެހެއެވެ. ގޭގެ މަސައްކަތްތައް ބަލަހައްޓަމުން ކުލިނިކަށް ދާން ޖެހުމުން ނައިޝާއަށް ބުރަ ބޮޑުވިއެވެ.އެހެންނަމަވެސް އެކަމާ ނައިޝާ އެއްވެސް ޝަކުވާއެއް ނުކުރެއެވެ.ހުރިހާ މަސައްކަތެއްވެސް ފަރުވާތެރިކަމާއެކު ބަލަހައްޓަމުން ނައިޝާ ގެންދިޔައެވެ.\nއުޅެން ޖެހޭ ބުރަކަމުން ކަސްރަތަށް ދާނެ ވަގުތެއްވެސް ނައިޝާ އަކަށް ނުވިއެވެ.އެހެންކަމުން ގޭގައި ލިބޭ ހުސްވަގުތު ތަކުގައި ކަސްރަތުކުރަން ނައިޝާ ދުވާ މެޝިނެއް ގަތެވެ.\n“މަންމަ ބުނީ ނައި ކައިރި މަންމައަށް ގުޅާލަބަލާށޯ!” ސައިފް އެހެން ބުނުމުން ނަައިޝާ އޭނާ ގެ މައިދައިތައަށް ގުޅިއެވެ. ” މަންމަ ބުނީ މިގޭ އަވަން ހަލާކު ވެފަ ހުރީމަ އަވަނެއް ގަނެދީބަލާށޭ…މާދަން ބޯޓު ފުރާނެ” ނައިޝާ އޭނާގެ މައިދައިތަ އަށް އަވަނެއް ގަނެެދޭނެ ވާހަކަ ބުންޏެވެ. ” ސެލެރީ ލިބުނީމަ އެކަމްވާނީ” ފޯނު ބޭއްވުމުން ސައިފަށް ނައިޝާ ބުންޏެވެ. ” ކޭޝް ކާޑުގަ ހުއްޓެއްނޫންތަ މިލިއަނެއްހާ ރުފިޔާ…ސައިފަށް އަޑު އިވުނު ނައިގެ މަންމަ އެހެންބުނި އަޑު” ސައިފް އެހެން ބުނުމުން އެރުފިޔާގައި ނުޖެހޭނަން ކަމަށާއި އެއީ ބޮޑުކަމެއް ދިމާވިޔަސް ބޭނުންކުރަން ރައްކާކޮށްފައި ހުރި ރުފިޔާ ކަމުގައި ނައިޝާ ބުންޏެވެ. “އޯކޭ މަ ގުޅާފަ މަންމަ ކައިރި ބުނާނަން ނުވާނޭ… ކަންކަމުގަ ނުކިޔާށޭ” ހިތް ހަމަ ނުޖެހިހުރެ ސައިފް ބުންޏެވެ. “ނަައި ނުބުނަމެއްނު ނުވާނެއެކޭ…މަންމަ ކަމަކު ބޭނުންވަންޏާ ނައި ކައިރި ހަމަ ބުނަންވީ ނަައި ހަމަ ވަރަށް ހެޕީވޭ ސައިފް މަންމައަށް ކަންކަން ކޮށްދެވޭތީ” ދެރަވެފަ ހުރެ ނައިޝާ ބުންޏެވެ.\nސައިފް ހިތްހަމަ ނުޖެހުމުން ނައިޝާ ވަރަށް ދެރަވިއެވެ.އެހެންކަމުން ކާޑުން ރުފިޔާ ނަގައިގެން، ނައިޝާ އޭނާގެ މައިދައިތަ އަށް އަވަނެއް ގަނެދިނެވެ.\nދޭތެރެއަކުން ނައިޝާގެ މައިދައިތަ ކޮންމެވެސް އެއްޗެއް ގަންނަން ނައިޝާ އަށް ގުޅައެވެ.އެކި ފަހަރު މަތިން އެކި އެއްޗެހި ނައިޝާ އެމީހުންނަށް ފޮނުވިއެވެ.މިނީބާ ފުރިޖާއި، ބެޑްޝީޓާއި،ތެލި ތަށި ސެޓް ފަދަ ގެއަށް ބޭނުންވާ ސާމާނެވެ.އެހާ ގިނައިން އެއްޗެހި ހޯދަން ނައިޝާއަށް އެމީހުން ގުޅިއަސް ނައިޝާ ހިތަކު އެމީހުނާއި ދޭތެރޭ ފޫހިކަމެއް ނެތެވެ.ނައިޝާ އެއްޗެހި ފޮނުވަނީ ހެޔޮހިތުން ރުހުމުގައެވެ.\nގެއަށް ބޭނުންވާ ސާމާނުގެ އިތުރުން ފައިސާ ވެސް ނައިޝާ އެމީހުންނަށް ފޮނުވައެވެ.ފަސްހާހުންނާއި ދިހަހާހުންނެވެ.ނައިޝާ އަމިއްލައަށް ވެސް އެމީހުންނަށް ހަދިޔާ ފޮނުވާ ހަދާއިރުވެސް އެކޮޅުން އެންމެ ފަހަރަކުވެސް ނައިޝާމެނަށް ހަދިޔާއެއް ނުފޮނުވައެވެ.އެހެންނަމަވެސް އެކަމާ ނައިޝާ އެއްވެސް ޝަކުވާއެއް ނުކުރެ އެވެ.\nލޯބި November 7, 2016\nއިންތިޒާރުގައި ހުންނަމޭ ލޯބިން 13\nހިތާމަ ލޯބި June 3, 2018\nހިތާމަ ބިރުވެރި March 28, 2020


ނަމާދުގެ ޤަދަރު މަތިވެރިކުރުން9– DhiSalafiyyah\nނަމާދުގެ ޤަދަރު މަތިވެރިކުރުން 9\n07/04/2014 ފިޤުހާއި އޭގެ ޢިލްމުތައްއައްޝައިޚް އަޙްމަދު ރިމާޒް\nﷲ ތަޢާލާ އިންސާނުން ޚަލްޤުކުރެއްވުމުގެ މަޤްޞަދަކީ އެއިލާހަށް އަޅުކަންކުރުމެވެ. އިންސާނުން ފިޔަވައި އެހެނިހެން މަޚްލޫގާތުތައް އެއިލާހު ހައްދަވާފައިވަނީ އެއިންސާނާގެ ރާޙަތަށްޓަކައެވެ. އަދި އިންސާނާއާ އޭނާގެ ވެރި ރައްބަށް ދަންނަވައި ގުޅުވައިދޭ ވަޞީލަތަކީ ނަމާދުކަމުގައި ލައްވާފައިވެއެވެ. ކޮންމެ ނަމާދެއްގެ ދެމެދު އަޅާއަށް ޝައިޠާނާގެ ފަރާތުން ކުރިމަތިވާ ހެއްލުންތެރިކަމުގެ ވަސްވާސްތަކުގެ ސަބަބުން ޣާފިލުވެ އަރައިގަނެވޭ ފާފަތަށް ގިނަގުނައެވެ. އޭގެ ސަބަބުން އަޅާއާ ރައްބާ ދުރުވެގެންދެއެވެ. އަދި އިލާހީ މަދަދު މެދުކެނޑިގެންދެއެވެ. އަދި ﷲ އަށް އަދާކުރަންޖެހޭ އަޅުވަންތަކަމާއި ބީރަށްޓެހިވެގެންދެއެވެ. އަދި ޝައިޠާނާއާއި އޭނާގެ ބައިގަނޑުގެ މަޅިތަކުގައި ޖެހި ކަސްތޮޅުއެޅި ހަވާނަފުސުގެ ޖަލެއްގައިވާ އަސީރަކަށްވެގެންވެސް ހިނގައިދާނެއެވެ. ދެން ފަހެ އެމީހެއްގެ ނަސީބަކީ ހިތްދަތިކަމާއި މާޔޫސްކަމާއި ކަންބޮޑުވުމާއި ހާސްކަމާއި ހިތާމަތައްކަމުގައި ވެގެން ހިނގައިދެއެވެ. ނަމަވެސް ﷲ ތަޢާލާގެ ތަނަވަސް ރަޙްމަތާއި އޯގާވަންތަކަމުން ވަނީ މިމުޞީބާތްތަކުން މިންޖުވުމަށްޓަކައި ހިތާއި ގުނަވަންތަ ޝާމިލުވާ އެންމެ ފުރިހަމަ އަޅުކަންކަމުގައިވާ ނަމާދު ފަރުޟްކުރައްވާފައެވެ.\nފަހެ ވުޟޫގައި އެތެރެއާއި ބޭރުފުށުގެ ޠަހާރަތުވެއެވެ. ނަމާދަށް ވުޟޫކުރުމުން ނަޖިހުން ގުނަވަންތަކުގެ ބޭރު ސާފުވެގެންދާފަދައިން، ވުޟޫކޮށް ތައުބާވުމުން ހަށިގަނޑުގެ އެތެރޭގައިވާ ހިތްވެސް ފާފައިގެ ދަމިލައިން ސާފުވެގެންދެއެވެ. މިސަބަބަށްޓަކައި ﷲ ތަޢާލާ ތައުބާވުމާއި ޠަހާރަތާއިހުރި ގުޅުން އަންނަނިވި އާޔަތުގައި ބަޔާންކުރައްވާފައިވެއެވެ. ﷲ ތަޢާލާ ވަޙީކުރައްވާފައިވެއެވެ: ﴿إِنَّ اللَّـهَ يُحِبُّ التَّوَّابِينَ وَيُحِبُّ الْمُتَطَهِّرِ‌ينَ﴾[البقرة 222] މާނައީ:” ހަމަކަށަވަރުން، ގިނަގިނައިން ތައުބާވާ މީހުންދެކެ ﷲ ލޯބިވެ ވޮޑިގެންވެއެވެ. އަދި ޠާހިރުވާ މީހުން ދެކެވެސް އެކަލާނގެ ލޯބިވެވޮޑިގެންވެއެވެ”.\nއަދި މާތްނަބިއްޔާ ޞައްލަﷲ ޢަލައިހިވަސައްލަމަގެ އަރިހުން ރިވާވެގެންވާ ވުޟޫދުޢާއިންވެސް މިކަން ބަޔާންވެގެންދެއެވެ. އެދުޢާގައިވަނީ:((اللَّهُمَّ اجْعَلْنِي مِنَ التَّوَّابِينَ، وَاجْعَلْنِي مِنَ الْمُتَطَهِّرِينَ)) [رواه الترمذي, باب ما يقال بعد الوضوء, رقم:55] މާނައީ:” ޔާ ﷲ، މިއަޅާ ތައުބާވާމީހުންގެ ތެރޭގައިލައްވާފާދޭވެ އަދި ޠާހިރުވާ މީހުންގެތެރިން ލައްވާފާދޭވެ”. އަޅާ ﷲ ތަޢާލާ އެއްކައުވަންތަކޮށް ޝިރުކުން ބަރީއަވުމުން ޝިރުކުގެ ނުބައިކަމުން ޠާހިރުވެގެންދެއެވެ. އަދި ތައުބާވުމުން ހިތުގައިވާ ދަމިލަ ދޮވެވި ހިތްވެސް ޠާހިރުވެގެންދެއެވެ. އަދި ވުޟޫކުރުމުން ބޭރުފުށުގެ ގުނަވަންތައް ސާފުވެގެންދެއެވެ. މިއީ ޠަހާރަތުގެ އެންމެ މަތީ ދަރަޖައެވެ. މިޙާލަތުގައި ﷲ ގެ ދަރުބާރުގައި ހުއްޓިހުރެ، ނަމާދަށް ނިޔަތްގަނެ، އެއިލާހުގެ މަތިވެރިވަންތަކަމާއި ޖަލާލަތްތެރިކަން ހިތްމައްޗަށްގެނެސް ތަކްބީރުކިޔާނީއެވެ. ތަކުބީރުގެ މާނައީ އެންމެ ބޮޑީ ﷲ އެވެ. ދުލުން ތަކުބީރު ކިޔާހިނދު ތަކުބީރުގެ މާނައިގަވާ ފަދައިން ﷲ ތަޢާލާއީ އެންމެ ބޮޑު ފަރާތްކަން ހިތްމައްޗަށްގެނެސްގަންނަން ޖެހެއެވެ. އެއިލާހުކަން އެންމެ ބޮޑީ އެހެންކަމުން އެއިލާހުގެ ޒިކުރުން އެއްކިބާވާނެ ހުރިހާކަމަކުން ހިތް ޚަލާޞްކުރަންޖެއެވެ. ދުނިޔެއައިގެން ހިތް މަޝްޣޫލުވެއްޖެނަމަ އޭގެ މާނައީ އަޅާގެ ހިތުގައި ﷲއަށް ވުރެ ދުނިޔޭގެ ކަންކަމަށް ބޮޑު އަހައްމިއްޔަތުކަމެއް ދެވިފައިވާކަމެވެ. އެހެންކަމުން ދުލުން ކީ ތަކުބީރާއި ހިތާއި އެވަނީ ތަޢާރުޟުވެފައެވެ. ދުލުގެ ބަހަށް ހިތް އެވަނީ ނުކިޔަމަންތެރިވެފައެވެ.\nދެންފަހެ ތަކްބީރަތުލް އިޙްރާމް ކިޔުމަށްފަހު ދުޢާއުލް އިސްތިފްތާޙު ކިޔާނީއެވެ. ދުޢާއުލް އިސްތިފްތާޙުގެ އެކި އެކި ޞީޣާތައް ވާރިދުވެގެންއައިސްފައިވެއެވެ، ނަމަވެސް މިތާގައި ބަޔާންކޮށްލާނީ އޭގެތެރެއިން އެއް ޞީޣާއެވެ. އެއީ: ((سُبْحَانَكَ اللَّهُمَّ وَبِحَمْدِكَ، وَتَبَارَكَ اسْمُكَ، وَتَعَالَى جَدُّكَ، وَلَا إِلَهَ غَيْرُكَ)) [رواه أبوداود, كتاب الصلاة, باب من رأى الاستفتاح بسبحانك اللهم وبحمدك, رقم:775] މާނައީ: “އިބަﷲގެ ހުސްޠާހިރުވަންތަކަމާއެވެ! އޭ ހައްދަވާބޮޑުކުރެއްވި ރަސްކަލާކޮ! އިބަﷲއަށް އެންމެހާ ޙަމްދު ތަޢްރީފެއް ލިބިވޮޑިގެންވެއެވެ. އިބަރަސްކަލާނގެ އިސްމުފުޅުގެ ބަރަކާތްތެރިކަމާއެވެ! އަދި އިބަﷲގެ މާތްކަމުގެ އަރަހުށިކަމާއެވެ! އަދި އިބަﷲ ފިޔަވައި އަޅުކަންވެވުން ޙައްޤުވެގެންވާ އެހެން އެއްވެސް އިލާހަކު ނުވެއެވެ.”\nމިފަދައިން ﷲ ތަޢާލާއަށް ޙަމްދާއި، ޘަނާކިޔަމުން ނަމާދު ފަށައިގަންނާނީއެވެ. ޙާޖަތަކަށް އެދުމުގެ ކުރިން ﷲ ތަޢާލާއަށް ޙައްޤުވެގެންވާ ޘަނާކިޔުމީ އަޅިކަމުގެ ރިވެތި އަދަބުތަކުގެ ތެރެއިން ހިމެނޭކަމެކެވެ. އަދި އެއީ އެއިލާހުގެ ރުހިވޮޑިގެންނެވުން ލިއްބައިދޭކަމެކެވެ.\nދުޢާއުލް އިސްތިފްތާޙް ކިޔުމަށްފަހު ޤުރުއާން ކިޔެވުމަށްޓަކައި ޝައިތާނާގެ ކިބައިން ރައްކާތެރިކަމަށް އެދޭނީއެވެ (އެބަހީ: އަޢޫޛު ކިޔާނީއެވެ). އެހެނީ މިފަދަ ޝަރަފުވެރި، ދުނިޔެއާއި އާޚިރަތަށް މަންފާހުރި މަޤާމެއްގައި އަޅާ ވަނިކޮށް، ނިކަމެތިކޮށްލައި މަޙްރޫމްކޮށްލަން ޝައިތާނާ ފައިވިއްދާފައިވާނެތީއެވެ. ނަމާދުގެ އޭގެ ރޫޙޫގައި އަދާކޮށްނިންމާލުމުން މަޙްރޫމްކުރުމަށްޓަކައި ޝައިތާނާއާއި އޭނަގެ ބައިގަނޑު ހުށިޔާރުވެގެންތިބޭނެއެވެ. ޝައިތާނާގެ ކިބައިން ރައްކާތެރިކަމަށް އެދެންޖެހެނީ މިސަބަބަށްޓަކައެވެ. ހިތާއި ގުނަންތައް ޙާޟިރުކޮށް ދުލުން ކިޔާ އެއްޗަކަށް ވިސްނާމުންދާ ޙާލު އަޅާގެ ފަލާޙާއި ކާމިޔާބާއި ނިޢްމަތްތަކުގެ ވެރި އިލާހަށް ފުރިހަމައަށް އިޖާބަދެވޭތޯއެވެ. އެހެންކަމުން އަޅާގެ މި ޤަސްދުން އެއްކިބާކޮށްލުމަށް ޝައިތާނާއަށް ލިބިފައިހުރި ހުރިހާ ތާގަތެއް އޭނާ ބޭނުންކުރާނެއެވެ. (ނުނިމޭ)


Yuropaa leeguge gadha soalhaah totenham dhathurukohfi - Vaguthu via Habaru\nޔުރޮޕާ ލީގުގެ ގަދަ ސޯޅައަށް ޓޮޓެންހަމް ދަތުރުކޮށްފި\nThu, 25 Feb 2021 07:48 AM\nޔުއެފާ ޔޫރޮޕާ ލީގުގެ ދެވަނަ ބުރުގެ ދެ ދެވަނަ ލެގުގައި އޮސްޓްރިއާގެ ވޮލްފްސްބާގާ ފަސޭހަކަމާއެކު ބަލިކޮށް މުބާރާތުގެ ގަދަ 16 އަށް އިނގިރޭސި ކުލަބް ޓޮޓެންހަމް ހޮޓްސްޕާސް ދަތުރުކޮށްފިއެވެ.\nޓޮޓެންހަމްގެ ދަނޑުގައި ކުޅުނު ދެވަނަ ލެގުގެ މެޗުން ޓޮޓެންހަމް މޮޅުވީ 4-0 ގެ ނަތީޖާއަކުންނެވެ. މިދިޔަ ހަފުތާގައި ކުޅުނު ދެވަނަ ބުރުގެ ފުރަތަމަ ލެގުން ޓޮޓެންހަމް ވަނީ ރަށުން ބޭރުގައި 4-1 ގެ ނަތީޖާއަކުން މޮޅުވެފައެވެ. އެހެންކަމުން ގަދަ 16 ގެ ޖާގައެއް ޓޮޓެންހަމުން ހޯދީ 8-1 ގެ އެގްރިގޭޓް ނަތީޖާއަކުންނެވެ.\nމިއީ 2015-16 ސީޒަނަށްފަހު ޔޫރޮޕާ ލީގުގެ ގަދަ 16 އަށް ޓޮޓެންހަމް ދަތުރުކުރި ފުރަތަމަ ފަހަރެވެ. މުބާރާތުގެ ތަށި ނަގާނެކަމަށް އެންމެ ބޮޑަށް ބެލެވޭ އެއް ޓީމަކީވެސް ޓޮޓެންހަމް އެވެ.\nބުދަ ދުވަހުގެރޭ ކުޅުނު މެޗު ފަށައިގެން 10 ވަނަ މިނެޓުގައި އެ ޓީމުން ވަނީ ލީޑު ނަގާފައެވެ. މި ލަނޑު އެ ޓީމަށް ޑެލޭ އަލީއެވެ. އަދި ދެވަނަ ހާފު ފަށައިގެން ފަސްވަނަ މިނެޓުގައި ކާލޯސް ވިނީޝިއަސް ޓޮޓެންހަމަށް ލީޑު ފުޅާކޮށްދިނެވެ.\nޓޮޓެންހަމްގެ ފަރާތުން މޮޅު ކުޅުމެއް ފެނިގެންދިޔަ މި މެޗުގައި އެ ޓީމުން ކާމިޔާބުކުރި ތިންވަނަ ލަނޑު 73 ވަނަ މިނެޓުގައި ޖަހައިދީފައިވަނީ ބަދަލު ކުޅުންތެރިއެއްގެ ގޮތުގައި ކުޅެން އެރި ގެރެތް ބޭލް އެވެ. މި ލަނޑު ޖެހިތާ ދިހަ މިނެޓުފަހުން ޓޮޓެންހަމްގެ ހަތަރުވަނަ ލަނޑު ކާމިޔާބުކޮށްދިނީ ވިނީޝިއުސް އެވެ.\nޔުއެފާ ޔުރޮޕާ ލީގުގެ ގަދަ 16 ގެ މެޗުތައް ކުޅުމަށް ހަމަޖެހިފައިވަނީ އަންނަ މާޗު މަހުގެ ތެރޭގައެވެ.


Suzain aa eku Maaziya Fiya Jahaalaifi\nސުޒޭނާއެކު މާޒިޔާ ފިޔަޖަހާލައިފި\nކޯޗު ސުޒޭން (މ) އާއެކު އަސަދުﷲ އާއި ނާއްޓޭ (ކ) އެވޯޑާއެކު: އަސަދުﷲ ގާތުގައި އެވޯޑަށް މަސައްކަތް ކުރަން ބުނީ ސުޒޭން. ފޮޓޯ ހަވީރު ނޫސް\nގަދަ ޓީމުތަކާ އެއް ސަފެއްގައި ވާދަކޮށް، އެހެން ޓީމުތަކަށްހުރި ބިރަކަށް މާޒިޔާވީ މީގެ ދެތިން އަހަރު ކުރިންނެވެ. މޮޅު ކުޅުންތެރިން ތިބި ނަމަވެސް އެހެން ޓީމުތަކަށް މާޒިޔާއާ މެދު ވިސްނާލަން މަޖުބޫރުވީ 2014 ވަނަ އަހަރުގެ ސީޒަނާ ހަމައިންނެވެ.\nމިގޮތަށް އަޅުގަނޑު ލިޔުމުން އެންމެ "ރުޅި" އަންނާނީ ވެސް މާޒިޔާގެ އޮފިޝަލުންނެވެ. އެކަމަކު މިހެން ލިޔަން ޖެހުނީ މީގެ ތިން އަހަރެއްހާ ދުވަސް ކުރިން މާޒިޔާގެ ބައެއް އޮފިޝަލުން އަޅުގަނޑުގާތުގައި ދެއްކި ވާހަކައަކުންނެވެ. ފައިނަލްތަކާއި 2013 ވަނަ އަހަރުގެ ސީޒަނުގެ ހުރިހާ މެޗަކުން ނިއު އަތުން ބަލިވަމުންދިއުމުން، ހިތްހަމަނުޖެހިފައި އިނދެ މާޒިޔާގެ އޮފިޝަލަކު ބުނީ "އެވެސް ނިއުރޭޑިއަންޓާ ކުޅުނުނަމަ ނުލިބޭނެ،" ކަމަށެވެ. އޭނާ އިޝާރާތްކުރީ އީގަލްސް ބަލިކޮށް، އެފްއޭކަޕް ފުޓްބޯޅަ މުބާރާތުގެ ތަށި މާޒިޔާ ހޯދި މެޗަށެވެ.\nނަމަވެސް ރާއްޖޭގެ އެންމެ މޮޅު ކޯޗު އަލީ ސުޒޭން މީގެ ދެ އަހަރު ކުރިން ޓީމާ ހަވާލުވި ހިސާބުން މަންޒަރު ބަދަލުވި އެވެ. އޭނާ ފެށީ ވެސް މިއީ "ނިއުރޭޑިއަންޓަށް އުފާވެރި ހަބަރަކަށް ނުވާނެ،" ކަމަށާއި "މިފަހަރު ނިއުރޭޑިއަންޓްގެ ކަންތައް ނިންމާލާނަން،" ކަމަށް ބުނަމުންނެވެ.\nހަގީގަތަކީ ވެސް އެއީ އެވެ. އަހަރެއްގެ މެދުކެނޑުމަކަށް ފަހު ސުޒޭން އަލުން ދަނޑަށްއައުމާއެކު ނިއުގެ ޑޮމިނޭޝަން ނިމުމަކަށް އައެވެ. ދެ ތަށިން އެއް ތަށި ދަމައިގަނެ އެވެ. އޭނާ މިކަން ކުރީ ކުލަބުގެ ކާމިޔާބީއަށް އިސްކަންދިނުމުގެ އިތުރަށް ވަކިވަކި ކުޅުންތެރިން ވެސް ކާމިޔާބު ހޯދަން އޭނާ ބާރުއަޅައިގެންނެވެ. ބައެއް ކުޅުންތެރިން ހާސިލްކުރަންޖެހޭ ޓާގެޓްތައް ކަނޑައަޅައިދިނީ ވެސް އޭނާ އެވެ.\nއަސަދުﷲ: އޭނާ އަކީ ފާއިތުވެދިޔަ ދެ އަހަރުގެ ރާއްޖޭގެ އެންމެ މޮޅު ކުޅުންތެރިޔާ: ފޮޓޯ މާޒިޔާ\nއޭގެ ތެރެއިން މިހާރު ވިދާ ބަބުޅަމުން އަންނަ ކެޕްޓަން އަސަދުﷲ އަބުދުﷲގެ ވާހަކަ ތަކުރާރުކޮށް، ސުޒޭން ކިޔާދެމުން އަންނަގޮތަކީ މިއީ އެވެ.\n"އަހަރެން ހަވާލުވެފައި އެހިން އަސަދުﷲ ގާތުގައި ކޮބާހޭ އޭނާގެ ޓާގެޓަކީ މި ސީޒަނުގައި (2014) ވަނަ އަހަރުގައި. އޭނާ ބުނީ މި ސީޒަނުގައި ކުރީ އަހަރަށްވުރެ ރަނގަޅު ކާމިޔާބީއެއް ހޯދަން މަސައްކަތް ކުރާ ވާހަކަ. ދެން އަހަރެން އެހިން ނުވިސްނަންހޭ މޮޅު ކުޅުންތެރިޔާގެ މަގާމު ނުވަތަ ރަންބޫޓު އެއްޗެއް ހޯދަން. އަހަރެން ގަބޫލުކުރާ ގޮތުގައި އަސަދުﷲ އަކީ މާޒިޔާގެ ކެޕްޓަން އެއިރުވެސް. ގައުމީ ޓީމުގައި އެންމެ ނަގާކިޔާ އެއް ކުޅުންތެރިޔާ. އެހެންވިއްޔާ އޭނާގެ އަމިއްލަ ޓާގެޓެއް ވެސް އޮންނަންވާނެ. އެދުވަހު އަހަރެން ބުނިން މި ސީޒަނުގައި ރަންބޫޓު ހޯދަންވާނެއޭ،"\nސުޒޭނުގެ ޓާގެޓަށް އަސަދުﷲ މަސައްކަތް ކުރި އެވެ. 2014 ވަނަ އަހަރުގެ ސީޒަނުގައި އެންމެ ގިނަ ގޯލު ޖެހި ކުޅުންތެރިޔާގެ މަގާމު އޭނާ ހޯދި އެވެ. އަދި އެއަހަރުގެ މޮޅު ކުޅުންތެރިޔާގެ މަގާމު ވެސް ހޯދި އެވެ. މި ދެ ކާމިޔާބީ އިއްޔެރޭ ކުރުނބާ މޯލްޑިވްސްގައި އޮތް ހަވީރު އެވޯޑް ހަފުލާގައި ދިފާއުކުރި ފުރަތަމަ ކުޅުންތެރިޔާގެ ޝަރަފު އޭނާ ހޯދި އިރު އެންމެ ބޮޑު ހިނިތުންވުމެއް ފެނުނީ ވެސް ސުޒޭނާއި މާޒިޔާގެ އޮފިޝަލުންގެ މޫނުމަތިންނެވެ.\nމާޒިޔާގެ ތިން ކުޅުންތެރިން އެވޯޑްތަކާއެކު: މާޒިޔާ. ފޮޓޯ ހަވީރު ނޫސް\nއެރެއަކީ މާޒިޔާގެ އެވޯޑްނައިޓަކަށްވީ މިހެންވެ އެވެ. އަސަދުﷲގެ ފަހަތުން ދެ ވަނަ ހޯދީ މިއަހަރު ކުޅެން މާޒިޔާ އަށް ބަދަލުވެފައިވާ ނިއުގެ ކުރީގެ ކެޕްޓަން އަސްއަދު އަލީ (އަޑުބަރޭ) އެވެ. ތިން ވަނަ ހޯދީ މާޒިޔާގެ އަހުމަދު ނާޝިދު (ނާއްޓޭ) އެވެ. އެންމެ މޮޅު ކޯޗަކީ ސުޒޭނެވެ. މިއީ އޭނާ މިއެވޯޑް ހޯދި ދެ ވަނަ ފަހަރެވެ. ސާބަހެވެ.\nމިއީ މާޒިޔާ ވަރުގަދަ ޓީމެއްގެ ސަފަށް އައި ފަހުން އެ ކުލަބަށް ލިބުނު އެންމެ ބޮޑު އެއް ކާމިޔާބީ އެވެ. 2004 ވަނަ އަހަރުގެ އެފްއޭއެމުގެ ގޯލްކީޕަރުގެ އެވޯޑްނޫން ހުރިހާ މަގާމެއް ވެލެންސިއާގެ ކުޅުންތެރިން ހޯދި ފަހުން ކުލަބަކަށް ލިބުނު އެންމެ ބޮޑު އެއް ކާމިޔާބީ އިއްޔެރޭ ލިބިގެންދިޔައީ މާޒިޔާ އަށެވެ.\nމިކާމިޔާބީގެ ފަހަތުގައި އެންމެ ބޮޑު ޝުކުރެއް އޮތީ އަޅުގަނޑު ދެކޭގޮތުގައި ސުޒޭނަށެވެ. ކޮންމެ އަހަރަކު ވެސް ބޮޑު ހޭދަތަކެއް ކުރަމުން އައި މާޒިޔާގެ މެނޭޖްމަންޓަށާއި ކުޅުންތެރިންނަށް ކާމިޔާބު ހޯދާނެ ސީދާ މަގު ދައްކައިދިން މީހަކީ އޭނާ އެވެ. ސުޒޭނަކީ ކާމިޔާބުނޫން އެއްޗެއް ގަބޫލުނުކުރާ ކޯޗެވެ. އޭނާ ހުންނަ ޓީމަކީ އަބަދުވެސް ކުޅުންތެރިންނާއި ކާމިޔާބީގެ ގޮތުން ވެސް އެއްވަނަ ޓީމަކަށްވުމަކީ ސުޒޭން ވަރަށް ބޮޑަށް ބާރުއަޅާ ކަމެކެވެ.\nވިކްޓަރީގެ ކޯޗަށް އޭނާ ހުރިއިރު ވެސް މިކަން ފެނުންނެވެ. އަބަދުވެސް ވަރުގަދަ ސްކޮޑެއް އޮވެ އެވެ. ރަތްޖާޒީގައި މުހައްމަދު އުމޭރާއި މުހައްމަދު އާރިފް (ބަކާ) އާއި އިބްރާހީމް ފަޒީލް (އޮއްޕޮ) މޮޅު ކުޅުންތެރިޔާގެ އެވޯޑް އުފުލާލިއިރު އެންމެ މޮޅު ކީޕަރުގެ އަންގި ކީޕަރު އިމްރާން މުހައްމަދު ހެޔޮވަރުކޮށްގެން ހުރީ ސުޒޭންގެ ވަރަށް ބޮޑު ހިއްސާއަކާއެކުގަ އެވެ. ފާއިތުވެދިޔަ އަށެއްކަ އަހަރު އެވޯޑްތައް ހޯދި ގިނަ ކުޅުންތެރިންނަކީ ވެސް އޭނާގެ ކުޅުންތެރިންނެވެ.\nމާޒިޔާގެ ކުޅުންތެރިން މިދިޔަ އަހަރުގެ ޕްރެޒިޑެންޓްސް ކަޕުގެ ތަށި ޗެއާމަން ސާޖިދަށް އަރުވަނީ: މާޒިޔާ އަކީ މިހާރު އެންމެ ކާމިޔާބު އެއް ކުލަބު.\nއަނެއްކޮޅުން ސުޒޭނާއެކު ބޮޑެތި ކާމިޔާބީތައް މާޒިޔާ ހޯދަން ފެށިއިރު ރާއްޖޭގެ އެންމެ ދުވަސްވީ ބޮޑެތި ކުލަބުތަކުން މިހާރު ތިބެންޖެހިފައިއެވަނީ ކުޅިބަލާށެވެ. ނިއު އަދިވެސް އެންމެ މަތިފަޑީގައި އޮތް ނަމަވެސް އިރެއްގައި ކާމިޔާބުތަކެއް ހޯދި ވިކްޓަރީ އާއި ވެލެންސިއާ އޮތީ މާޒިޔާ އަށްވުރެ ގިނަ ގޮތްގޮތުން ފަހަތުގަ އެވެ.\nމިކަން އެންމެ ބޮޑަށް ފެންނަން އޮތީ މާޒިޔާގެ މެނޭޖްމަންޓް ތެރެއިންނެވެ. އަބަދުމެހެން ފެހި ޓީޝާޓްގައި ފެންނަ މާޒިޔާގެ މެނޭޖްމަންޓުގެ އެންމެނަކީ ވެސް ވަރަށް އެކުވެރިބައެކެވެ. ކުލަބުގެ ހުރިހާ ކަމެއްގައި ވެސް އުޅެނީ އެމީހުންނެވެ. އަބަދުވެސް ވިސްނުމަކީ މެނޭޖްމަންޓަށް އިނގިލިދިގުނުކުރެވޭ ވަރަށް ކަންކަން ފުރިހަމަކޮށްފައި ބެހެއްޓުމެވެ.\nމި ގޮތުން ބަލާއިރު ފާއިތުވެދިޔަ ފަސް އަހަރު ރާއްޖޭގެ މޮޅުކުޅުންތެރިން އެކުލަބުގައި ހިފެހެއްޓުނީ ދެތިން ކަމަކާހުރެ އެވެ. ޗެއާމަން އަހުމަދު ސާޖިދުގެ ބޮޑު އެހީތެރިކަމަކާއެކު ބަރާބަރަށް މުސާރަދެމުން އައި ހަމައެކަނި ކުލަބަކީ މާޒިޔާ އެވެ. އިންޖަރީވެގެން ކުޅުންތެރިއަކު ބަލިއެނދުގައި އޮތަސް އަޅާލަ އެވެ. ކުޅުންތެރިންނަށް ކޮށްދޭންޖެހޭ ކަމެއް ފަހެއްނުކުރެ އެވެ. ދުރާލައި ސީޒަނަށް ތައްޔާރުވާން ފަށަ އެވެ. އަބަދުވެސް ސްކޮޑު ވަރުގަދަ ކުރެ އެވެ. ކޯޗުގެ ޕްލޭނަށް މަސައްކަތްކުރަން ހުރިހާ ކަމެއް ފަހިކޮށްދެ އެވެ. މިހުރިހާ ކަމަކަށް ބަލާއިރު އަދި ދެތިން އަހަރުތެރޭގައި އިތުރު ކާމިޔާބީތަކަކާއެކު މާޒިޔާ ގޮސް އޮބާލާނެއޭ ވެސް ބުނެވިދާނެ އެވެ. ތިޔަހޯދި ކާމިޔާބީ އަށް މަރުހަބާ އެވެ.\nމާޒިޔާގެ މެނޭޖްމަންޓާއި ކޯޗިން ސްޓާފުން ޕްރެޒިޑެންޓްސް ކަޕުގެ ތައްޓާއެކު: ފަހަކަށް އައިސް އެންމެ ކާމިޔާބު ޓީމަކީ މާޒިޔާ


މަސްވެރިންގެ ދުވަސް: ގާފަރު އަންހެނުން ދައްކަމުންދާ އާދަޔާ ހިލާފު ޖޯޝާފޯރި، އެހެން ރަށްތަކަށް ނަމޫނާއެއްް – adduLIVE\nމަސްވެރިންގެ ދުވަސް: ގާފަރު އަންހެނުން ދައްކަމުންދާ އާދަޔާ ހިލާފު ޖޯޝާފޯރި، އެހެން ރަށްތަކަށް ނަމޫނާއެއްް\nDec 10, 2021, 15:16 މުރުޝިދު އަބްދުލް ހަކީމް\nގާފަރުގައި މަސްވެރިން ދުވަސް ފާހަގަކުރުމަށް ވަމުންދާ ތައްޔާރީތައް\nރަށުތެރެ ސާފުކުރުމާއި ރަށުގެ އިޖްތިމާއީ މަސައްކަތުގައި ރަށުގެ ރައްޔިތުން އަގަގާ ނުލާ ނިކުތުމެ އުޅުމަކީ ބައެއް ރަށްރަށުގައި މިހާރު އޮންނަ ކަމެއް ނޫނެވެ. އަދި ސިޔާސީ ހިޔާލު ތަފާތުން ހުރިއްޔާ ރައީސް ޖުމްހޫރިއްޔާ ރަށަށް ވަޑައިގެންނެވިއަސް ރަށުގެ ރައްޔިތުން މަސައްކަތައް މިހާރު ނެރުމަކީ ވެސް އުނދަގޫ ކަމެވެ. ޒާމާނުންސުރެ ފެންނަމުންދިޔަ ރީތި އާދަތައް ނެތިގޮސްފައިވާ ދުވަސްވަރެއްގައި ކ.ގާފަރުން މި ފެންނަނީ އާދައިގެ ކަމެއް ނޫނެވެ.\nމިއަދު ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހާއި އެމަނިކުފާނުގެ ނައިބު ފައިސަލް ނަސީމް މަސްވެރިންގެ ދުވަސް ފާހަގަކުރުމުގެ ރަސްމީ ޖަލްސާއަށް ގާފަރަށް ވަޑައިގެންނަވާތީ ރަށުގެ އަންހެންވެރިން ތިބީ މަސައްކަތުގައި ފޫގަޅާފަ އެވެ.\nރަށުގެ އިޖްތިމާއީ ސަރަހައްދުތައް ސާފުކުރުމަށް ކޮންޓެކްޓް އުސޫލުން ބަޔަކާ ހަވާލުކޮށްފައި އޮތް ނަމަވެސް މަސްވެރިންގެ ދުވަހާ ގުޅިގެން ރަށުގެ އެކި ސަރަހައްދު ސާފުކުރުމަށް ރަށު އޮފީހުން ގޮވާލުމުން އަންހެނެން ވެރިން އިޖާބަދިން ގޮތަކީ އާދައިގެ ކަމެއް ނޫނެވެ. ރަށުގެ އަންހެންވެރިން ގޮވައިގެން ރަށުތެރެ ސާފުކުރުމުގެ މަސައްކަތުގައި އިސްމޭސްތެރިއަކަށް އުޅުނީ ރަށުގެ އެންމެންވެސް ގަދަރާއި އިހްތިރާމްކުރާ ގާފަރު ކައުންސިލް އިދާރާގައި މަސައްކަތްކުރާ ރަޝީދާ އުމަރާއި ހާޖަރާ އުމަރެވެ.\nމީގެ ކުރިން ރަށުގެ ކުޑަ ކަތީބުކަން ކޮށްފައިވާ ރަޝީދާ ވިދާޅުވި ގޮތުގައި މިފަހަރު މަސްވެރިންގެ ދުވަހަށް ތައްޔާރުވުމަށް ގާފަރު ކަނބަލުން އެކުރި މަސައްކަތަކީ އާދަޔާ ހިލާފު މަސައްކަތެކެވެ.\n" ކޮންމެ ދުވަހަކު ގޮވާލި ކޮންމެ ވަގުތެއްގައި ރަށުގެ އަންހެނުން ނިކުމެ ރަށުތެރެ ސާފުކުރުމުގެ މަސައްކަތްކުރި. ދުވާލު ތިން ހަތަރު ފަހަރުވެސް ނިކުމެ މަސައްކަތްކުރި. މިއީ ގައުމީ ކަމެއް ކަމަށް ދެކިގެން ހުރިހާ އެންމެންވެސް ވަރަށް ފޯރީގައި މަސައްކަތްކުރީ،" ރަޝީދާ ވިދާޅުވި އެވެ.\nރަޝީދާ ވިދާޅުވި ގޮތުން މީގެ ކުރިން ގައުމީ ރޫހެއްގައި މިހާބޮޑު ފޯރިއެއް އެރަށުން އެންމެ ފަހުން ފެނިގެންގޮސްފައިވަނީ ނުވަދިހާއިގެ އަހަރު ތެރޭގައި ބޭއްވި ގައުމީ ކާބާތޯކަތެތީގެ ދުވަހުގަ އެވެ.\nގާފަރުގައި ގައުމީ ފެންވަރެއްގައި މަސްވެރިންގެ ދުވަސް ފާހާގަކުރާ މިއީ ފުރަތަމަ ފަހަރެވެ. އެންމެ ކުރިންސުރެ ވެސް މަސްވެރިކަމަށް ބަރޯސާވެފައި އޮންނަ ގާފަރަށް މިއީ އައިސްފައިވާ ބޮޑު އީދެކެވެ. ރަށަށް މެހްމާނުންގެ ގޮތުގައިވެސް 300އެއްހާ މީހުން ރަށަށް އަރާނެ ކަމަށް ކައުންސިލުން ލަފާކުރެ އެވެ. އެހެން ކަމުން ފާއިތުވި ވިއްސަކަށް ތެރޭގައިވެސް ނާންނަފަދަ ބޮޑު ދުވަހަކަށް މިދުވަސް ވަނީވެފަ އެވެ. މިއާއެކު ރަށުތެރޭގައި ހަޑިއެންމެ ތަންކޮޅެއްވެސް ނުބޭއްވުމަކީ ރަށުގެ އަންހެވެރިންގެ އަޒުމަކަށް އޮތީވެފަ އެވެ.\nސިޔާސީ ހިޔާލު ތަފާތުވުން ދުރުކޮށް މަސައްކަތުގައި ގިނައީ ޕީޕީއެމްގެ ސަޕޯޓަރުން\n"ރައީސް ވަޑައިގަންނަވާ ތަނަށް މި ފަހަރު ނުކެރޭނެ ރީނދޫ ބުރުގާ އަޅައިގެންދާކަށް. މިފަހަރު ރައީސް އަންނާތީ ހުރިހާ ކަމެއްގައިވެސް އެންމެ ބޮޑަށް އެ އުޅުނީ ޕީޕީއެމް މީހުން. އެމީހުން ގައުމީ ކަމެއް ދެކިގެން އެމީހުން ނުކުމެ ފޯރީގައި މިކަން އެކުރީ،" އެމްޑީޕީގައި އިސްކޮށް އުޅޭ އަންހެނަކު ޕީޕީއެމް މީހުނަށް ސަޕޯޓްކުރަމުން ބުނީ މިހެންނެވެ.\nރަށުގެ ސިޔާސީ ހިޔާލު ތަފާތުވުން ކިތަންމެ ބޮޑަސް އެކަން މިއަދަކު ގާފަރަކުންނުފެނެ އެވެ. ހާއްސަކޮށް ފާހަގަވީ ރަށަށް ރައީސް ވަޑައިގަންނަވާތީ ރަށުތެރެ ޒީނަތްރިކޮށް މަރުހަބާ ކިޔުމަށް ވާންޖެހޭ ތައްޔާރީތަކުގައި އަރުވާޖަހާފައި މަސައްކަތުގައި އުޅުނީ ޕީޕީއެމްގެ އިސްސަފުގައި މަސައްކަތްކުރާ އަންހެނުންނެވެ. އެކަން ރަށުގެ އެމްޑީޕީ މީހުންވެސް ފާހަގަކުރެ އެވެ.\nރައީސް ސޯލިހް ވަޑައިގަންވާއިރަށް ރޭގަނޑުގެ ފަރިއްކޮޅަށް ކައްކަން ތިބި ގިނަ މީހުންނަކީ ކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ މައްޗަށް އުފުލި ދައުވާ ސާބިތުނުވާ ކަމަށް ސުޕްރީމް ކޯޓުން ހުކުމް ކުރުމުން ގާފަރުގައި ބޮނޑިބަތް ކައްކާ އުފާ ފާޅުކުރި މީހުނެވެ. ރައީސް ޔާމިނަށް އެމީހުންގެ ހިތުގައި އޮތް ލޮއްބާ ސަޕޯޓާއެކުވެސް ދައުލަތުގެ ވެރިޔާ އާއި އިއްޒަތްތެރިނަށް ކުރާ އިހްތިރާމް އެމީހުން ގެއްލުނުލާކަން ވަރަށް ސާފުކޮށް މިރަށުން މިއަދުފެނިގެން ގޮސްފައިވެ އެވެ.\nރަށަށް މިއަދު ރައީސުލް ޖުމްހޫރިއްޔާ ވަޑައިގަތުމަކީ ސިޔާސީ ކަމެއް ކަމަށް ރަށުގެ އެކަކުވެސް ނުދެކެ އެވެ. އެއީވެސް ތާފާތުކަމެކެވެ.\n"ގިނަ މީހުން ހަމަ ނިދި ނުނިދާ މި ދެތިން ދުވަހު. ރަށަށް އައިސް އުޅޭ މެހްމާނުނަށް ކެއްކުމާއި ރަށު ތެރެ ސާފުކުރުމުގައި އެ އުޅުނީ. ވަރަށް ބުރަކޮށް ވަރަށް ގިނަ އަންހެނުން އެ އުޅުނީ،" ރަޝީދާ ވިދާޅުވި އެވެ.\nގާފަރުން ފެންނަ ނަމޫނާއަކީ ސިޔާސީ ހިޔާލުތަފާތުވުންތަކާއެކު ގައުމީ ކަންކަމުގެ ރޫހް ނެތިފައިވާ ރަށްރަށަށް ނަމޫނާއެކެވެ. ސިޔާސީ ކަންކަމާއި ގައުމީ ކަންކަމަކީ ވަކިކަމެއްކަން މިރަށުގެ މީހުން ބުނެދޭކަން ރަށުގެ އެންމެންވެސް ގަބޫލުކޮށްފި އެވެ. ރަށުގައި ޕީޕީއެމްގެ ކައުންސިލް މެޖޯރިޓީ އޮތަސް އެކަން މި ދުވަސްފާހަގަކުރުމުގައި ކުޑަކޮންވެސް ނުފެނެ އެވެ.\n"ތައްޔާރީއެއް ބުންޏަސް އަހަރަމެން ހަނދާނުގައި މިފަހުގެ ތާރީހެއްގައި މިހާ ބޮޑަށް ތައްޔާރީވެފައި އޮއްވާ ނުދެކެން. ރެއާ ދުވާލު ހޭލާ ތިބެގެން މަދު މީސްކޮޅެއް އެކުރި މަސައްކަތައް ހަމަ ޝުކުރު ހައްގު. އަންހެންވެރިންވެސް އެކުރި ބުރަ މަސައްކަތް އެއީ އާދައިގެން ކަމެއް ނޫން،" މަސްވެރިންގެ ދުވަހަށް ގާފަރު ތައްޔާރުވީ ގޮތާ ގުޅޭ ގޮތުން އެރަށުގެ ފިރިހެނަކު ބުންޏެވެ.


Golden Futsal Challenge 2022 Aai Dhimaakoh "Malhi" Ge Haassa Package Eh - Vaguthu\nގޯލްޑަން ފުޓްސަލް ޗެލެންޖާއި ދިމާކޮށް "މަޅި" ގެ ހާއްސަ ޕެކޭޖެއް\nރާއްޖޭގެ ރަށްރަށަށް ހުޅުވާލައިގެން ބާއްވާ އެންމެ ބޮޑު ފުޓްސަލް މުބާރާތް ކަމަށްވާ ގޯލްޑަން ފުޓްސަލް ޗެލެންޖް 2022 ގައި ވާދަކުރާ ޓީމުތަކަށް ހާއްސަކޮށް "މަޅި މޯލްޑިވްސް" އިން ހާއްސަ އަގުތަކެއް ހާމަކޮށްފިއެވެ.\nޖުމްލަ 177 މެޗު ކުޅޭ މި މުބާރާތުގައި ވާދަކުރާ ޓީމުތަކަށް މަޅި މޯލްޑިވްސް އިން ވަނީ ސަޕޯޓަރުންނާއި ޓީމުތަކަށް ޖާރޒީ ފޯރުކޮށްދިނުމުގައި ހާއްސަ އަގުތަކެއް ހާމަކޮށްފައެވެ. މި ޖާރޒީތަކަށް އޯޑަރުދިނުމުގެ އެންމެ ފަހު ތާރީހަކީ 10 ފެބްރުއަރީ އެވެ.\nމަޅި މޯލްޑިވްސްގެ ހާއްސަ ޕެކޭޖު\n250 ރުފިޔާ- ސޯޓާއި އެކު (އަތްކުރު އަދި އަތް ދިގު) ޖާރޒީ ނަގާނަމަ އޮފިޝަލް ކިޓު ހިލޭ\n100 ސަޕޯޓަރުންގެ ޖާރޒީ ނަގާނަމަ އެ ޓީމެއްގެ ކުޅުންތެރިންނަށް ބޭނުންވާ ހޯމް ނުވަތަ އަވޭ ކިޓު ހިލޭ\n200 ޖާރޒީ ނަގާނަމަ އެ ޓީމެއްގެ ކުޅުންތެރިންގެ ޖާރޒީ، އޮފިޝަލް ޖާރޒީ ހިލޭ\nމި މުބާރާތުގައި މިއަހަރު ޖުމްލަ 91 ޓީމެއް ވާދަކުރެއެވެ. އެންމެ ފުރަތަމަ މި މުބާރާތުގެ އަތޮޅު ބުރު، ޒޯން ބުރު އަދި ގަދަ 16 ގެ ގުރު ވަނީ ނަގާފައެވެ.\nމުބާރާތުގެ އަތޮޅު ބުރު ކުރިޔަށްދާނީ ލީގު އުސޫލުންނެވެ. ނަމަވެސް ގިނަ ޓީމުތަކެއް ބައިވެރިވާނަމަ ގްރޫޕްތަކަށް ބަހާލާނެއެވެ. އަދި ފަސް ޓީމަށްވުރެ މަދުން ބައިވެރިވާ ނަމަ ކުރިޔަށްގެންދަން ނިންމާފައިވަނީ ލީގު އުސޫލުންނެވެ. ހަ ޓީމަށްވުރެ ގިނައިން ބައިވެރިވާނަމަ ކުރިޔަށްދާނީ ދެ ގްރޫޕަކަށް ބަހާލައިގެންނެވެ.\nދެ ގްރޫޕަށް ކުޅޭނަމަ ދެ ގްރޫޕުގެ އެއްވަނަވެސް ޒޯން ބުރަށް ދާއިރު އަތޮޅު ޗެމްޕިއަން ހޮވުމަށް ފައިނަލް މެޗު ކުޅެންޖެހޭނެ އެވެ.\nދެ ގްރޫޕަށް ބަހާލި އަތޮޅުތައް\nގްރޫޕް އޭ: ވަށަފަރު، ހޯރަފުށި، ދިއްދޫ، މާރަންދޫ\nގްރޫޕް ބީ: ބާރަށް، އިހަވަންދޫ، މުރައިދޫ، ކެލާ\nހދ. އަތޮޅުގްރޫޕް އޭ: ކުމުންދޫ، ފިނޭ، ނޭކުރެންދޫ، ނާވައިދޫ\nގްރޫޕް ބީ: ކުޅުދުއްފުށި، ވައިކަރަދޫ، ނެއްލައިދޫ، މަކުނުދޫ\nގްރޫޕް އޭ: މިލަންދޫ، ބިލެއްފަހި، ކޮމަންޑޫ، ފޯކައިދޫ\nގްރޫޕް ބީ: މަރޮށި، ކަނޑިތީމު، ފީވައް، ގޮއިދޫ\nކ. އަތޮޅުގްރޫޕް އޭ: ހުރާ، ތުލުސްދޫ، ކާށިދޫ\nގްރޫޕް ބީ: ގުރައިދޫ، ގާފަރު، މާފުށ\nގްރޫޕް އޭ: ހަންޏާމީދޫ، ފެންފުށި، މާމިގިލި\nގްރޫޕް ބީ: ދަނގެތި، އޮމަދޫ، ކަނބުރުދޫ\nގްރޫޕް އޭ: މުލި، ކޮޅުފުށި، މުލަކު\nގްރޫޕް ބީ: ނާލާފުށި، ދިއްގަރު، މަޑުއްވަރި\nތ. އަތޮޅުގްރޫޕް އޭ: ކިނބިދޫ، ގާދިއްފުށި، އޮމަދޫ\nގްރޫޕް ބީ: ވޭމަންޑޫ، ތިމަރަފުށި، ބުރުނި\nގްރޫޕް އޭ: ގެމަނަފުށި، ކޮނޑޭ، ކަނޑުހުޅުދޫ، ނިލަންދޫ\nގްރޫޕް ބީ: ދާންދޫ، ކޮލަމާފުށި، ދެއްވަދޫ، މާމެންދޫ


(30 މެއި 2021 އާ ގުޅޭ)\n"މިގޭ މީހުން އެނގޭ. އެކަމަކު އަހަރެންނާ ގުޅުމެއްނެތް. ކިހިނެއްވީ؟ މިގޭ މީހުން ދަންނަނީތަ؟" ނޯޔާ ބުންޏެވެ. ހަމައެވަގުތު ދޮރު ކައިރިން އަސްލަން ބޯ އަރިކޮށް ބަލާލިތަން ނޯޔާ ދުށްޓެވެ. މިދުހަތު ހުރީ ނޯޔާގެ ކުރިމަތީގައި ކަމުން އޭނާއަށް ދޮރު ކައިރީ ހިނގާ ކަމެއް ނުފެނެއެވެ.\n"ނޯޔާ!...." މިދުހަތު ގޮވާލިއެވެ. ނޯޔާގެ ކޮންމެ ހަރަކާތަކަށް ސަމާލުވެ ހުރުމުން އޭނާގެ ނަޒަރު އެހެން ދިމާއަކަށް ހުއްޓުނުކަން މިދުހަތަށް ފާހަގަވީ އެވެ. ފަސްއެނބުރި ބަލާލާފައި އަލުން ނޯޔާއާ އޭނާ ކުރިމަތިލީ އެވެ.\n"ހާދަ ހާސްވެފަ. މީހަކު އަތުވެދާނޭތީތަ؟" މިދުހަތު އަހާލި އެވެ.\n"ކުޑަކޮށް..." ދެފަރާތަށް ބޯ ހޫރާލަމުން ނޯޔާ ބުންޏެވެ.\n"ފިރިމީހާ ރަށަކު ނެތެއްނު. ދެން ތިހާ ހާސްވެފަ ނުހުރެބަލަ. ނޯޔާއަށް އެނގޭތަ؟ މީ އަހަރެން ވަރަށް ކުރީން އައިސް އުޅުނު ގެއެއް." ޓެރެސްއަށް ނަޒަރު ހިންގާލަމުން މިދުހަތު ބުންޏެވެ.\n"މިގޭ ކުއްޖަކާ ގާތްކަމެއް އޮތީތަ؟" ނޯޔާ އަހާލީ މިދުހަތު ބުނާ އެއްޗެއް އަޑު އެހުމަށެވެ.\n"ދަމާ..." ރިދާން ބުންޏެވެ. ނަމަވެސް އަސްލަން އެންގީ އަދި ނުނިކުތުމަށެވެ. ދެމީހުން ވެސް ތިބީ ޓެރެސްގެ ދޮރު ކައިރީގަ އެވެ. އެތަނުގައި ހުރި ބޮކީ ނިވާލާފައި ހުރުމުން އަނދިރީގައި ބަޔަކު ތިބިކަން ނުފެންނާނެ ކަމުގެ ޔަގީންކަން އޮތެވެ. ނަމަވެސް އޭގެ ދެ މީހުން ސިހުނީ ހުޅުވުނު ލިފްޓުން މީހަކު ނުކުތުމުންނެވެ.\n"އަރީން..." ހައިރާން ކަމާއެކު އަސްލަންއަށް ގޮވާލެވުނެވެ.\n"އަހަރެން މަޑުކޮށްލަންތަ؟" އަރީން އައިސް ބޭބެއާއި ކޮއްކޮ ގާތު މަޑުކޮށްލަމުން އަހާލި އެވެ. ރިދާން ބަލާލީ އަސްލަން އަށެވެ. ގޮތް ނިންމާނީ ބޭބެއޭ ބުނާ ކަހަލަ އެވެ. އަސްލަން ވަގުތުކޮޅަކަށް ހުއްޓުން އަރާފައި ހުރެފައި ބޯ ޖަހާލި އެވެ. އޭނާއަށް ވިސްނުނީ މިދުހަތުގެ އަހްލާގެއް ނެތްކަން އަރީނަށް ވިސްނޭނީ މިފަދަ މަންޒަރެއް އޭނާއަށް ފެނުނީމަ ކަމެވެ. މިދުހަތާ އޮތް ގުޅުން އާއިލާއިން ބަލައިނުގަތީ ކީއްވެކަން އަރީނަށް ވިސްނޭނެކަން ޔަގީނެވެ. ނަމަވެސް އެތަނުން އެކަކަށް ވެސް ނޭނގެނީ އަރީން އުފަލަމުން އަންނަ ސިއްރެވެ. އޭނާގެ ހަށިގަނޑުގައި އުފެދެމުން އަންނަ ގަނޑުލޭކޮޅަކީ މިދުހަތުގެ ލޭ ކަމެވެ.\nތިން މީހުން ދޮރު ކައިރީ ތިއްބެވެ. ނޯޔާއާއި މިދުހަތު ދައްކާ ވާހަކަ އެ މީހުންނަށް އިވެ އެވެ. ނޯޔާ ނުކެރި ޖެހިލުން ވެފައި ހުރިކަން އަރީނަށް ވެސް ފާހަގަވި އެވެ.\n"އެއީ ކުޑައިރު... ކުޑައިރު ކުރެވޭ ކަންކަން އެއީ ސީރިއަސް ކަންކަމެއް ނޫން ދޯ. ނޯޔާ! ބިރުން ނުހުރެ ތަންކޮޅެއް ކައިރިއަށް އާދެބެލަ. އަހަރެން ކަމެއް ނުކުރާނަމޭ. އަތްލާ ފާނެތީތަ ތިހާ ދުރުގަ ތިހުންނަނީ." މިދުހަތު ހިނިތުންވެ ހުރެ ވާހަކަ ދެއްކި އެވެ.\n"އަހަރެން މީ މީހެއްގެ އަނތްބެއް. ފިރިމީހާއާއި ކުދީން ދޫކޮށްލަންވީތަ؟ އޭނާގެ އާއިލާ އަހަންނަށް ވަރަށް ރަނގަޅު. އެމީހުން އަހަރެން ދެކެ ވަރަށް ލޯބިވޭ. އަހަރެމެން ދެމަފިރިން އުޅެނީ ވަރަށް ހަމަޖެހޭ ލައިފެއް. އޭނާ ނޫން މީހެއް ދެކެ ލޯތްބެއް ނުވޭ. ކިހިނެއް އެހެން މީހަކާއެކު އަހަރެން ދިރިއުޅޭނީ." ނޯޔާ ތެދުބަހުން ހާމަކުރި އެވެ.\n"ކުދީންނާއެކީ ވެސް އަހަރެން ނޯޔާ ބަލައިގަންނަން މިހުރީ ތައްޔާރަށް. ތިހިތް ފުރިބަންޑުން ވާވަރަށް އަހަރެން ނޯޔާއަށް ލޯބި ދޭނަން. ނޯޔާއާ ކައިވެނި ކުރަން އަހަރެން ބޭނުމީ. އަހަރެންގެ އާއިލާއަކީ ތަނަވަސް އާއިލާއެއް. އެމީހުންނާ ބައްދަލު ވުމުން ނޯޔާދެކެ ލޯބިވާނެކަން ޔަގީން. މަންމައަށް ނޯޔާ ވަރަށް ކަމުދާނެ. އަހަރެން ނޯޔާއާއި ކުދީންގެ ޒިންމާ އުފުލަން މިހުރީ ތައްޔާރަށް. އެ ކުދީންނަށް ޓަކައި ރަނގަޅު ބައްޕައަކަށް އަހަރެން ވާނަން. އިނދެގެން މިކޮޅުގައި އުޅޭކަށް އަހަރެން ގަސްދެއް ނުކުރަން. ރާއްޖޭން ބޭރުގައި އަހަރެންގެ އާއިލާ ދިރިއުޅެނީ. އެމީހުންނާއެކު ފެމިލީ ތެރޭ އަހަރެމެން އުޅޭނީ. އޭރުން ނޯޔާ ދޫކޮށްދިޔަ އެއްވެސް ކަމަކާ އަލުން ކުރިމަތިލާން ޖެހިދާނެތީ ހާސްވާކަށް ނުޖެހޭނެ. އަހަރެމެން ނިއު ލައިފެއް އެކޮޅުގައި ފެށީމަ ނިމުނީނު. ދުވަހަކު ވެސް ނޯޔާ ދޫކޮށެއްނުލާނަން."\nއަރީނަށް މޭގައި އަތް އަޅާލެވުނެވެ. އޭނާގެ ބަނޑުގައި އެވަނީ މިދުހަތުގެ ދަރިއެކެވެ. އެ ޒިންމާއާ ހަވާލުނުވި މީހަކު މިހާރު އެބުނަނީ އެހެން މީހެއްގެ ދަރީންތަކެއްގެ ޒިންމާ ނަގާފާނެ ކަމަށެވެ. އެކުދީންނަށް ބައްޕައެއްގެ ލޯބިދީ ފުރިހަމަ ފިރިއަކަށް އޭނާ ވާނޭކަމަށް ވަޢުދު އެވަނީ އެވެ. އެއީ ކޮންކަހަލަ ފިރިހެނެއް ހެއްޔެވެ. މިދުހަތު ދެކެ އިންތިހާއަށް ލޯބިވާ އަރީންގެ ހިތަށް އޭނާގެ އަސްލު ސިފަ ކަޝްވެ ނިމިއްޖެ އެވެ. ބަލިވެ އިންކަން އެނގުނު ހިސާބުން މިދުހަތާމެދު އެ ހިތް އައީ ޝަކުވާއިން ފުރެމުންނެވެ. އޭނާއަށް މައާފު ކުރާނީ ކިހިނެއް ހެއްޔެވެ. އަރީންގެ ހިތުގައިވީ ލޯބި އެހިނދުން މަރުވެއްޖެ އެވެ.\n"ބަނޑުގަ ރިއްސަނީތަ؟" އަރީން ހުރި ގޮތުން ރިދާނަށް އަހާލެވުނެވެ. އަރީން ދެފަރާތަށް ބޯ ހޫރާލި އެވެ. އޭނާއަށް ކުރެވޭ އިހްސާސްތަކާއި ނަގަމުން އައި ޖަޒުބާތުގެ ބިޔަ ރާޅުތަކުގައި އެ ނަފްސު ކެތްތެރިވާވަރު އެމީހުންނަށް އެނގޭނަމަ އެވެ. ދެމެދުގައި ހިނގި ގުޅުމުގައި ދެ ނަފްސު ޝާމީލުވީ ނަމަވެސް މިއަދު އެކުށުގެ ބަދުނާމު އުފުލަމުން އެދަނީ ހަމައެކަނި އަރީނެވެ. ދެ ލޯ ފެންކަޅިވީ ހިނދު ސިއްރުން ލޯކައިރި އަރީން ފުހެލި އެވެ.\n"އޭނާ ހުއްޓުވާ..." ކެތްކުރަން ދަތި އަސަރަކާއެކު އަރީނަށް ބުނެވުނީ ބޭއިޚްތިޔާރުގަ އެވެ.\nމިދުހަތު ކުރިއަށް ޖެހިލާއިރަށް ނޯޔާ ދުރަށް ޖެހިލަ އެވެ. އޭނާ އެއުޅެނީ ނޯޔާގެ ގައިގާ އަތްލާ ހިތުންކަން އަރީނަށް ދެނެގަންނަން އެނގުނެވެ. މިދުހަތުގެ ގޮތް އޭނާއަށް ދަސްވެފައި ހުރީމަ އެވެ.\n"ފިރިމީހާ ގުޅަނީތަ؟" ނޯޔާގެ އަތުގައި އޮތް ފޯނަށް ބަލާލި ހިނދު މިދުހަތު އަހާލި އެވެ. ނޯޔާ ދެ ފަރާތަށް ބޯ ހޫރާލި އެވެ.\n"ފިރިމީހާ ނޫޅެންޏާ ގޭތެރެއަށް އަހަރެން ގެންދަންވީނު، ކުދީން ތިބީ ނިދާފައެއްނު. މިތާ ހުރުމަށް ވުރެ އަހަރެންނަށް ވެސް ފަސޭހަ ވާނެ ހަމަޖެހިލަން. ފެންފޮދެއް ލިބިދާނެތަ؟ ކަރުހިއްކައިގަނެއްޖެ... ތި ބުރުގާ އަޅައިގެން ހުންނާކަށް ނުޖެހޭނެއެއްނު ގޭތެރެއަށް ވަދެވުނީމަ." މިދުހަތުގެ ލޮލުގައި ވަނީ ދަހިވެތި ބެލުމެކެވެ.\nނޯޔާގެ ހިތް ބާރަށް ތެޅިގަތެވެ. ކުރިއަށް ވުރެ ވެސް ދުރަށް އޭނާ ޖެހިލި އެވެ. އެވަގުތު އެތަނަށް ބަޔަކު އަންނަކަމުގެ ފިޔަވަޅުގެ އަޑު އިވުނެވެ. މިދުހަތު އެނބުރިލި އެވެ. ފަނޑުކޮށް އޮތް ޓެރެސްގެ ހުރިހާ ބޮތްކެއް ކުއްލިއަކަށް ދިއްލުނެވެ. އެހިނދު އަސްލަން އާއި ރިދާންގެ އިތުރުން އަރީން ފެނުނެވެ.\n"މީ ކޮންކަމެއް؟" މިދުހަތު ހައިރާންވެ ނޯޔާއަށް ބަލާލި އެވެ.\n"ތި ހުރެވުނީ ކާކު ކައިރީކަން ކަލެއަށް އެނގޭތަ؟ އިންނާށޭ ތިކިޔަނީ އެއީ ކާކުގެ އަނތްބެއްކަން އެނގޭތަ؟ ހަވާލުވާން ތިއުޅެނީ ކާކުގެ ދަރީންނާކަން އެނގޭތަ؟..." އަރީންގެ އަޑު ކުރެހިފައި ވިޔަސް ބާރެވެ. އަތް ހިއްލާލުމާއެކު ލަސް ގޮތަކަށް އަތްތިލަ ބަޑި އަރީން ޖަހާލީ ސާބަހޭ ބުނާ އުސޫލުންނެވެ.\n"ހޭބަލިވެފަ..." ރިދާނު ބުނެލި އެވެ.\nހަލުވިކޮށް ނޯޔާ އައިސް މަޑުކޮށްލީ އަސްލަންގެ ގާތުގަ އެވެ. މިދުހަތުގެ ނަޒަރު ނޯޔާއާއި އަސްލަންއަށް ދަތުރު ކޮށްލި އެވެ. ތަކުރާރުކޮށް ބަލާ ފަދައިން އެ ދެމީހުންނަށް އޭނާ ބެލި އެވެ. އަސްލަންގެ މުލައްދަނޑީގައި ހިފަހައްޓާލައިގެން ނޯޔާ ހުރިއިރު މިވަނީ ކިހިނެއްކަން މިދުހަތަށް ފަހުމްވާން ފެށިއެވެ.\n"މީތަ ފިރިމީހާ..." ދެން ވެސް މިދުހަތު އެހީ ނޯޔާއަށް ބަލަން ހުރެ އެވެ.\n"އާން! މީ ފިރިމީހާ. ނޯޔާއަކީ އަހަރެންގެ އަންހެނުން." އަސްލަން ބުންޏެވެ.\nމިދުހަތު ސީރިއަސް ބެލުމަކުން ބަލަން ހުރެފައި ކުއްލިއަކަށް ހޭން ފެށިއެވެ. ދެފަރާތަށް ބޯ ހޫރުވަން ފެށި އެވެ. ހަރަކާތްތައް ހުއްޓުމަކަށް ގެނެސް ފަޓުލޫނުގެ އަރިމަތީ ޖީބަށް ދެއަތް ކޮއްޕާލި އެވެ. އެތަނުގައި ތިބި އެންމެންނަށް އޭނާ ބަލާލި އެވެ.\n"އަދިވެސް ތިގޮތްތަ؟ މީހެއްގެ އަނތްބަކަށް ވިޔަސް ހެޔޮތަ؟ ރީތި ދިރިއުޅުމެއް އުޅެމުން ގެންދާ ދެ މީހުންގެ ދެމެދަށް ވަންނަން ވިޔަސް ހެޔޮ ދޯ... އެތައް އަހަރުތަކަކަށް ފަހު މިދިމާވީ ހަމަ ކުރީގެ މިދުހަތާ. އަންހެނުންނަށް އިހްތިރާމް ނުކުރާ، ވިޔާނުދާ ގޮތެއްނެތް މިދުހަތާ. މިރޭ މިތަނަށް ގެނެސްފަ ތިހުރީ އަހަރެން ބޭނުން ވެގެން. މިދުހަތުގެ ޢަމަލުތައް ދުށުމަށް."\n"ފެނިއްޖެއެއްނު." މިދުހަތު ބުންޏެވެ. އޭނާގެ އެ ކެރުމާއި ހިތްވަރާމެދު އެންމެން ވެސް ހައިރާންވި އެވެ.\n"އަރީން..." މިދުހަތު ގޮވާލި އެވެ. އެއާއެކު އަރީން މިފަހަރު ޖެހިލުންވެއްޖެ އެވެ. އާއިލާގެ އެންމެންގެ ކުރިމަތީ އޭނާ ބޭޒާރު ކޮށްލަން މިދުހަތު އުޅެދާނޭ އަރީނަށް ވިސްނުނީ އެވެ.\n"ކަލޭގެ އަންހެނުން މިގެއަށް އައިސް ހުރިހާ އެއްޗެއް ކިޔާދިން. އަތުންފައިން މަސައްކަތެއް ކުރާކަށް ނޭނގޭ، އުޅެނީ ބައްޕަގެ ފައިސާގަ. ދަރިއަކު ލިބިފަ ހުރީތީ އެކުއްޖާ ވެސް ބޭނުން ކުރީ ނޯޔާ ސެޓުކުރަން. ރަނގަޅަށް ނޯޔާ ލިބިއްޖެއެއްނު!. ރިއެލިޓީ ކީއްކުރަން، ހުވަފެނުގަ ވެސް މިކަމެއް ނުވާނެ. އަމިއްލަ ދަރިދެކެ ލޯބި ނުވެވިގެން އުޅެނިކޮށް އަދި ބުނެފިޔޭ ނޯޔާއާ ދަރީންގެ ޒިންމާ އުފުލާނަމޭ. ކޮބާތަ ލަދު ކަލޭގެ!. އެކަން ކުރަނީ ވެސް ބައްޕަ އަތުން ލާރި ހޯދައިގެން ދޯ!." ރިދާންގެ އަޑުގައިވީ މަލާމާތެވެ. ރިދާންގެ އަތުގައި އަސްލަން އަތްޖައްސާލި ގޮތުން އެ އިޝާރާތް ކުރަނީ އެގޮތަށް ވާހަކަ ނުދެއްކުމަށްކަން ރިދާނު ދެނެގަތެވެ.\n"އަހަރެންގެ އަނބިމީހާއާއި އަހަރެންގެ ކޮއްކޮއާ ދުރުގަ ހުރޭ. ކަލޭ ދުނިޔޭގެ ހުރިހާ އަންހެނުން ކައިރިޔަށް ވަނަސް މަށަށް ވަރިހަމަ. އެކަމަކު އަހަރެންގެ ޢާއިލާއާ ކައިރިވެގެން ނުވާނެ. މަގެއްގެ މަތިން ވެސް އެމީހުންނަށް ބަލާލައިގެން ނުވާނެ. އަހަރެން ކަލެއާ ރީތިކޮށް މި ވާހަކަ ދައްކަނީ ކީއްވެކަން އެނގޭތަ؟ އަހަރެންގެ މަންމަގެ ސަބަބުން. ހަނދާންވޭތަ އެ މަންމައަށް މަންމަ ކިޔައިގެން މިގޭގަ އުޅުނު ގޮތް. ދަރިއަކުހެން މަންމަ ކެލެއާ މެދު ކަންތައްކުރީ. ތީ ވެސް އަންހެނަކު ވިހޭ ދަރިއެއް. ކަލޭ އަންހެނުން ކައިރިއަށް ދާއިރު އެކަން ހަނދާން ނުކުރަނީ ކީއްވެ؟ އެމީހަކީ ކޮންމެވެސް މީހެއްގެ ދަރިއެއްކަން، ކޮއްކޮއެއް ނޫނީ ދައްތައެއްކަން ނުވިސްނަނީ ކީއްވެ؟ އަޅާލުމާއި ލޯބި ބޭނުންވެ ތިބި އަންހެނުންނާ ގުޅި އެމީހުންނަށް ހިމާޔަތްނުދީ ކަލޭ އެ އިހްސާސްތަކާ ކުޅޭއިރު، އެމީހުން ކަލެއާ މެދު ކުރާނޭ ނަފުރަތު ހިތަކަށް ނާރާތަ؟ ކިތައް އަންހެންކުދީންގެ ހިތްހަލާ ކުކޮށްލީން. ނޯޔާ ކިތައް ފަހަރު ބުނީ އެއީ މީހެއްގެ އަނތްބެކޭ، ދަރީންތަކެއްގެ މަންމައޭ... އޭނާ ތިހާ ބޭނުންނަމަ އޭނާގެ ނިންމުންތަކަށް އިހްތިރާމް ކުރާނެ. ލޯތްބެއް ގަދަކަމުން ނުހޯދޭނެ. ގުޅެން ބޭނުންނުވާ މީހަކަށް މަޖުބޫރެއް ނުކުރެވޭނެ."\nއަސްލަން ވާހަކަ ހުއްޓާލީ އަރީން ރޯ އަޑު އިވިގެންނެވެ. ރިދާން އަވަހަށް އައިސް އަރީންގެ ގައިގާ ހިފަހައްޓާލި އެވެ. އެހިނދު މިދުހަތަށް އަސްލަން ދައްކާލީ އަރީނެވެ.\n"ފެނޭތަ؟ އޭނާއާ މެދު ކަލޭ ހެދީ ކިހިނެއް؟ ލޯތްބޭ ބުނި، އެކަމަކު އަހަރެން ދެނަހުރީމޭ އެއީ ބޮޑު ދޮގެއްކަން. އޭނާ މިދުހަތާ ހެދި ދުނިޔޭން މޮޔަވާވަރުވެފަ ހުރީ. އޭނާ ހިތުން މިދުހަތަކީ ހަމައެކަނި އޭނާގެ މީހެއް. އެކަމަކު ތި މިދުހަތު އެހެން އަންހެނަކާ ގުޅުން ބާއްވައި އެ އަންހެންކުއްޖާ ބަލި އިންކަން އެނގި އާއިލާ މީހުން ކަލޭ ގޮވައިގެން ފުރީ. އަރީން! އެނގިއްޖެތަ މީނާގެ ގޮތް. އަހަރެން އޭރު ނުބުނީ އަރީން ހުރީ އެއްވެސް ކަމަކާ ވިސްނޭފަދަ ހާލަތެއްގަ ނޫންވީމަ." އަސްލަން ބުންޏެވެ.\n"އަދި އެބައޮތްތަ ކިޔާނެ އެއްޗެއް." މިދުހަތު ބުނެލި އެވެ. އެކަކުވެސް އަނގައިންނެއް ނުބުންޏެވެ. އަސްލަންއަށް އަތްތިލަ މުއްކަވާލެވުނެވެ.\n"މިގޭގެ އަންހެނުންނެއް ކަމަކު އަހަރެންނަށް ބޭނުންވާ އަންހެނެއް ދޫކޮށްލަންވީ ކީއްކުރަން. އަހަރެން ޔޫސް ކުރާނަން. ކޮއްފަ އޮންނާނީ ވެސް. ކަލޭގެ އަނބިމީހާ އަތުޖެހުނުނަމަ އެ ފެން ވެސް ބޯނަން." މިދުހަތުގެ ވާހަކައިން އަސްލަންއަށް މަޑަކުން ނުހުރެވުނެވެ. އޭނާ އައިސް މިދުހަތުގެ މޫނުގައި ޖަހަން އުޅުނެވެ. ނަމަވެސް މަޅާލި އަތުގެ ހަމަލާ ނޭރީ އަސްލަންގެ މުލައްދަނޑީގައި ނޯޔާ އެލިގަތުމުންނެވެ.\n"ދޮންބޭ... ޕްލީޒް..." އަރީން ގޮވާލީ ތަންކޮޅެއް ބާރަށެވެ.\n"އޭނާ މިގެއިން ދާން ދޫކޮށްލާ." އަރީން ބުންޏެވެ.\n"ނުކުމޭ..." ދޮރާ ދިމާއަށް އިޝާރާތް ކުރަމުން އަސްލަން އަމުރު ކުރިއެވެ. އެއްމިޔަކަނުން ހިނިތުންވަމުން މިދުހަތު ހިނގައިގަތެވެ.\n"އަރީން." މިދުހަތުގެ ފަހަތުން އަރީން ދާން އުޅުމުން އަސްލަން ގޮވާލި އެވެ.\n"އޭނާއާ މެދު ހަމްދަރުދީއެއް ނުވޭ. އެކަމަކު އަހަރެން ވެސް ވާހަކައެއް ބުނަން އެބައޮތް. ދޮންބެ ކަންބޮޑުވާވަރުކަމެއް ނުވާނެ ދެނެއް." އަރީން ނިކަން އަވަހަށް ވާހަކަ ދެއްކިއެވެ. އަސްލަން ވަކިއެއްޗެއް ނުބުނެ ބަލަން ހުރީ އެވެ. ނަމަވެސް އަރީން ހަލުވިކޮށް މިދުހަތުގެ ފަހަތުން ދިޔައެވެ.\nހުޅުވުނުގެ ލިފްޓުގެ ތެރެއަށް މިދުހަތު ވަން ވަގުތު ފަހަތުން އަރީން ވަންތަން ފެނުނެވެ. ރޮވިފައިވާ ދެ ލޮލުން މިދުހަތަށް ބަލަން އަރީން ހުއްޓެވެ. އެންމެ ތިރިއަށް ދިއުމަށް ފިތްބަރިން ފިތަށް އޮބާލައި ލިފްޓުގެ ދޮރު ލެއްޕުނެވެ. މިދުހަތުގެ ނަޒަރު އަރީނަށް ދަތުރުކޮށްލި އެވެ.\n"ދަރި ވައްޓާލިކަން އެނގޭތަ" މިދުހަތު އަހާލި އެވެ. އޭނާ ހީކޮށްގެން ހުރީ އަރީން އެ ހައްޔަރުން ސަލާމަތްވެއްޖެކަމުގަ އެވެ.\n"މިއޮތީ..." އަރީން ކަނާއަތްތިލަ ޖައްސާލީ ބަނޑުގަ އެވެ. މިދުހަތަށް ގަބޫލެއް ނުކުރެވުނެވެ. އޭނާ ކުއްލިއަކަށް ބާރަށް ހޭން ފެށި އެވެ.\n"މިދުހަތު. އަދިވެސް އަހަރެން ފުރުސަތު ދޭން ބޭނުން. ޕްލީޒް... ޕްލީޒް... މިދަރިފުޅާއެކު އަހަރެމެން ދިރިއުޅުމެއް ފަށަން. މީ މިދުހަތުގެ ލޭ. މި ދަރިފުޅަށް ރަނގަޅު ބައްޕައަކަށް ވާނޭ ފުރުސަތު އެބައޮތް." އާދޭސް ކުރިއެވެ.\n"ތިހާ މޮޔަވާނެކަމަކަށް ހިޔެއްނުކުރަން. ފިރިމީހާއަށް އެނގޭތަ؟ އަސްލަންއަށް އެނގޭތަ؟ ތިއައީ އަހަރެން ހަވާލުވާނެކަމައް އާދޭސް ކުރަންތަ؟ ނުވާނަން!. ނުވެސް އިންނާނަން!. ތިކަމުގެ ޚަބަރު އެމީހުންނަށް އިވުނީމަ ވާނެގޮތް އެނގޭތަ؟" މިދުހަތު ހެމުންހެމުން ވާހަކަ ދެއްކި އެވެ. އަދި ފަހު ބަސްތައް އިއްވާލީ ހަރުކަށިކަމާއެކު އެވެ.\n"ބަލައިގެންފިން. ތި ނިންމުން ބަލައިގެންފިން... އެހެންވީމަ، ވަރިހަމަ އެނގުނަސް... މިދުހަތު ގޮސް ބުނޭ. އަހަރެންގެ އެއްވެސް މައްސަލައެއް ނެތް. މޮޔައީ އަހަރެން... އާން! ބޮޑު މޮޔައެއް އަހަންނަކީ. އެހެންވެ ތިކަހަލަ މީހެއްދެކެ އެހާ ލޯބިވެވުނީ. ފިރިމީހާގެ ލޯތްބާއި އަޅާލުމާއި އޯގާތެރިކަން އިހްސާސް ނުވީ. އެއްވެސް ކުށަކާނުލާ އޭނާގެ ހިތް އަހަރެން މަރާލީ ކަލެއަށް ޓަކައި، އޭނާއާއި ދަރީން ދޫކޮށްލާފައި ކަލެއާއެކު ދާން އަހަރެން ހުރީ ހޭވައްލާ ތައްޔާރަށް. އެކަމަކު... އެކަން ނިމިއްޖެ. ހުރިހާ ކަމެއް ނިމިއްޖެ. އެ ލޯބި ވެސް ނެތިއްޖެ. މިހިތުގައި ކަލެއަށް ޓަކައި ވި އިހްސާސްތައް މަރުވެއްޖެ. ދޮންބެ ދެރަވާނޭ ކަމަށް މިހުރިހާ ވާހަކައެއް ގޮސް ދައްކާ. މިއަށްވުރެ ބޮޑަކަށް ދެނެއް އަހަރެން އިތުރަކަށް ބަދުނާމުވެ ފަޟީހަތެއް ނުވާނެ. އަދި ދުނިޔެއަށް އަހަރެން ކަލޭގެ ހަގީގަތް ހާމަކުރިޔަސް، މި ދަރުފުޅުގެ ބައްޕައަކަށް ނުވާނެ. ހާސް ނުވޭ! މީހުން ކައިރީ ކަލެއޭ ކިޔައިގެން ވާހަކަތަކެއް ދައްކާކަށް ނެތިން. މިހާރު މިހުރީ މޮޔަކަން ކެނޑިފަ. ދެނެއް އިރާދަ ކުރެއްވިއްޔާ އަހަރެން، ތި މިދުހަތުގެ ފަހަތުން ނުދުވާނެ. ދުވަހަކުވެސް ނުދާނަން. ކަމަކުވެސް ނުކިޔާނަން. މިއަދު އަހަރެން ﷲ އަށް ޝުކުރުކުރަން. އަލްހަމްދުއްލިﷲ! ކަލޭގެ ކިބައިން ނޯޔާ ސަލާމަތްވީތީ. އެއީ މައުސޫމް އަންހެން ކުއްޖެއް. އަހަރެމެން ދެމީހުންގެ އުމުރުގެ ފަރަހު ބޮޑު، އަހަރެން ފަދައިން ކަލޭގެ ދަލުގައި އޭނާ ނުޖެހުނީ، އެއީ ވިސްނުން ތޫނު އަންހެނެއްވީމަ. އަހަރެން ފަދައިން ފިރިމީހާގެ އޯގާތެރި ކަމަށް ޝުކުރުވެރިވާން ނޭނގޭ އަންހެނެއް ނޫން އެއީ. އެއީ ތެދުވެރި އަންހެންކުއްޖެއް."\nލިފްޓު ހުއްޓި ދޮރު ހުޅުވުނެވެ. މިދުހަތު ނުކުންނަން ފިޔަވަޅު އަޅާލުމުން ވެސް ލިފްޓު ތެރޭ އަރީން ހުރީ އެވެ. ދޮރު ލެއްޕިދާނެތީ ހިފަހައްޓާލުމާއެކު އަރީނާ ދިމާއަށް މިދުހަތު ބަލާލި އެވެ. ލިފްޓުގެ ބޭރުގައި ހުރެއެވެ.\n"ރަނގަޅީ ވެސް އެގޮތް. ދުވަހަކުވެސް ފެންނަ ހިސާބަށް ނައީވިއްޔާ. ހުރިހާކަމެއް ބޭނުން ވެގެން އައީ ތިމާ އަމިއްލައަށް. އަހަންނެއް ނޫން އަރީން ކައިރިޔަށް ދިޔައީ. މިގޭ އަންހެނުންނަކީ ސުންޕާބައެއް. ބަލާއެއް!" މިދުހަތުގެ މޫނުން ނުރުހުމާއި ފޫހިކަން ފާޅުވޭވޭ ހުއްޓެވެ. އޭނާ ދޮރުން އަތް ނެގުމާއެކު ހިނގައިގަތެވެ. އެގޭގެ ދޮރޯށިން ނުކުތެވެ.\nއަރީން އެރީ އޭނާގެ ބަޔަށެވެ. އެޕާޓްމެންޓަށް އައިސް ވަންއިރު ވެސް އޭނާއަށް ގިސްލަގިސްލާފައި ރޮވެނީ އެވެ. ހިތުގައި އިންތިހާ ޝަކުވާވިއެވެ. ނޯޔާގެ ގާތުގައި މިދުހަތު ދެއްކި ވާހަކަތަކުން އެ ހިތް ވިރެމުންދަނީ އެވެ. އަމިއްލަ ލެޔާ ހަވާލުނުވީމަ އެވެ. އެކަމާ ކުޑަކޮށް ވެސް މިދުހަތު ދެރަނުވާކަން އެނގުނީމައެވެ. އެ ހިތުގައި ކުޑަކޮށް އަރީނާމެދު ލޯތްބެއްނެތްކަން އެނގި ހާމަވީމައެވެ. މިދުހަތަށް ޓަކައި އޭނާ ފިރިމީހާއާއި ދަރީން ދޫކޮށްލަން ޖެހިލުންނުވީތީ އެކަމުގެ ސަބަބުންނެވެ.\n"ފަވާދު..." ދޮރުމަތީ އިށީނދެ އިނދެ ރޮމުންރޮމުން އަރީން ގޮވާލިއެވެ.\n"އަހަންނަށް މަޢާފުކުރޭ." އަރީން ދެވަނަ ނޭވާގައި ބުނެލިއެވެ. އިސްޖެހުމާއެކު މޫނުގައި އަރީން ދެއަތް އެޅިއެވެ. ކިތައް ފަހަރު ފަވާދަށް އޮޅުވާލި ހެއްޔެވެ. އެއްދޮގު ފޮރުވަން ކިތައް ދޮގު އަރީން ހެދި ހެއްޔެވެ. ފިރިމީހާއާއެކު ހަށިގަނޑުވީއިރު އޭނާގެ ހިޔާލުތަކުގައި ރަސްކަން ކުރަމުންދިޔައީ މިދުހަތެވެ. މި ހިޔާލުތައް ދަތިކަން އެ ހިތަށް ދެމުންދިޔައެވެ. މޭ ފުނޑުފުނޑުވެދާނޭ ކަހަލައެވެ. އޭނާއަކީ ކިހާ ނުބައި އަންހެނެއް ހެއްޔެވެ.\nބެލްއަޅާ އަޑު އަރީންގެ ކަންފަތަށް ނީވޭ ކަހަލައެވެ. އޭނާ ރޮއެރޮއެ ހަލާކުވަނީ އެވެ. ހުޅުވުނު ދޮރުން ވަނީ ކޮންބައެއް ކަމެއް ވެސް އޭނާއަކަށް ނޭނގެއެވެ. މީހަކު އޭނާގެ ގައިގާ ބައްދާލިކަން އިހްސާސް ކުރެވުނެވެ.\n"އަރީން..." ކަންފަތް ކައިރިން އިވުނީ ނޯޔާގެ އަޑެވެ. (ނުނިމޭ)


SunOnline: Moonah belumeh nethi fiyavalhu alhaasheve.\nއަހުމަދު ޒާހިރު (ހިރިގާ) 14 Jul 2020, 13:25\nހުޅުމާލޭގައި އިއްޔެ ބިދޭސީން ހިންގި ހަމަނުޖެހުމަށް ފަހު ފުލުހުން ހަރަކާތްތެރިވަނީ --\nއެމެރިކާގެ ރައީސް ޑޮނަލްޑް ޓްރަޕް 2016 ވަނަ އަހަރުގެ ރިޔާސީ އިންތިހާބު ކާމިޔާބު ކުރުމަށް ރަޝިޔާއާ އެކު މަސައްކަތް ކުރެއްވި ކަމަށް ކުރާ ތުހުމަތުގައި ހެކިވެރިންނަށް ނުފޫޒު ފޯރުވިކަން ސާބިތުވެ، ތިން އަހަރާއި ހަތަރު މަހަށް ޖަލަށް ލުމަށް ހުކުމް ކުރި، ޓްރަމްގެ ކުރީގެ މުޝީރު ރޮޖާ ސްޓޯން، ވައިޓް ހައުސުން މިނިވަން ކުރުމުން ހައިރާންކަން ލިބުނެވެ. އަދި ރައީސް ޓްރަމްޕްގެ އެ ނިންމުމާ އެކު، އޭނާ އަށް ފާޑުކިޔާ ފަރާތްތަކުން ބުނަނީ، އެމެރިކާގައި، ރައީސްގެ ރައްޓެހި ބޭފުޅުންގެ މައްޗަށް އިންސާފު ގާއިމު ނުކުރެވޭ ކަމަށެވެ. އަދި ގާނޫނު ހިނގަނީ ނިކަމެތީންގެ މައްޗަށް އެކަނި ކަމަށެވެ.\nމިއީ މިހާރު މުޅި ދުނިޔެ އަށް ވެސް ފެތުރެމުންދާ ވަބާއެކެވެ.\nދެހާސް އަށް ވަނަ އަހަރު ރާއްޖޭގައި އަމަލުކުރަން ފެށި ގާނޫނު އަސާސީގައި ތިން ބާރު ވަކިވެ، އަދި ރައްޔިތުންގެ ހައްގުތައް ކަށަވަރު ކުރުމަށް އެތައް މިނިވަން މުއައްސަސާއެއް ގާއިމު ކުރި އެވެ. އަދި އެ މުއައްސަސާތަކުގެ މުވައްޒަފުންނަށް އެތައް ސަތޭކަ މިލިއަން ރުފިޔާ މުސާރަ އާއި އެ ނޫން ގޮތް ގޮތުން ރައްޔިތުންގެ ޓެކްސް ފައިސާ އިން ހޭދަ ކުރެ އެވެ. އަދި އެ ޓެކްސް ފައިސާގެ ބޮޑު ބަޔަކީ އެންމެ އާދައިގެ މީހާގެ އަތުން ވެސް ގިނަ އަދަދަކަށް ނަގާ ފައިސާ އެވެ. ނަތީޖާއެއްގެ ގޮތުން އެ މީހުންގެ ދިރިއުޅުން އިތުރަށް ބިކަވެ އެވެ.\nސުވާލަކީ ރައްޔިތުން އެވާ ގުރުބާނީގެ އަގު އެ މީހުންނަށް ލިބެނީ ކިހާވަރަކަށްތޯ އެވެ؟\nއަޅުގަނޑު ފަށާނީ ބޮޑުފިނޮޅާ ހިސާބުންނެވެ. އެ ރަށުގައި މަސަކަތް ކުރަން ތިބި ބިދޭސީންނަށް މުސާރަ ނުދީގެން ބޮޑެތި މައްސަލަތަކެއް ކުރިމަތިވެ، އެ މީހުން ފުލުހުންނާ ކުރިމަތިލައި ބޮޑު ހަމަނުޖެހުމެއް ހިންގި އިރު، އެ މައްސަލަ ގޮސް މި ހުއްޓެނީ ވެރިކަން ކުރާ ޕާޓީގެ މެންބަރެއްގެ މަސަލަހަތާ އެވެ. އެ ރަށުގައި 205 ބިދޭސީން ތިބި އިރު، 14 މީހަކު ފިޔަވައި އަނެއް 191 މީހުންނާ ހަވާލުވާނެ ބަޔަކުނުވި އެވެ. ކޮންޓްރެކްޓަރު މި ބުނަނީ އެ މީހުންނަކީ، އެ ކުންފުންޏާ ބެހޭ ބައެއް ނޫން ކަމަށެވެ. ޑިވެލޮޕަރު ބުނަނީ، މުސާރަ ހޯދުމަށް ކޮންޓްރެކްޓަރު ފޮނުވި ލިސްޓްގައި އެ އެންމެން ހިމެނޭ ކަމަށެވެ. އަޅެ ފަހެ މިއީ އަރަތެއް ނޫން ތޯ އެވެ؟\nޓޫރިޒަމް މިނިސްޓްރީ އިން ދާދިފަހުން ނެރުނު ބަޔާނެއްގައި ބުނީ، ރިސޯޓް އެއްވެސް މަޝްރޫއުއެއްގައި ވޯކްޕާމިޓް ނެތް ބަޔަކު ލައްވައި މަސައްކަތް ކުރުވައިގެން ނުވާނެ ކަމަށެވެ. އަދި ނުކުރެވޭނެ ކަމަށެވެ. ހަމަ އެހެންމެ މާލޭ ސިޓީ ކައުންސިލުން ބުނީ، މާލޭގައި ހިންގާ އެއްވެސް މަޝްރޫއެއްގައި ވޯކްޕާމިޓް ނެތް ބަޔަކު މަސައްކަތް ނުކުރާނެ ކަމަށެވެ.\nސުވާލަކީ ބޮޑުފިނޮޅުގައި މަސައްކަތް ކުރި މީހުންނަކީ ކޮންތާކުން، ކާކު އެތަނަށް ގެންދިޔަ ބައެއްތޯ އެވެ؟ އެ ސުވާލުގެ ޖަވާބު އޮތޯރިޓީތަކުން ރައްޔިތުންނަށް ސާފުކޮށްދޭކަށް ނުޖެހޭނެތޯ އެވެ؟ އެއް ކުންފުނި ބްލެކް ލިސްޓްވުމުން އިތުރު ބަޔަކަށް 300 މީހުންގެ ކޯޓާ ލިބުނު ގޮތް ސާފުވާން ޖެހެ އެވެ.\nސަރުކާރުގެ ރެކޯޑްތަކުން އެނގޭ ގޮތުގައި ގަވާއިދާ ހިލާފަށް ރާއްޖޭގައި އުޅޭ ބިދޭސީންގެ އަދަދު 63،000 އަށް ވުރެ މައްޗަށެވެ. އެއީ އަދި ރެކޯޑުން ފެންނަ ވަރެވެ. އެ މީހުން ސިސްޓަމަށް ފެއްތުމުގެ ބަދަލުގައި އެ މީހުންގެ ނާޖާއިޒު ފައިދާ ބަޔަކު ނަގަނީތޯ ސުވާލު ނޫފެދޭތޯ އެވެ.\nބޮޑުފިނޮޅުގެ ޑެވޮލަޕަރާއި ކޮންޓްރެކްޓަރުގެ ޓީމުން ފަހަރަކު ބަޔާނެއް އެއޮއް ނެރެމުން ގެންދަނީ އެވެ. ޑެވޮލޮޕަރު ބުނަނީ، އިތުރަށް ވެސް ފައިސާ ދީފައިވާނެ ކަމަށެވެ. ކޮންޓްރެކުޓަރު ބުނަނީ، އެ ބުނާ ވަރަށް ފައިސާ ނުލިބޭ ކަމަށެވެ. އެ ތަނުގައި މަސައްކަތް ކުރަން ތިބި ބިދޭސީން ބުނަނީ މުސާރަ ނުލިބޭތާ ހަތަރު ފަސް މަސް ވެދާނެ ކަމަށެވެ. މި ކަމުގެ ކޮޅެއް މެދަކީ ކޮބައިތޯ އެވެ؟ އޮތޯރިޓީތަކުގެ ބޭނުމަކީ އެކަން ކަމަށް ހައްލު ހޯދައިދިނުން ނޫންތޯ އެވެ.\nދެން ޖެހިލާނީ ހުޅުމާލޭ ފަޅުގައި އޮތް ސަފާރީއެއްގައި ހިންގި ކަމަށް ބުނާ ރޭޕްގެ މައްސަލަ އަށެވެ. އެ މައްސަލާގައި ވެސް ގޯސްވީ މީޑިއާ އެވެ. އެ ބަޔަކު އެ ކުރި ނޫނީ ހިންގި އަމަލަށް ވުރެ، އެ ހާލަތުގައި އެ ކެންޔާ އަންހެން މީހާ "ހާމަވާ" މައްސަލަ މާ ބޮޑު މައްސަލައަކަށް ވެއްޖެ އެވެ. އެންމެ ފަހުން އެ މައްސަލައާ ގުޅިގެން މީޑިއާތައް ޖޫރިމަނާ ކުރުމުގެ ސަގާފަތެއް އަށަގަންނުވާ ހިސާބަށް ވެސް މައްސަލަ ދިޔަ އެވެ. އޭރު ކުރަން އުޅުނު ކަމަކީ މީޑިއާ ކައުންސިލުގެ ގާނޫނުގައި މީޑިއާ ރެގިއުލޭޓް ކުރުމަށް ކަނޑައަޅާފައި އޮންނަ އުސޫލާ ހިލާފުވާކަން ވެސް، ބައެއް ބޭފުޅުންނަށް މި ކުރެވޭ ކަމެއް ނޭނގޭ ހިސާބަށް ދިއުމެވެ. ގާނޫނުގައި އޮންނަ ގޮތަށް މީޑިއާތައް ރެގިއުލޭޓް ނުކުރެވޭ ނަމަ، ސްޓޭކް ހޯލްޑަރުންނާ ވާހަކަ ދައްކައިގެން މައްސަލަ ހައްލުކުރަންވީ ނޫންތޯ އެވެ. އަދި ޖޫރިމަނާއަކާ ހަމައަށްދާކަށް ނުވޭ ނޫންތޯ އެވެ. މަޖިލީހުގެ ތިން ބައިކުޅަ ދެބައިގެ އަޣުލަބިއްޔަތު އޮތް ބަޔަކަށް އެކަން ކުރުން އެއީ ފުއްޓަތްކެއް ޖެހުން ފަދަ ފަސޭހަ ކަމެއް ނޫންތޯ އެވެ.\nބޮޑުފިނޮޅުގައި ބިދޭސީންތަކެއް --\nކެންޔާގެ 27 އަހަރުގެ އަންހެން މީހާ ނުދޭ އިންޓަވިއުއަކުން އަދި ނުދައްކާ ވާހަކައަކުން އެ ވާހަކަތައް އެ ގޮތަށް ތިލަކޮށް އުފަން ކުރުވާނެ ގޮތަކީ ކޮބައިތޯ އަބަދު ވެސް ސުވާލު އުފެއްދުމުގެ ޖާގަ އޮންނާނެވެ. އެކަން އޭނާ ސާފުކޮށްދޭން ބޭނުން ނަމަ މުޅި މީޑިއާގެ ހާޒިރުގައި ހުޅުވިފައިވާ އިންޓަވިއުއެއް ދޭންވީ ނޫންތޯ އެވެ. އޭނާ ދިން އިންޓަވިއުތަކުން އެއީ ކާކުކަން ފޮޓޯތަކުން އެހެރީ ފެންނަން ނޫންތޯ އެވެ. އިތުރަށް ފޮރުވަން އޮތީ ކޮން ކަމެއްތޯ އެވެ. އެކަމަކު އަދި އަދަދަށް ދާންދެން ވެސް އެކަމުގެ އެކޮޅު މިކޮޅު މި އޮންނަނީ ވަންހަނާގަ އެވެ. އަރަތެއް ނޫންތޯ އެވެ؟\nރާއްޖޭގައި ގަވާއިދާ ހިލާފަށް އުޅޭ ބިދޭސީންގެ މައްސަލަ ފެށޭ ހިސާބަކީ ކުރީގެ ސަރުކާރުތަކެވެ. އެ ހަގީގަތް ގަބޫލުކުރަން ޖެހެ އެވެ. އެކަމަކު އެ މީހުންގެ ބޮލަށް އެކަން ކަނޑާލައިގެން ތިބެވޭކަށް ނެތެވެ. އެ އަށްވުރެ މައްސަލަ ނުރައްކާވެފައި ސީރިއަހެވެ. އެކަން ހައްލު ކުރުމަށް ސީރިއަސް ފިޔަވަޅުތަކެއް ނާޅައިފި ނަމަ އެ ކަމުގެ އާހިރު ނަތީޖާ ވަރަށް ވެސް ހިތިވާނެ އެވެ. އަންނަން އޮތް ޖީލުތަކުގެ މީހުން މިއަދުގެ ޖީލުތަކުގެ މީހުންނަށް އެ ލައުނަތް ދޭނެކަން ގަބޫލު ކުރަން ޖެހެ އެވެ.\nތެދުފުޅެކެވެ. މި ސަރުކާރުން މަސައްކަތްކޮށްގެން 4،000 ވަރަކަށް ބިދޭސީން މިހާތަނަށް ފޮނުވާލައިފި އެވެ. އެއީ ރަނގަޅަށް އެޅި ފިޔަވަޅެކެވެ. މަރުހަބާ އެވެ. އެކަމަކު އެކަން ކުރަނީ އެންމެ ބާރު ސްޕީޑްގައިތޯ އެއީ ސުވާލެކެވެ. އަދި ގަވާއިދާ ހިލާފަށް އުޅޭ މީހުން ހޯދުމަށް މަސައްކަތް ކުރަނީ އަދި އެ މީހުން ގަވާއިދުގެ ތެރެއަށް ފެއްތުމަށް މަސަކަތް ކުރަނީ އެންމެ ރަނގަޅަށްތޯ އަޅުގަނޑު ސުވާލު އުފައްދަމެވެ. ސަރުކާރުން ބޭނުން ނަމަ ކައުންސިލްތައް މެދުވެރިކޮށް، ރަށް ރަށުގައި ގަވާއިދާ ހިލާފަށް މަސަކަތް ކުރާ މީހުން ހޯދުމަކީ އެހާ އުނދަގޫ ކަމެއް ކަމަކަށް އަޅުގަނޑު ނުދެކެމެވެ.\nސަރުކާރުގެ ހައިސިއްޔަތުން ކުންފުނިތަކުގެ ވަތްގަނޑުތަކަށް އަތްލައި ބިދޭސީންނަށް މުސާރަ ނުދެވިދާނެ އެވެ. އެކަމަކު ސަރުކާރަށް އެތަންތަނުގެ ލައިސަންސް ބާތިލު ނުކުރެވޭނެތޯ އެވެ. ހަމަ ޔަގީނުން ވެސް އެއީ ކުރެވޭނެކަންކަން ނޫންތޯ އެވެ؟ ދެން ދައްކާ ވާހަކައަކީ ބިދޭސީން އެ ގޮތަށް ފޮނުވާނުލެވޭނެ ކަމަށް ދައްކާ ވާހަކަ އެވެ. އެއީ ވެސް އޮއްޓަރެއް ހުރި ވާހަކަތަކެއް ނޫނެވެ. ވިސާއާ ނުލައި ކޮން ގައުމެއްގައި ކާކަށްތޯ ހުރެވޭނީ އަމިއްލަ ނަފުސާ ސުވާލުކޮށްލުމުން އެ ބޭބޭފުޅުން އެ ދައްކަވާ ވާހަކަފުޅުގައި އޮތީ ކިހާވަރެއްގެ ބަރުދަނެއްތޯ އަމިއްލަ އަށް ވަޒަން ކުރެވޭނެ އެވެ. އެއީ ހަމަ އެއްވެސް ވާހަކައެއް ނޫނެވެ. ގަވާއިދާއި ގާނޫނާ ހިލާފަށް އުޅޭ މީހުން ރާއްޖެ އިން ފޮނުވާލެވޭނެ އެވެ. އަދި ޖެހޭނީ ވެސް ފޮނުވާލާށެވެ. ހޮޅި ވާހަކަ ނުދައްކާށެވެ.\nއެކަމުގައި ބަލަން ޖެހޭނީ ގޯސްކޮށް ކަން ކޮށްފައި އޮތް ފަރާތެކެވެ. ކަމެއް ނުކުރެވޭނެ ކޮޅުމަތި ދައްކަން ބޭނުން ނަމަ ވަރަށް ގިނަ ވާހަކަ ދެކެވިދާނެ އެވެ. އެކަަމަކު ބުއްދީގެ ހަމަތަކުން ކަންކަން ބަލާ މީހުންނަށް އެ ވާނުވާ، ނޫނީ ޕަޒުލް ގުޅުވާލުމަކަށް އެއީ އެހާ އުނދަގޫ ކަމެއް ނޫންކަން ގަބޫލު ކުރަން ޖެހެ އެވެ. އެ އުސޫލުން ބަލާ އިރު، 300 ވަރަކަށް މީހުންނަށް ބޮޑުފިނޮޅުގައި މަސައްކަތް ކުރަން ފުރުސަތު ލިބުނީ ކިހިނެއްތޯ އެބަ އެނގެން ޖެހެ އެވެ.\nއެ ހުރިހާ ކަމެެއް އެއްފަރާތްކޮށްފައި، އަޅުގަނޑަށް އެނގޭ ކަމަކީ ބިދޭސީންގެ މައްސަލައަކީ ގައުމީ ބޮޑު މައްސަލައެއް ކަމެވެ. އަދި އެކަން އަވަސް ގޮތަކަށް ހައްލުކުރަން ޖެހޭ ކަމެެވެ. ހަމަ އެއާ އެކު ފުލުހުނާއި ސިފައިންގެ އިމާރާތް ފަދަ 100 ނޫނީ 200 މިލިއަން ޑޮލަރުގެ މަޝްރޫއުތަކުގެ މަސައްކަތް ހަވާލުކުރަން ޖެހޭނީ ޓްރެކް ރެކޯޑަށް ބެލުމަށް ފަހު ގާބިލު ބަޔަކަށް ކަމެވެ. އެ ދެ އިމާރާތުގެ މައްސަލަ އަށް ފީނާ ނަމަ އެއީ ވެސް ކޮޅުން ލާނެ ވާހަކައެއް ނޫނެވެ. އެތަން ހެދުމަށް ހަވާލުވި ފަރާރްތަކަށް ލިބުނު ރަށްތަކުގެ މަންފާ އާއި އަދި އެ މަންފާ ލިބުނީ ކޮން ބަޔަކަށްތޯ ފީނާލުމުން ހަގީގަތް ރަނގަޅަށް އެނގޭނެ އެވެ.\nނިންމާލަމުން ވެސް އަޅުގަނޑުގެ އޮތީ އެންމެ ސުވާލެކެވެ. އެއީ ބޮޑެތިހާ ނަމުން މިނިވަން މުއްސަސާތައް ހަދައިގެން ޕާޓީ ކުދިންނަށް ވަޒީފާދޭން ކީއްކުރަން ކުރާ ކަމެއްތޯ އެވެ؟ އާންމުންގެ އަތުން ޓެކްސް ނަގައި އެ މީހުންގެ ޖީބުތަކަށް ބަރުވުން ފިޔަވައި ވާކަމެއް އެބަ އޮތްތޯ އެވެ؟ ބައެއް މީހުން ބުނާ ގޮތުގައި "މައުމޫނިޒަމް" ވެސް މިއަށް ވުރެ ރަނގަޅެވެ. ނަމުން ޑިމޮކްރަސީ އެވެ. ކަމުން އަމިއްލަ ޖީބަށެވެ.


Income Tax ge furathama aamdhanee: 19 million rufiyaa\nއިންކަމް ޓެކުހުގެ ފުރަތަމަ އާމްދަނީ: 19 މިލިއަން ރުފިޔާ\nމީރާގެ އޮފީސް ހުންނަ އިމާރާތް: އިކަމް ޓެކްސްގެ ފުރަތަމަ އާމްދަނީ މިހާރު ވަނީ ދައުލަތަށް ލިބިފައި -- ފޮޓޯ: އަވަސް އޮންލައިން\nރާއްޖެއަށް އިންކަމް ޓެކްސް ތައާރަފު ކުރި ފަހުން ލިބުނު ފުރަތަމަ އާމްދަނީގެ ގޮތުގައި 19 މިލިއަން ރުފިޔާ ދައުލަތުގެ މާލިއްޔާއަށް ވަދެއްޖެ އެވެ.\nރާއްޖެއަށް އެންމެ ފަހުން ތައާރަފު ކުރި ޓެކްސް ކަމަށްވާ އިންކަމް ޓެކްސްގެ ގޮތުގައި މިދިޔަ މަހު 19 މިލިއަން ރުފިޔާ ލިބިފައިވެ އެވެ. ނަމަވެސް މިދިޔަ އަހަރު މި އާމްދަނީގެ ގޮތުގައި 115 މިލިއަން ރުފިޔާ ލިބުނެވެ.\nއިންކަމް ޓެކްސް ގާނޫނު އޮތް ގޮތުން އިންކަމް ޓެކްސް ނަގަން ފެށުމާއެކު ކުރިން ނަގަމުން ދިޔަ ދިޔަ ބިޒްނަސް ޕްރޮފިޓް ޓެކްސް އާއި ވިތު ހޯލްޑިން ޓެކްސް ހިސާބު ކުރާނީ އިންކަމް ޓެކުހުގެ ތެރޭގަ އެވެ. އެހެންވެ ދެ އަދަދެއް އަޅާ ކިޔާނަމަ މިދިޔަ އަހަރު އިންކަމް ޓެކުހުގެ ގޮތުގައި ލިބިފައިވަނީ 115 މިލިއަން ރުފިޔާ އެވެ.\nމީރާ ދައުލަތުގެ އާމްދަނީ އާމްދަނީން ނަގާ ޓެކްސް


Mohamed Shafiu: ފާފަ ފުއްސެވުން އެދި ކިޔާ ބައެއް ދުޢާ\nފާފަ ފުއްސެވުން އެދި ކިޔާ ބައެއް ދުޢާ\nފާފަކުރެވޭ ބައެއް މީހުން ތައުބާވުމަށްފަހުވެސް ފާފަފުއްސެވުން އެދި ކިޔާ ދުޢާތައް ނޭނގިގެން އުޅެއެވެ. ތިރީގައި މިގެނެސްދެނީ، ފާފަފުއްސެވުން އެދި ކުރެވިދާނެ ބައެއް ދުޢާއެވެ. އެންމެންނަށްވެސް ފާފަކުރެވެއެވެ. އެންމެ ރަނގަޅު މީހާއަކީ ފާފަކުރެވުމުން އެކަމާ ހިތާމަކޮށް، ތައުބާވެ، އެފާފައަށް ދެވަނަފަހަރަށް އަރައިނުގަންނަ މީހާއެވެ.\nاللَّهُمَّ إِنِّي ظَلَمْتُ نَفْسِيْ فَاغْفِرْ لِيْ، فَإِنَّهُ لاَ يَغْفِرُ الذُّنُوْبَ إِلاَّ أَنْتَ\nއޭ ހައްދަވާބޮޑުކުރެއްވި ރަސްކަލާކޮ! ހަމަކަށަވަރުން މިއަޅާ، މިއަޅާގެ އަމިއްލަ ނަފްސަށް އަނިޔާވެރިވީމެވެ. ފަހެ މިއަޅާއަށް ފާފަފުއްސަވާނދޭވެ! އެހެނީ ހަމަކަށަވަރުން އިބަﷲ މެނުވީ ފާފަފުއްސަވާދެވޭނެ އެހެން ފަރާތެއް ނުވެއެވެ. (ރަވާހު ބުޚާރީ ވަ މުސްލިމް)\n"سُبْحاَنَكَ اللَّهُمَّ وَبِحَمْدِكَ، أَشْهَدُ أَن لاَّ إِلٰهَ إِلاَّ أَنْتَ, أَسْتَغْفِرُكَ وَأَتُوْبُ إِلَيْكَ\n"އިބަﷲގެ ހުސްޠާހިރުވަންތަކަމާއެވެ! އޭ ހައްދަވާބޮޑުކުރެއްވި ރަސްކަލާކޮ! އަދި އެންމެހާ ޙަމްދު ތަޢުރީފެއް އިބަﷲއަށް ލިބިވޮޑިގެންވެއެވެ. އިބަﷲ މެނުވީ އަޅުކަންވެވުން ޙައްޤުވެގެންވާ އެހެން އެއްވެސް އިލާހަކު ނުވާކަމަށް މިއަޅާ ހެކިވަމެވެ. މިއަޅާ އިބަﷲގެ ޙަޟްރަތުން ފާފަ ފުއްސަވައިދެއްވުމަށް އެދި ދަންނަވަމެވެ. އަދި އިބަﷲއަށް މިއަޅާ ތައުބާވަމެވެ." (ރަވާހު އަހްލުއްސުނަން ވަޞައްޙަޙަހޫ އަލްއަލްބާނީ)\n"اَللَّهُمَّ اغْفِرْ لِيْ ذَنْبِيْ كُلَّهُ, دِقَّهُ وَجِلَّهُ, وَأَوَّلَهُ وَآخِرَهُ وَعَلاَنِيَتَهُ وَسِرَّهُ"\n"އޭ ހައްދަވާބޮޑުކުރެއްވި ރަސްކަލާކޮ! މިއަޅާގެ ހުރިހައި ފާފަތަކެއް ފުއްސަވާނދޭވެ! އޭގެ ކުދިފާފަތަކާއި ބޮޑެތި ފާފަތަކެވެ. އަދި ފުރަތަމަ ފާފައާއި އެންމެ ފަހުގެ ފާފައެވެ. ފާޅުވެގެންވާ ފާފައާއި ސިއްރުވެ ވަންހަނާ ވެގެންވާ ފާފައެވެ." (ރަވާހު މުސްލިމް)\n"رَبِّ اغْفِرْ لِيْ رَبِّ اغْفِرْ لِيْ"\n"މިއަޅާ ހައްދަވާބޮޑުކުރެއްވި ރަސްކަލާކޮ! މިއަޅާއަށް ފާފަފުއްސަވާނދޭވެ! މިއަޅާ ހައްދަވާ ބޮޑުކުރެއްވި ރަސްކަލާކޮ! މިއަޅާއަށް ފާފަފުއްސަވާނދޭވެ!" (ރަވާހު އަބޫދާއޫދު)\n"اَللَّهُمَّ إِنِّيْ ظَلَمْتُ نَفْسِيْ ظُلْماً كَثِيْرًا, وَلاَ يَغْفِرُ الذُّنُوْبَ إِلاَّ أَنْتَ, فَاغْفِرْ لِيْ مَغْفِرَةً مِنْ عِنْدِكَ وَارْحَمْنِيْ إِنَّكَ أَنْتَ الْغَفُوْرُ الرَّحِيْمُ"\n"އޭ ހައްދަވާބޮޑުކުރެއްވި ރަސްކަލާކޮ! ހަމަކަށަވަރުން މިއަޅާވަނީ މިއަޅާގެ އަމިއްލަ ނަފްސަށް ގިނަވެގެންވާ އަނިޔާވެރިވުމަކުން އަނިޔާވެރިވެފައެވެ. އަދި އިބަﷲ ފިޔަވައި ފާފަތައްފުއްސަވާނެ އެހެންއެއްވެސް ފަރާތެއް ނުވެއެވެ. ފަހެ އިބަﷲގެ ޙަޟްރަތުންވާ ފާފަފުއްސެވުމަކުން މިއަޅާއަށް ފާފަފުއްސަވާނދޭވެ! އަދި މިއަޅާއަށް އޯގާވެރިވެވޮޑިގަންނަވާނދޭވެ! ހަމަކަށަވަރުން އިބަރަސްކަލާނގެއީ ފާފަފުއްސަވާ އޯގާވަންތަ ރަސްކަލާނގެއެވެ." (ރަވާހު އަލްބުޚާރީ ވަމުސްލިމް)\n"اَللَّهُمَّ اغْفِرْ لِيْ ماَ قَدَّمْتُ, وَماَ أَخَّرْتُ, وَماَ أَسْرَرْتُ, وَماَ أَعْلَنْتُ, وَماَ أَسْرَفْتُ, وَماَ أَنْتَ أَعْلَمُ بِهِ مِنِّيْ. أَنْتَ الْمُقَدِّمُ, وَأَنْتَ الْمُؤَخِّرُ لاَ إِلٰهَ إِلاَّ أَنْتَ"\nއޭ ހައްދަވާބޮޑުކުރައްވި ރަސްކަލާކޮ! މިއަޅާއަށް މިއަޅާގެ އިސްވެދިޔަހައި ފާފަތަކާއި ފަސްވެދިޔަހައި ފާފައެއް ފުއްސަވާނދޭވެ! އަދި މިއަޅާ ސިއްރުން ކުރިހައި ފާފަތަކާއި ފާޅުގައި ކުރިހައި ފާފައެއް ފުއްސަވާނދޭވެ! އަދި މިއަޅާ ހައްދުފަހަނަޅާވަރަށް ކޮށްފައިވާ ފާފަތައް ފުއްސަވާނދޭވެ! އަދި އެއީ ފާފައެއްކަން މިއަޅާއަށް ވުރެބޮޑަށް އިބަﷲ ދެނެވޮޑިގަންނަވާ ފާފަވެސް މިއަޅާއަށް ފުއްސަވާނދޭވެ! އިބަރސްކަލާނގެއީ އިސްވެވޮޑިގަންނަވާ އަދި ފަސްވެވޮޑިގަންނަވާ ރަސްކަލާނގެއެވެ. އިބަރަސްކަލާނގެ ފިޔަވާ އަޅުކަން ވެވުން ޙައްޤުވެގެންވާ އެހެން އެއްވެސް އިލާހަކު ނުވެއެވެ. (ރަވާހު މުސްލިމް)\n"أَسْتَغْفِرُ اللهَ الْعَظِيْمَ الَّذِيْ لاَ إِلٰهَ إِلاَّ هُوَ الْحَيُّ الْقَيُّوْمُ وَأَتُوْبُ إِلَيْهِ"\n"މަތިވެރިވެގެންވާ ﷲގެ ޙަޟްރަތުން ފާފަފުއްސެވުމަށް އެދެމެވެ. އެކަލާނގެއީ އެކަލާނގެ ފިޔަވައި އަޅުކަންވެވުން ޙައްޤުވެގެންވާ އެހެންއެއްވެސް އިލާހަކު ނުވާ ރަސްކަލާނގެއެވެ. އެކަލާނގެއީ ދިރިދެމިވޮޑިގެންވާ އަބަދަށް ޤާއިމްވެވޮޑިގެންވާ ރަސްކަލާނގެއެވެ. އެކަލާނގެ ޙަޟްރަތަށް ތައުބާވަމެވެ." (ރަވާހު އަބޫދާއޫދު ވައްތިރިމިޛީ ވަ ޞައްޙަޙަހޫ އަލްއަލްބާނީ)\nPosted by Mohamed Shafiu at 11:49 PM\nLabels: މުޙައްމަދު ޝާފިޢު ބިން ޢަބްދުލްޣަފޫރު, ފާފަ, ދުޢާ, ދުޢާ އަދި ޛިކްރު\nAnonymous 29/4/11 12:32 AM\nbeautiful shaikh. love to see maldivian doing this kinda great things. Masha Allah. Allah mashah ves heyo visnumeh dhevvaane nama kiha ran'galhu


އިކާޑީ ޕީއެސްޖީއާއެކު ދާއިމީ އެއްބަސްވުމަކަށް! | Feshun.mv\n31 މެއި 2020 - 11:10\nލޯނު އުސޫލުން ޕީއެސްޖީއަށް ކުޅެމުން އަންނަ އާޖެންޓީނާގެ ތަރި މައުރޯ އިކާޑީ އެކްލަބާއެކު ދާއިމީ އެއްބަސްވުމަކަށް އަތުވެއްޖެއެވެ.\nރިޕޯރޓްތައް ބުނާގޮތުން ޕީއެސްޖީއާއެކު އިކާޑީ ދާއިމީ އެއްބަސްވުމަކަށް އައިސްފައިވަނީ 57 މިލިއަން ޔޫރޯއަށެވެ. އިޓަލީގެ އިންޓަރމިލާން ދޫކޮށް ލޯނު އުސޫލުން ޕީއެސްޖީއަށް އިކާޑީ ބަދަލުވީ 2019 ސެޕްޓެމްބަރުމަހުގެ2ވަނަ ދުވަހުއެވެ. އެއީ 80 މިލިއަން ޔޫރޯއަށެވެ.\nއުމުރުން 27 އަހަރުގެ އިކާޑީވަނީ އިންޓަރމިލާންގެ ކެޕްޓަންކަންވެސް ކޮށްފައެވެ. އެހެންނަމަވެސް އޭނާގެ އަތުން ކެޕްޓަންކަން ގެއްލުނީ އޭނާއާއި، ސަޕޯޓަރުން އަދި ކްލަބާއި ދެމެދު ޖެހުނު މައްސަލަތަކެއްގައެވެ. އިކާޑީ ލޯނު އުސޫލުން ޕީއެސްޖީއަށް ވިއްކާލާފައިވަނީ އިންޓަރމިލާނގެ އާ ކޯޗު އެންޓޯނިއޯ ކޮންޓޭ އެޓީމާއި ޙަވާލުވިފަހުންނެވެ.\nފްރާންސަށް ބަދަލުވި ފަހުން މޮޅު ކުޅުމެއް ދައްކަމުން އަންނަ އިކާޑީ މިސީޒަންގެ ލީގު 1 ގައި ޕީއެސްޖީއަށް ކުޅެދިން 20 މެޗުން 12 ލަނޑު ޖަހައި3އެސިސްޓް ހަދާދީފައިވެއެވެ. މީގެއިތުރުން ޗެމްޕިއަންސް ލީގުގައި ޕީއެސްޖީއަށް މިހާތަނަށް ކުޅުނު6މެޗުން5ލަނޑު އޭނާ ކާމިޔާބުކޮށްދީފައިވެއެވެ.\nޕީއެސްޖީގައި މިވީ މަދު ދުވަސްކޮޅުގެ ތެރޭގައި އިކާޑީގެ ފަރާތުން ގިނަ ލަނޑުތަކެއް ފެނިގެންގޮސްފައިވާކަން ފާހަގަކޮށްލެވެއެވެ. އެގޮތުން އޭނާ ޕީއެސްޖީއަށް މިހާތަނަށް އެންމެ 31 މެޗު ކުޅެދީފައިވާއިރު، އެ 31 މެޗުން 20 އިކާޑީ ކާމިޔާބުކޮށްފައިވެއެވެ.\nބޭރު ކުޅިވަރު, އިކާޑީ, ޕީއެސްޖީ


14,000 ahvure gina meehun Booster dose jahaifi\n14،000 އަށްވުރެ ގިނަ މީހުން ބޫސްޓާ ޑޯޒް ޖަހައިފި\nމީހެއްގެ ގަޔަށް ވެކްސިން ޖަހަނީ: ބޫސްޓާ ޑޯޒަ 14000 މީހުން ޖަހައިފި --- ފޮޓޯ: އަވަސް\nކޮވިޑް ވެކްސިންގެ ތިންވަނަ ޑޯޒް، ބޫސްޓާ ޑޯޒް 14000 އަށް ވުރެ ގިނަ މީހުން ޖަހައިފި ކަމަށް ހެލްތު ފްރޮޓެކްޝަން އޭޖެންސީ (އެޗްޕީއޭ) އިން ބުނެފި އެވެ.\nއެޗްޕީއޭއިން އާންމު ކޮށްފައިވާ ކޮވިޑް ވެކްސިންގެ އެންމެ ފަހުގެ ތަފާސްހިސާބުތަކަށް ބަލާއިރު މިހާތަނަށް 395،879 މީހުން ކޮވިޑްގެ ފުރަތަމަ ޑޯޒް ޖަހަފާއިވެ އެވެ. އަދި 364،402 މީހުން ދެވަނަ ޑޯޒް ފުރިހަމަ ކޮށްފައިވެ އެވެ.\nކޮވިޑް ވެކްސިންގެ ތިންވަނަ ޑޯޒް އެޗްޕީއޭ އިން ޖަހަން ފަށާފައިވަނީ މިދިޔަ މަހުގެ ހަތަރު ވަނަ ދުވަހުން ފެށިގެނެވެ. އެއީ 60 އަހަރުން މަތީގެ މީހުންނާއި ދިފާއީ ނިޒާމު ބަލިކަށި މީހުންނާއި ފްރޮންޓް ލައިންގައި މަސައްކަތް ކުރާ ސިއްހީ މުވައްޒަފުން އެކަންޏެވެ. މިހާރު ވެކްސިން ޖަހަމުންދަނީ 50 އަހަރުން މަތީގެ މީހުނަށެވެ.\nމިހާތަނަށް އެ ވެކްސިން ޖަހާފައިވަނީ 14،157 މީހުނެވެ. ތިންވަނަ ޑޯޒެއްގެ ގޮތުގައި ދެނީ ފައިޒާ ވެކްސިނެވެ.\nތިންވަނަ ޑޯޒް ޖަހަން ޝަރުތު ހަމަވާ ފަރާތްތަކަށް ހެނދުނު 9:00 އިން މެންދުރު 2:00 އަށް އޭޑީކޭ ހޮސްޕިޓަލުންނާއި ހުޅުމާލެ ހޮސްޕިޓަލުން ވެކްސިން ޖެހޭނެ އެވެ. އަދި ހެނދުނު 10:00 އިން މެންދުރު 12:00 އަށް ވިލިމާލެ ހޮސްޕިޓަލުން ވެސް ތިންވަނަ ޑޯޒް ޖެހޭނެ ކަމަށް އެޗްޕީއޭއިން ބުނެ އެވެ.\nސެންޓަރުތަކަށް ވެކްސިން ޖަހަން ދާއިރު ވެކްސިން އެޕޮއިންޓްމަންޓް ހައްދަން އެޗްޕީއޭއިން ވަނީ އަންގާފަ އެވެ.\nރާއްޖޭގައި ކޮވިޑް ވެކްސިން ޕްރޮގްރާމުގައި ބޭނުން ކުރަނީ ކޮވިޝީލްޑާއި، ސިނަފާމް، އެސްޓްރާޒެނަކާ އަދި ފައިޒާ އެވެ.\nއެޗްޕީއޭ ކޮވިޑް-19 ކޮވިޑް ވެކްސިން + ފައިޒާ އެޗްއީއޯސީ\nބޫސްޓާ ޖެހި މީހުންގެ އަދަދު 26،000 އަށް\nބޫސްޓާ ޖަހަން ސިރިންޖް ލިބޭނެ ދުވަހެއް ނޭނގޭ


SunOnline: Seaplane terminalge 95 percent masakkai nimijje\nސީޕްލޭން ޓާމިނަލްގެ 95 ޕަސެންޓް މަސައްކަތް ނިމިއްޖެ\nއައިޝަތު ފަރީޙާ 17 Jun 2020, 23:46\nއާ ސީޕްލޭން ޓާމިނަލްގެ މަސައްކަތް ގޮސްފައިވާ ހިސާބު -- ފޮޓޯ: އެމްއޭސީއެލް\nވެލާނާ އިންޓަނޭޝަނަލް އެއާޕޯޓު ތަރައްގީ ކުރުމުގެ މަސައްކަތުގެ ތެރޭގައި ހިމެނޭ އާ ސީޕްލޭބް ޓާމިނަލްގެ 95 ޕަސެންޓް މަސައްކަތް ނިމިފައިވާ ކަމަށް އެމްއޭސީއެލް އިން ބުނެފިއެވެ.\nޗައިނާގެ ބެއިޖިން އާބަން ކޮންސްޓްރަކްޝަން ގްރޫޕު (ބީޔޫސީޖީ) އާ ހަވާލުކޮށްގެން ކުރިއަށް ގެންދާ މި ޕްރޮޖެކްޓުގެ ދަށުން އާ ސީޕްލޭން ޓާމިނަލާއެކު ސީޕްލޭންތަކަށް ހާއްސަ ޑޮކެއްވެސް ގާއިމްކުރާނެއެވެ.\nއެމްއޭސީއެލް އިން ބުނީ ފޭސް އެކެއްގެ ދަށުން ގާއިމް ކުރާ ޑޮކް ތަކުގެ 80 ޕަސެންޓް މަސައްކަތް މިހާރު ނިމިފައިވާ ކަމަށެވެ. ޑޮކްތަކަށް ފިޔުލް ލައިން ގުޅުމުގެ މަސައްކަތް މިހާރު ކުރަމުންދާ ކަމަށް ވެސް އެ ކުންފުނިން ބުންޏެވެ.\nއާ ސީޕްލޭން ޓާމިނަލްގެ އިންޓީރިއާގެ 90 ޕަސެންޓް މަސައްކަތްވެސް މިހާރު ވަނީ ނިމިފައެވެ.\nމީގެެ ކުރިން ނޫސްވެރިންނަށް މައުލޫމާތު ދެއްވަމުން އެމްއޭސީއެލްގެ އެކްޓިން މެނޭޖިން ޑިރެކްޓަރު މޫސާ ސޯލިހު ވިދާޅުވީ އާ ސީޕްލޭން ޓާމިނާއެކު އެންމެ ފަހުގެ ޓެކްނޮލަޖީ ބޭނުންކޮށްގެން ހަދާފައިވާ ސީޕްލޭން ޑޮކަކީ 50 އަހަރުގެ ގެރެންޓީ ލިބިފައިވާ ޑޮކެއް ކަމަށެވެ. އެތަނުންް އެއްފަހަރާ 55 ފްލައިޓަށް އެތަނުން ޖާގަ ލިބޭނެއެވެ. އާ ސީޕްލޭން ޓާމިނަލާ ގުޅިފައިވާ ޑޮކް އިތުރަށް ބޮޑުކުރުމަށް ބޭނުންވާ ޖާގަވެސް އޮތްއިތު އެސަރަހައްދު ބޮޑުކުރުމުން 100 ފްލައިޓަށް ހިދުމަތް ދެވޭނެއެވެ.\nސީޕްލޭން ޓާމިނަލް އާ ގުޅިގެން އުފެދުނު އެންމެ ބޮޑު ބަހުސަކީ އެތަން ހިންގަން ހަވާލު ކުރާނެ ބަޔަކާ މެދު ކުރެވުނު ބަހުސެވެ. ދުނިޔޭގެ އެންމެ ބޮޑު ސިޕްލޭން އޮޕަރޭޓަރު، ޓީއެމްއޭ އަށް އާ ސީޕްލޭން ޓާމިނަލް ހަވާލު ކުރަން އުޅޭކަމުގެ އަޑުތަކާއެކު ރައްޔިތުންގެ މަޖިލީހުންނާއި އޭސީސީ އިން އެ މައްސަލަ ބެލިއެވެ.\nޓާމިނަލް މައްސަލައިގައި ސަރުކާރުން ނިންމާފައި އޮތީ ޓީއެމްއޭއާ މަންޓާއިން މިހާރު ބޭނުން ކުރަމުންދާ ޓާމިނަލާ އެއްވަރުގެ ސަރަހައްދެއް، މިހާރު ވެސް ބިމު ކުލީގެ ގޮތުގައި ނަގަމުންދާ އަގުގައި (އަކަމީޓަރަކަށް 10.35 ޑޮލަރު) އާ ޓާމިނަލުން ދެ އަހަރުގެ މުއްދަތަކަށް ދިނުމަށެވެ.\nސީޕްލޭން ޓާމިނަލްގެ ކޮންޓްރެކްޓުގެ އަގަކީ 40 މިލިއަން ރުފިޔާ އެވެ.\nސީޕްލޭން ޓާމިނަލްގެ އަމަލީ މަސައްކަތް ފަށާފައި ވަނީ މިދިޔަ އަހަރުގެ ޖެނުއަރީ 29 ވަނަ ދުވަހު އެވެ. އެ ޓާމިނަލް ނިންމާ މި އަހަރުގެ މެއި މަހު ބޭނުން ކުރަން ފެށޭނެ ކަމަށް އެމްއޭސީއެލް އިން މީގެ ކުރިން ބުނި ނަމަވެސް އެކި ސަބަބުތަކާހުރެ މަސައްކަތް ވަނީ ނުނިމިއެވެ.


(12 ނޮވެމްބަރ 2019 އާ ގުޅޭ)\nހޭޒަލް އިންތަނުން ތެދުވެ އެއްފަރާތަކަށް ޖެހިލިއެވެ. ކުޑަކަކޫ ޖަހާލައިގެން އިން ލިއަމް ވެސް ތެދުވިއެވެ. އޭނާ ކުރިއަށް ޖެހިލައި ހޭޒަލްގެ ކޮނޑުގައި އަތްލަން އުޅުނެވެ. ނަމަވެސް ހޭޒަލްއަށް ޖެހިލެވުނީ ދުރަށެވެ. ލިއަމް ބަލާލީ އެ ހުރިހާ ވާހަކައަކަށްފަހު ވެސް ހޭޒަލް އޭނާއަށް މަޢާފުނުކުރަންހޭ އަހާލާ ފަދައިންނެވެ. އެ ބެލުމުގައިވީ އެއްޗެއް ވަގުތުން ހޭޒަލް ދެނެގަތެވެ. އޭނާ އިސްޖަހާލުމާއެކު ވަގުތު ބޭނުންވާކަމުގައި ބުންޏެވެ. ލިއަމްއަށް މަޢާފުކުރިޔަސް އޭނާގެ އަމިއްލަ ނަފްސަށް ވަގުތު ބޭނުންވަނީ ކަމުގަ ހޭޒަލް ބުނެލިއެވެ.\nވަރިއާ ހަމައަށް ދާ ފަދަ ވާހަކައެއް މީގެ ކުރީން އެ ދެމެދުގައި ނުދެކެވެއެވެ. ސަމާސާއަށް ވެސް ލިއަމްގެ ދުލާ ހަމައަށް ވަރީގެ ލަފުޒު ނުގެނެއެވެ. ކައިވެނި ރޫޅާލުމާ ހަމައަށް ވިސްނުން ގެންދަން ޖެހިދާނޭ ހޭޒަލް ވެސް ހިޔެއްނުކުރެއެވެ. އެހެންވިޔަސް ލިއަމްގެ ފުށުން އެ ފެނުނު ކަންކަމުގެ ސަބަބުން ވަކިވުމުގެ ޚިޔާލު އޭނާގެ ސިކުނޑިއަށް ވަނީ ބޭއިޚްތިޔާރުގައެވެ. ނަމަވެސް ވަކިވުމަކީ ހައްލެއްކަމުގައި ޤަބޫލުނުކުރެވެނީ ހޭޒަލްގެ ހިތުގައި ލިއަމްގެ މައްޗަށް އޮތް ލޯތްބެއްގެ ސަބަބުންނެވެ. މިނޫނީ ދިރިއުޅުމުގައި ހޭޒަލް ފަސްޖެހުނު ކަމެއް ނާދެއެވެ. ލިއަމް ބޭވަފާތެރިވެއްޖެނަމަ އެއްވެސް ވިސްނުމަކަށް ނުގޮސް އޭނާއާ ދުރަށް ދާނަމޭ ބުނަމުން އައި ހޭޒަލްއަށް އަމިއްލަ ބަހުގައެއް ނުހިފެއްޓުނެވެ. އެހެން މީހުންނަށް ވެސް އެފަދަ ކަންކަމުގައި އޭނާގެ ޚިޔާލެއް ހޯދައިފިނަމަ ދެވޭ ހައްލަކީ ދެ މީހުން ދުރުވުމުގެ ޚިޔާލެވެ. އެކަމާމެދު ވިސްނާލަން މަޖުބޫރުވީ އަމިއްލަ ދިރިއުޅުމުގައި އެފަދަ ހާލަތަކަށް ތިމާ ދިއުމުންނެވެ. ﷲ އިންސާނުން އިމްތިހާނުކުރަނީ އެކި ސިފައިގައެވެ. މެދުވެރިކުރުވަނީ އެކި ހާލަތެވެ. ކަމެއް ދިމާވުމުން އެކަމަށް ކުރިމަތިލުމަށްވުރެ އެކަމަކާ ދުރަށް ދުވުމަކީ ވަގުތީ ހައްލެކެވެ. ހޭޒަލްއަށް އޭނާގެ އަމިއްލަ ދިރިއުޅުމާ މެދު އެކި ގޮތްގޮތަށް ވިސްނިއްޖެއެވެ. އޭނާގެ ހަޔާތަށް އެންމެ ފުރަތަމަ އައި ފިރިހެނަކީ ސައިފެވެ. އޭނާގެ އުޅުން ހުރިގޮތް ހޭޒަލްއަށް އޮޅިފައެއްނެތެވެ. ދެން އައީ ލިއަމްއެވެ. އޭނާއާއެކު ކައިވެންޏަކާ ހަމައަށް ހޭޒަލް އައީ ވަރަށް ބޮޑު އިތުބާރެއް ކޮށްފައެވެ. ޔަގީނުން ވެސް މީ ހޭޒަލްއާ ކުރިމަތިކުރުވި ވަރުގަދަ އިމްތިހާނެއްކަމުގައި ހޭޒަލް ޤަބޫލުކުރަނީ އެހެންވެއެވެ. އޭނާގެ ހަޔާތަށް އައި ކޮންމެ ފިރިހެނަކީ ބޭވަފާތެރިއަކަށްވާން ޚުދު ހޭޒަލް ވެސް ނޭދެއެވެ.\nހޭޒަލްގެ ދުޅަވެފައިވާ ދެ ލޮލާއި ރަތްކަން ވެރިވެފައިވާ މޫނަށް ލިއަމް ބަލަން ހުއްޓެވެ. އޭނާއާ ކައިވެނިކުރީއްސުރެ ހޭޒަލްގެ ފުށުން އެފަދަ ހިތާމަވެރި އަސަރެއް މި ނޫނީ ލިއަމް ނުދެކެއެވެ. އެހިތާމަ ގުޅިފައިވަނީ ޚުދު ލިއަމްއާކަން އެނގޭތީ މިފަހަރު އޭނާއަށް ވެސް ވިސްނާލެވުނެވެ. ދިރިއުޅުން އައިސްފައިވާ މަރުހަލާއާމެދު ލިއަމް ފިކުރު ހިންގާލިއެވެ. އޭނާ ހޭޒަލްއާ ކައިވެނި ކުރީ ނުހަނު ލޯބިންނެވެ. އަދިވެސް އޭނާ ހޭޒަލްދެކެ ލޯބިވެއެވެ. ނަމަވެސް ނުބައި އާދަތަކެއް އަށަގަތީއެވެ. އެއްފަހަރު ވެސް އޭނާ އެފަދަ ޢަމަލުތަކެއް ހިންގާފައިވަނީ ހޭޒަލްދެކެ ލޯބިނުވާތީއެއްނޫނެވެ. ހޭޒަލްއާ ވަކިވުމުގެ ޚިޔާލު އެ ސިކުނޑިއަށް ނާރަނީ އެހެންވެއެވެ. ލޯބިން ދިރިއުޅޭން ބޭނުންވާ ބައިވެރިއަކީ ހޭޒަލްއެވެ. ޚުދު ލިއަމްއަށް ވެސް ހޭޒަލްއަކީ ރަނގަޅު ބައިވެރިއެއްކަން ޤަބޫލުކުރެވެއެވެ. ލިއަމް ޝަކުވާކުރާނޭ ފުރުޞަތެއް ހޭޒަލް ނުދޭކަން އެނގެއެވެ. އެހެންނަމަވެސް ލިއަމްއާ ވަކިވުމުގެ ޚިޔާލު ހޭޒަލްގެ ދުލުން ހާމަކުރުމުން އޭނާގެ ހިތަށް މީގެކުރީން ނުލިބޭ ވޭނެއް ލިބިއްޖެއެވެ. ނަފްސު ހާސްކަމެއްގެ ތެރެއަށް ގެނބި ބިރުވެރި އިޙްސާސެއް ކުރެވުނެވެ. ހުވަފެނުން ވެސް ހޭޒަލްއާ ވަކިން ދިރިއުޅޭކަށް ލިއަމް ބޭނުމެއްނޫނެވެ.\n"ޒެއްލު!... އައި އޭމް ރިއަލީ ސޮރީ... ޕްލީޒް ފޮގިވް މީ، އަހަރެން ޒެއްލު ނުރުހޭ އެއްވެސް ކަމެއް ނުކުރާނަން، ސޮރީ އެހާ އަވަހަށް ރުޅި އާދެވޭތީ، އަހަރެން ގަސްދުގައެއްނޫން ރުޅި އަންނަނީ... އެއްޗެކޭ ބުނެލާއިރަށް ރުޅިއާދެވޭކަމެއް ރިއަލައިޒްއެއްނުވޭ، އެކަމަކު ދެން އެހެނެއްނުވާނެ، އަހަރެން ހުރިހާ ކަމެއް ވެސް ރަނގަޅު ކުރާނަން، ގޯޑް ޕްރޮމިސް" ލިއަމް މަޑުމަޑުން ބުނެލިއެވެ. ހޭޒަލްގެ ތެމިފައިވާ ކޯތާފަތް ދެ އަތުން ލިއަމް ފުހެލިއެވެ.\n"ޕްލީޒް ޑޯންޓް ކްރައި..." ހޭޒަލްގެ ނިތުގައި ލިއަމްގެ ނިތް ޖައްސާލައި ވައި އަޑުން ބުނެލިއެވެ.\n"ކަމޯން ލެޓްސް ގޯ" ސާރާ ގޮވާލިއެވެ. ދާރިއަން ހިނގައިގަންނަން ބޭނުންނުވެފައި ކޮޓަރީގެ ކުރިމަތީ ހުރި "ބީޗް" ގޮނޑީގައި އިނެވެ. އުނަގަނޑުގެ ދެފަރާތުން ދެއަތް ވިއްދާލައި ސާރާ ތުންކޮޅު އޫކޮށްލިއެވެ. ދާރިއަންގެ ޝައުގުވެރިކަމެއް ނުލިބިގެންނެވެ. ނަމަވެސް ސާރާ ބަލާކަށް ނުހުއްޓެވެ. ހަރުކޮށް ހިނގާލާފައި އައިސް ދާރިއަންގެ ވައަތު މުލައްދަނޑީގައި ދެއަތުން ހިފާލައި އޭނާ ކޮޅަށް ނަގަން މަސައްކަތް ފެށިއެވެ.\n"ދެންމެ އެއްނު ރޫމަށް މިއާދެވުނީ، އަހަރެން ނުދިޔަޔަސް ސާރާ ދޭބަލަ... މައިހަމް އުޅުނު ސާރާއާ މީޓު ނުވެގެން" ދާރިއަން އިންތަނުން ގުޑި ނުލައި ބުންޏެވެ.\n"ދެން ނޫން... މަށެއް ނޫޅެން އޭނާއާ ވާހަކަދައްކާކަށް، ރިއާން ނުދަންޏާ އަހަރެން ވެސް އެހެންވީރު މިތާ އިންނާނީ" ރުންކުރު ގޮތް ސާރާ ދައްކާލިއެވެ. ބީޗު ގޮނޑީގެ ދެފަރާތަށް ފައި ތިރިކޮށްލައިގެން އިން ދާރިއަންގެ މޭގައި އަޅާ ފަހަތަށް ކޮށްޕާލުމާއެކު ސާރާ އެ ގޮނޑީގައި އިށީނދެއްޖެއެވެ. ދާރިއަންއަށް ލިބުނީ ހައިރާން ކަމެވެ. އެހާ ގާތުގައި ސާރާ އިށީނދެ ދާނޭ އޭނާ ހިޔެއްނުކުރެއެވެ. ސާރާގެ އެފަދަ ޢަމަލަކަށް ދާރިއަން އިނީ ތައްޔާރުވެގެންނެއް ނޫނެވެ. ސާރާ ކޮށްޕާލެވެން އުޅުނެއްކަމަކު ދާރިއަންގެ އެ ހަރަކާތް ހުއްޓުމަކަށް ގެނައެވެ.\n"އަހަންނާއެކުވީމަ އެއްކަމެއް ވެސް ކުރާކަށް ރިއާން ބޭނުމެއްނުވާނެ... ހަމަ އެހާ ފޫހިވޭތަ އަހަރެންދެކެ" ދެއަތް އުރާލައިގެން ހަށިގަނޑު ނިކަން ބޮޑަށް ސީދާކޮށްލައިގެން ސާރާ އިނީ ހިތްހަމަނުޖެހިފައިކަން ދައްކަން ވެގެންނެވެ.\n"ސާރާ އަދިވެސް ބޮޑެއްނުވޭދޯ... ކުޑަކުދީން އުޅޭހެން ތިއުޅެނީ، އެހާ ގޮތްދޫނުކުރޭ، ޝަކުވާކުރުން ނޫންކަމެއް ނުކުރޭ" ދާރިއަން ފަހަތަށް ޖެހިލީ ސާރާއާ ދުރު ވެލުމަށެވެ.\n"ރިއާނަށް އަހަރެން ފެންނަނީ ކުޑަކުއްޖެއްގެ ސިފައިގަތަ؟... އަހަންނަށް ރަނގަޅަށް ބަލާލަބަލަ، ފިރިހެނެއްގެ ނަޒަރުން ނިކަން ބަލާލަބަލަ" ސާރާ ބުނެލިއެވެ. އޭނާ ދެބުމަ ކައިރިކޮށްލައި އިހުނަށްވުރެ ތުން އޫކޮށްލިއެވެ. ސާރާއާ ނަޒަރު ސީދާވުމާއެކު ދާރިއަން މޫނު އަނބުރާލިއެވެ. އަދި އޭނާގެ ބާރުހުރި ދެއަތުން ސާރާ ދުރަށް ޖައްސާލީ ސަމާސާކަން އެކުލެވިގެންވީ ހުނުމަކާއެކުއެވެ.\n"ސިލީ ގާލް... ޔޫ އެކްޓް ލައިކް އަ ޓީނޭޖާ" ދާރިއަން ތެދުވަމުން ބުނެލިއެވެ. އެހިނދު ގޮނޑި މައްޗަށް ސާރާ ތެދުވި ގޮތް ވެސް ދާރިއަންއަކަށް ނޭނގުނެވެ. އޭނާއަށް އެނގުނީ ލައިގެން ހުރި ޓީޝާޓުގެ މޭމަތިން ސާރާ ހިފައި ގާތަށް ދަމައިގަތް ކަމެވެ. ހަށިގަނޑުގެ ހަމަގެއްލިގެން ކަހަލަ ގޮތަކަށް ސާރާއާ ދިމާއަށް ދާރިއަން އަރިއަޅާލީއެވެ. ގޮނޑިމައްޗަށް ވެއްޓެމުންދިޔަ ހިނދު ދާރިއަންއަށް ވައަތް ދިއްކޮށްލެވުނީ އޭނާގެ ހަށިގަނޑު މަތަކުރުމަށެވެ. އޭރު ސާރާގެ ދެއަތްވަނީ ދާރިއަންގެ ކަނދުރާގައި ވަށާލެވިފައެވެ. އެ މަޑު ތުންފަތުގެ ބީހުން ދާރިއަންއަށް އިޙްސާސް ކުރެވުނެވެ. ނަމަވެސް ސާރާގެ އެ ޢަމަލުން ދާރިއަން މަނާވެގަތެވެ. ގޮނޑިމައްޗަށް ސާރާއާއެކު ވެއްޓުނެއްކަމަކު ދާރިއަން އޭނާ ފޮޅުވާލާފައި ކޮޅަށް ތެދުވީ ނިކަން އަވަހަށެވެ.\n"ވަޓް ދި ހެލް..." އަނގަމަތީ ކަނާއަތުގެ ނުފުށުން ފުހެލަމުން ދާރިއަން ބުނެލިއެވެ. އެ މޫނުން ނުރުހިފައި ހުރިކަމުގެ އަސަރު ފާޅުވޭވޭ ހުއްޓެވެ.\n"އަހަރެން ވެސް މީ އަންހެނެއްކަމަށް ރިއާން ޤަބޫލުކުރާނީ ކޮންދުވަހަކުންތަ؟... ވީ އާ ނޮޓް ޗައިލްޑްހުޑް ފްރެންޑްސް އެނީމޯ، އައި ލައިކް ޔޫ... އައި ރިއަލީ ލައިކް ޔޫ ރިއާން" ކެތްމަދުވެފައިވާ މީހަކު ފަދައިން ސާރާ ބުނެލިއެވެ. ވަގުތުކޮޅަކަށް ސާރާއާ ހަތަރުކަޅި ހަމަކޮށްލައިގެން ދާރިއަން ހުއްޓެވެ. ދެން ފެނުނީ އަނގައިން ބުނުމެއްނެތި އޭނާ ލައިގެން ހުރި ފަޓުލޫނުގެ އަރިމަތީ ޖީބަށް ދެއަތް ކޮށްޕާލުމާއެކު ހަރުކޮށް ހިނގައިގަތް ތަނެވެ.\n"ރިއާން..." ސާރާ ގޮވާލިއެވެ. ނަމަވެސް އެ އަޑު އިވޭކަމަކަށް ދާރިއަން ނުހެދިއެވެ.\nއިރުއޮއްސޭ މަންޒަރު ބަލަން ދާން ސާރާ އެދުމުން އެކަމާ ދާރިއަން ދެކޮޅު ހެދީ ވެސް ސާރާއާއެކު އެ މަންޒަރު ބަލަން ދިއުމުގެ ޝައުގު ނެތީމައެވެ. މަޑު ހިނގުމުގައި އަތިރި މައްޗާ ދިމާއަށް ދާރިއަން ނުކުތެވެ. އެހިސާބުގައި ހަދާފައި ހުރި އުނދޯލި ގެއެއް ފެނި އެތަނަށް ދާރިއަން އައެވެ. އަތިރިމަތީގައި ހަރަކާތްތެރިވާ ޓުއަރިސްޓުން ވެސް ފެންނަނީ ތަންކޮޅެއް ދުރުންނެވެ. އެހިސާބަށް ވެރިވެފައި އޮތް ހަމަހިމޭންކަން ދާރިއަންއަށް ކަމުދިޔައެވެ. އޭނާ އުނދޯލީގައި އިށީނުމާއެކު އަނެއްކާ ވެސް އަތްތިލައިގެ ނުފުށް އަނގަމަތީ ހާކާލައިފިއެވެ. އަދި ސާރާއާ މެދު ދާރިއަންއަށް ވިސްނުނެވެ. އޭނާ ބޭނުންވަނީ ދިމާލަށް ނުބުނެ އޭނާގެ އެދުން ސާރާއަށް އެނގޭށެވެ. އެކަމަކު އެހެންނުވާނޭކަން މިހާރު ދާރިއަންއަށް އެނގިއްޖެއެވެ. ސާރާ ނިޔަތް ދާރިއަންއަށް އޮތީ އެނގިފައެވެ. އޭނާއަށް ދާރިއަން ޚާއްޞަކަމެވެ. އެހެންނަމަވެސް މިހާތަނަށް ދާރިއަން ބެލީ އެކަމަށް ސަމާލުކަން ނުދީވޭތޯއެވެ.\n"ސާރާ!..." މަޑުމަޑުން ދާރިއަންއަށް އެ ނަން ކިޔާލެވުނެވެ. ފައިގެ ދެފަރާތުން އުނދޯލީގައި ހިފަހައްޓާލެވުމާއެކު ދާރިއަން ކުރިއަށް ގުދުވެލިއެވެ. އޭނާގެ ސިކުނޑީގައި ސާރާގެ ސޫރަ ކުރެހިފައި ވެއެވެ. އެ އަންހެންކުއްޖާ އެއްވެސް އުނިކަމެއްނެތްކަން ދާރިއަންއަށް އެނގެއެވެ.\n"ކާކަށްތަ ދާރިއަން ތި މަޑުކުރަނީ؟... ހޭޒަލްއަށްތަ؟... އޭނާ ލިއަމް ދޫކޮށްލާފައި ދާރިއަންގެ ގާތަށް އަތުވެދާނެތަ؟، ނޯ ވޭ... ނޯ ޗާންސް، އޭނާ އެ ހުންނަނީ ލިއަމްއާ ހެދި ދީވާނާވެފައި، އޭނާއަށް ދާރިއަންގެ ހިތް އޮތްގޮތް އެނގިއްޖެނަމަ މިހާރު އޮތް އެކުވެރިކަން ވެސް ގެއްލޭނެ، ނޫނީ އެދެމެދަށް ވަންނަން ގަސްދުކުރަނީތަ؟... ލޯބިން އުޅުނު ދެމަފިރިންގެ ދޭތެރެއަށް ދާރިއަން ވަންނަނީތަ؟، ހޭޒަލްއަށްވުރެ ސާރާ މާ ޒުވާން، އެހާ ރީތި... ދާރިއަންދެކެ ސާރާ ލޯބިވޭ، މަންމައާއި ބައްޕައަށް ވެސް ސާރާ ކަމުދޭ، ދެމަފިރިއެއްގެ ދޭތެރެއަށް ވަނުމަށްވުރެ ތިމާދެކެ ލޯބިވާ ހުސްހަށިބަޔަށް ހުރި ކުއްޖެއް ހަޔާތަށް ގެނައުން މާ ރަނގަޅު، އެކަމަކު... އޭރުން... ލޯބި... ހެ ހެ ހެ... ލޯތްބެއް ވެވިދާނެ ދެމެދުގައި ގާތްކަމެއް އުފެދެނިކޮށް... ބަޓް ދެޓްސް ރޯންގް..." ދާރިއަންގެ ޟަމީރާއި ސިކުނޑި އެއްބައިވެ ހިތާ ދިމާކޮށްލާފައި ވެއެވެ. އޭގެ ކޮޅު ބަލިވަމުން އައި ދާރިއަންގެ ހިތުގައި ކުރެހިފައިވަނީ ހޭޒަލްގެ ސޫރައެވެ. ނަމަވެސް އޭނާގެ ސިކުނޑިއާއި ޟަމީރު އަޑުލަނީ ހުރިހާ ގޮތަކުން ވެސް އޭނާއަށް އެންމެ ރަނގަޅު ބައިވެރިއަކީ ސާރާކަމުގައެވެ. ފިނިނޭވާއެއް ދޫކޮށްލުމާއެކު ދެއަތުން ނިތްކުރިން ފެށިގެން ބޮލުގައި ދާރިއަން އަތްފުނާ އަޅާލިއެވެ. އެ ދަތުރުގައި ދާރިއަން އެކަނި ވެސް ކަންކަން ނިންމާލެވުނީހެވެ. އެހެންވިޔަސް އޭނާއާއެކު ސާރާ ފޮނުވަން ޒުކަން ނިންމީ ކީއްވެކަން ވެސް ދާރިއަންއަށް އެނގެއެވެ. އޭނާގެ މައިންބަފައިންގެ ހިތް ސާރާވަނީ މާކުރީން ހޯދާފައެވެ. ޚުދު އޭނާއަށް ވެސް ސާރާއާ ދިމާއަށް އޭނާ ހިތުގައި ޖެހޭ ފަދަ އެއްޗެއް ބުނަން ފަސްޖެހެވެނީ ކީއްވެކަމެއް ނޭނގެއެވެ.\nއެނބުރި ކޮޓަރިއާ ދިމާއަށް ދާރިއަން އައިއިރު ބީޗު ގޮނޑީގައި ސާރާ އިނެވެ. އޭނާގެ ގާތަށް ދާރިއަން އަންނަންވީއިރަށް ސާރާ ފުންމައިގެން ތެދުވެއްޖެއެވެ. އޭނާގެ ދެ ލޯ ހެކި ދިނީ ރޮއިފައި ހުރިކަމެވެ. ދާރިއަން މާޔޫސްކަން ލިބިގެންދިޔައީ އެއްވެސް އިޚްތިޔާރެއްނެތިއެވެ.\n"ސޮރީ..." ދެ މީހުންނަށް ވެސް ބުނެވުނީ އެކުއެކީއެވެ. ދެންވެރިވީ ހިމޭން ވަގުތު ކޮޅެކެވެ. ދެ މީހުން ވެސް އެކަކުއަނެކަކާ ނަޒަރު ސީދާވީ ގޮތަށް ތިބީއެވެ. މިފަހަރު ވެސް ކުރީން ނަޒަރު ވަކިކޮށްލީ ދާރިއަންއެވެ.\n"ލައިކިން ޔޫ އިޒް ނޯ ރީޒަން ޓު ކިސްޑް ޔޫ... ސޮރީ... ޔޫ ފީލް ޑިސްގަސްޓެޑް" ސާރާ ބުނެލިއެވެ.\n"ނޯ އައި ޑޯންޓް" ދާރިއަން ނިކަން އަވަހަށް ބުނެލިއެވެ.\n"އޯކޭ... އައި ވިލް ލީވް ޔޫ އެލޯން" އިރުކޮޅަކު މަޑުކޮށްލުމަށްފަހު ސާރާ ބުނެލިއެވެ.\n"އިޓްސް ނޮޓް ޔޯ ފޯލްޓް" އިސްޖަހާލައިގެން ހުރެ ދާރިއަން ބުނެލިއެވެ.\n"ރިއާންގެ ލައިފްގަ މީހަކު ހުރީތަ؟" ސާރާގެ އެ ހުރިހާ އިރު އަމިއްލަ ނަފްސާ ކުރި ސުވާލު ދުލުން ބޭރުކޮށްލިއެވެ.\n"ސާރާ..." ހިތުގައި އޮތް އެއްޗެއް ސާރާއާ ޚިއްޞާކުރާކަށް ދާރިއަން ބޭނުމެއްނޫނެވެ.\n"އަހަންނަށް އެއްވެސް ޗާންސެއްނެއްތަ؟" ސާރާ އަހާލިއެވެ. އޭނާގެ ކެރުމާމެދު ދާރިއަން އަޖައިބުވިއެވެ.\n"މާލެ ގޮސްފައި މިކަމާ ވާހަކަދައްކަމާ، ޕްލީޒް..." ދާރިއަން ބުނެލިއެވެ. އެ މޫނަށް ބަލަން ހުރެފައި ސާރާ ބޯޖަހާލިއެވެ. އަދި ދާރިއަންގެ ކޮޓަރިއާ ޖެހިގެން ހުރި ކޮޓަރިއަށް ސާރާ ގޮސް ވަދެއްޖެއެވެ. ފުންނޭވާއަކާއެކު ނިތްކުރީގައި ދާރިއަންއަށް އަތްތިލަ ހިންގާލެވުނެވެ.\nދެ ދުވަސް ފަހެވެ. ރިސޯޓުން ދާރިއަން އެނބުރި އައީ ހަވީރުއެވެ. އޭނާ ގެއަށް އައިގޮތަށް ވަނީ ކޮޓަރިއަށެވެ. ވަރަށް ގަދައަށް ބޮލުގައި ރިއްސާފައި ހުރުމުން ފުރަތަމަ ވެސް ބެލީ ބޭސްގުޅައެއް ލިބޭތޯއެވެ.\nފެންވަރައިގެން ނުކުމެ އެނދުގައި އިށީނދެލައިގެން ދާރިއަން އިނީ އަތުގައި އޮތް ފޯނަށް ބަލާށެވެ. ހޭޒަލްގެ ނަންބަރު އޮތެއްކަމަކު އޭނާއަށް ގުޅަން ނުކެރިފައި ދާރިއަން އިނެވެ. ހޭޒަލްގެ އަޑު އަހާލަން އޭނާ އިނީ ނުހަނު ބޭނުންވެފައެވެ. އޭނާގެ ހިތަށް ކޮށްދެވޭނޭކަމެއް ހޭޒަލްއަށް ނެތްކަމުގައި ވިޔަސް އޭނާ ދުށުމަށް ދާރިއަން އިނީ ކެތްމަދުވެފައެވެ. ބަހަނާއެއް ދައްކައިގެން ވިޔަސް ހޭޒަލްއާ ބައްދަލުކުރަން އޭނާ ބޭނުންވިއެވެ. އެހެންނަމަވެސް ޢާންމުކޮށް ހޭޒަލްއާ ބައްދަލުކުރާ ވަގުތު ފަހަނައަޅާ ހިނގައްޖެއެވެ. ދާރިއަން ރޭގަނޑު ހޭޒަލްއާ ބައްދަލެއްނުކުރެއެވެ. ސާރާގެ ޚިޔާލުތަކުން އުނދަގޫވެފައި ހުރި ދާރިއަންގެ ހަމަޖެހުން ކަމުގައި އޭނާ ދުށީ ހޭޒަލްއާ ބައްދަލުކުރުމެވެ. އާދައިގެ މަތިން ފޭސްބުކްގެ މެސެންޖާއިން ހޭޒަލްއަށް ދާރިއަން ގޮވާލިއެވެ. ހޭޒަލް ފެންނަނީ އޯފްލައިން ކޮށެވެ. އޭނާގެ ވައިބާ ވެސް އެކްޓިވްކަމަކަށް ނުދައްކައެވެ. އެންމެފަހުން އޭނާ ބޭނުންކޮށްފައި ހުރި ކަމަށް ފެންނަން ހުރީ ހަތަރުވަރަކަށް ދުވަސް ކުރީންނެވެ.\n"ޕްލީޒް ރިޕްލައި" ފޯނަށް ބަލަން އިނދެ ދާރިއަންއަށް ބުނެލެވުނެވެ. ކޮޓަރީ ދޮރުގައި ޓަކި ދިން އަޑުއިވުނީ ދާރިއަން އެ ގޮތުގައި ފޯނު ހިފައިގެން އެނދުގައި އިންދައެވެ.\n"ބައްޕަ ކަމަކުތަ؟" ދޮރު ހުޅުވާލައި އެތެރެއަށް ވަން ޒުކަން ފެނި ދާރިއަން އަހާލިއެވެ. މިވަގުތު ހޭޒަލްނޫން އެއްވެސް މީހަކާ ބައްދަލުކުރާހިތެއް ދާރިއަން ނެތެވެ.\n"ހައު ވޯޒް އިޓް..." ޒުކަން އަހާލީ ނިކަން ހިނިއައިސްފައެވެ.\n"އޯކޭ... މާދަން އޮފީހަށް ނުކުމެފަ ބައްޕައަށް ކިޔައިދޭންކަމަށް ހުރީ" ދާރިއަން ބުނެލިއެވެ. ޒުކަން އައިސް ދަރިފުޅުގެ ގާތުގައި އެނދުގައި އިށީނެވެ.\n"ސާރާ ގެއަށްލާފަތަ ތިއައީ" ޒުކަން އަހާލިއެވެ.\n"އޭނާ ޓެކްސީއެއް ނަގައިގެން ދިޔައީ، ދެމީހުން ދެތަނަށްދާތީ އޭނާ ޚިޔާލުދިނީ" ދާރިއަން ބުނެލިއެވެ. ޒުކަން ބަލާލީ ފަރުވާތެރިކަމާއެކުއެވެ.\n"ސޯ... ނަތިންގް ހެޕެން" ނޫންގޮތަކަށް ޒުކަން އަހާލިއެވެ.\n"ބައްޕާ" ދާރިއަންއަށް ގޮވާލެވުނީ ޒުކަންގެ އެ އިޝާރާތްކުރަނީ ކޮންކަމަކަށްކަން އެނގިގެންނެވެ. އެހިނދު ލާނެތް ހިނިގަނޑެއް ޒުކަން ޖަހާލިއެވެ. ދާރިއަންގެ ބުރަކަށީގައި މަޑުމަޑުން ޖަހާލައި ގާތްކޮށްލިއެވެ.\n"ވަޓް!.... ޝީ އިޒް ޕާފެކްޓް ފޯ ޔޫ" ޒުކަން ބުނެލިއެވެ. ނަމަވެސް ޒުކަންގެ އެ ޖުމްލައިން ދާރިއަންގެ ހިތަށް މާޔޫސްކަން ލިބުނެވެ. އޭނާ އިސްޖަހާލުމާއެކު ފޯނަށް ބަލާލިއެވެ. ހޭޒަލްގެ ފަރާތުން އެއްވެސް ޖަވާބެއް ނައެވެ.\n"އަހަރެން ސާރާއާ ގުޅިއްޖެއްޔާ ބައްޕަ އުފާވާނެތަ؟ ހީވޭތަ އަހަންނަށް ހަމަޖެހޭ ދިރިއުޅުމެއް އުޅެވިދާނެހެން ސާރާއާއެކު؟" ދާރިއަން ވިސްނަން އިނދެފައި އަހާލިއެވެ.


Jinsee goanaa kurun ithuruvun: Visnaalan nuveytho? - vNews.mv\nޖިންސީ ގޯނާކުރުން އިތުރުވުން: ވިސްނާލަން ނުވޭތޯ؟\nމުހައްމަދު ހަފީޒް 13 November 2021, 13:03\nމި ކުޑަ ކުޑަ ރާއްޖޭގައި މިހާރު އަބަދުވެސް އަޑުއިވެނީ ކޮންމެވެސް ރަށެއްގައި ނުވަތަ ސުކޫލެއްގައި ނުވަތަ އޮފީހެއްގައި ޖިންސީ ގޯނާކޮށްގެން އުޅޭ ވާހަކައިގެ އަޑެވެ. ހާއްސަކޮށް، އެންމެ އަޑުގަދަކޮށް ދެކެވެނީ ކުޑަކުދިންނަށް ޖިންސީގޯނާ ކުރިކަމުގެ ވާހަކައެވެ. ނޫސްތަކުގެ ސުރުހީތަކުން ފެންނަމުންދަނީ "ކުޑަކުއްޖަކަށް ޖިންސީ ގޯނާކުރި މައްސަލައެއް ފެންމަތިވެއްޖެ" މިހެން ލިޔެފަ އޮންނަތަނެވެ. މިކަމާމެދު ވިސްނާލަން ނުވޭތޯ؟ މިގޮތަށް ކިތައް ކުދިންގެ ދިރިއުޅުން ހަލާކުވެދާނެތޯ؟ މިއީ ރާއްޖޭގެ ރައްޔިތުންގެ ހިތުގައި އުފެދިފައިވާ އެންމެ އެއް ބޮޑު ސުވާލެވެ.\nއައީލާގެ ފަރާތުން، ރައްޓެހިންގެ ފަރާތުން، އަމިއްލަ މައިންބަފައިންގެ ފަރާތުން، ރާއްޖޭގައި މަސައްކަތްކުރާ ބިދޭސީން ފަރާތުން އަދި ސްކޫލްގައި މައްސަކަތް ކުރާ މުވައްޒަފުގެ ފަރާތުން ޖިންސީ ގޯނާ ލިބޭ ވާހަކަތަކަކީ ފަލަސުރުހީތަކުން މިހާރު އަބަދުވެސް ފެންނަމުންދާ ހަބަރުތަކެކެވެ.\nދެން އިވެން ފެށީ ސަރުކާރުގެ މުއައްސަސާތަކުގެ މަތީ މަގާމުތަކުގައި ތިބޭ ވެރިންނާއި، އައްމިލަ ކުންފުނިތަކުގެ ވެރިން އެތަންތަނުގައި ވަޒީފާ އަދާކުރައްވާ މުއައްޒަފުންނަށް ޖިންސީ ފުރައްސާކުރުމާއި، ޖިންސީ ގޯނާ ކުރާ ވާހަކައިގެ އަޑެވެ.\nމިކަމަށް އަޑުއުފުލާ މީހުންވެސް މަދެއްނޫނެވެ. އިންސާފުގެ ދޮރުގައި ޓަކިޖަހާޖަހާ ވަރުބަލިވާއިރުވެސް މިއީ ރާއްޖޭގައި ހުއްޓުމެއް އޮތް ކަމެއް ނޫނެވެ. މިފަދަ މައްސަލަތަކުގައި ހައްޔަރުކުރުމަށް ފަހު، އެމީހުންނަށް ހައްގު އަދަބު ނުދީ މުޖުތަމައުއަށް ދޫކޮށްލަނީ ކޮން ބައެއްގެ އިހުމާލުންތޯ މިއީވެސް ވަރަށް ބޮޑު ސުވާލެކެވެ. ގިނަ ފަހަރު ކުށްވެރިވަނީ ކުށުގެ ޝިކާރައަކަށް ވެގެންދާ ކުއްޖާއެވެ. އެހެން ކުދިންގެ މަލާމާތާއި ފުރައްސާރައިގެ ޝިކާރައަކަށް ވެގެން ދަނީ އަނިޔާ ލިބޭ ކުއްޖާއެވެ.\nރައްޔިތުންގެ މަޖީލިހުން މަކަމަށްޓަކައި ގާނޫނު އިސްލާހުކޮށް ރޭޕް ކުށްތަކާއި ތަހުލީލުކުރެވޭނެ ގޮތްތައް ހަމަޖައްސައިދުނުމުގެ ވާހަކަތަކެއްދެކެވި މަސައްކަތްތަކެއް މިކަމާއި ގުޅިގެން ކުރިއަށް ގެން ގޮސްފައިވީ ނަމަވެސް އިހުމާލުވާ ފަރާތްތަކަށް އަދަބެއް ލިބުނު ވާހަކައެއް ނުވަތަ އަނިޔާ ލިބުނު ފަރާތަކަށް އިންސާފެއް ލިބުނު ވާހަކައެއް އަޑުއިވިފައެއް ނެތެވެ.\nދާދި ފަހުންވެސް ގަލޮޅު ސްކޫލް ކިޔަވަމުންދާ4އަހަރުގެ ކުއަޖަކަށް އެ ސްކޫލްގެ މުވައްޒަފަކު ޖިންސީ ގޯނާކުރިކަމަށް ތުހުމަތުކޮށް މައްސަލައެއް ވަނީ ފެންމަތިކޮށްފައެވެ. އެ މުވައްޒަފު ހައްޔަރުކޮށް ގިނަ އިރުތަކެއް ނުވެ ވަނީ ދޫކޮށްލާފައެވެ. މި ކަމުގެ ޒިންމާ ނާގަނީ ކޮންބެއްތޯއެވެ.\nފުލުހުންގެ އިދާރާއާއި މިނިވަން މުއައްސަސާތަކާއި ރާއްޖޭގެ ރައްޔިތުންގެ މަޖިލީހުގެ އިތުރުން ދައުލަތް ހިންގަވަން ތިއްބެވި އިސްވެރިންގެ ޒިންމާއަކީ މިފަދަ ކަންކަން ހުއްޓުވައި ހައްލުކޮށް މިނިވަން، އަމާން މާހައުލެއް ގައުމުގައި ގާއިމްކުރުން ކަމަށްވާއިރު، މިފަދަ މައްސަލަތަކުގައި ހައްގު އަދަބެއް ކަނޑައެޅިފައިނުވުމަކީ ހިތާމަހުރި ކަމެކެވެ.\nމިފަދަ އަމަލުތައް ރާއްޖޭގައި ގިނަވަނީ ވަކި ވަރަކަށް ފައިސާ ދީގެން އަދި ނުފޫޒު ފޯރުވައިގެން މައްސަލަތައް އަބުރާލެވޭތީއާއި، ގާނޫނުވެސް ގަނެލެވޭތީކަން ގިނަ ބަޔަކު ގަބޫލުކުރެއެވެ.\nޖިންސީ ފުރައްސާރަތަކާއި ގުޅޭ ފޯން ކޯލްތަކާއި، ވީޑިއޯތަކާއި، ލިޔުންތަކާއި، ފޮޓޯތައް ފަދަ ތަކެތި އާންމުވެސް ވެއެވެ. ނަމަވެސް މިއިން އެއްވެސް ކަމެއްގެ ހިލަމެއް އެއްވެސް ބަޔަކަށް ނުވާކަހަލައެވެ.\nރާއްޖޭގައި ޖިންސީ ގޯނާގެ އަމަލުތައް ދުވަހެއް ދުވަހަކަށް އިތުރުވަމުންދާއިރު، މިފަދަ ކަންކަން ހުއްޓުވޭނީ އިހުމާލުވާ ފަރާތްތައް ބިރުގަންނަ ފަދަ އަދަބެއް ކަނޑައެޅުމުންކަމަށް ގިނަ ބަޔަކު ގަބޫލުކުރާއިރު، އަދަބު ކަނޑައަޅަން ތިބި ފަރާތްތަކުން މިކަމަށް މަސައްކަތްނުކުރަނީ ކީއްވެތޯ މިއީ ދިވެހިންގެ ވަރަށް ބޮޑު ސުވާލެކެވެ.\nވާހަކަ ދައްކާފަ ނުދައްކާނެ އެއްވެސް ކަމެެއް އަޅެ މިހާރު މި ގައުމުގަ އެބަހިނގާތަ. ކުޑަކުދިންނާ ބެހުން އެވަރު، ރޭޕްކުރުން އިންތިހާ ދީނަށް ފުރައްސާރަ ކުރުންވެސް ހައްދު ފަހަނަ އަޅާފަ. ވައްކަން ކުރުމާއި މަސްތުވާ ތަކެތި ބޭނުން ކުރުންވެސް ޢާއްމު ކަމަކަށްވެފަ. އަދިވެސް ބުނަނީ މިވަރުގެ އުފާވެރި ދުވަސް ވަރެއް ރާއްޖެ ނުދެކޭނެއޭ. ރަނގަޅު ވާހަކައެއް ކަމަށްވެދާނެ. އެމީހންނަށް މިވަރުގެ އުފާވެރި ދުވަސް ވަރެއް ރާއްޖެ މިހާތަނަށް ދެކެފައެއްނުވާނެ އަދި ހިޔެއް ނުވޭ ދެން އިރާދަ ކުރެއްވިއްޔާ އަންނާނެ ހެނެއްވެސް\nމިއީ މިހާރު ޢާޢްމު ރީތި ކަމަކަށް ވާވަރު އެބަކުރޭ. މިކަހަލަ ވިޔާ ނުދާ ކަންކަމަށް ފިޔަވަޅެއް އެޅެނީކީނޫން. މީހުން ނުކުމެ ބަވަންފެށީމަ ބަޔަކު ހައްޔަރުކޮށްފާނެ. އިރުކޮޅަކުނ އެމީހާ ފެނިދާނެ މަގުމަތިން. ދެން ކިހިނެއް މިކަން ހުއްޓޭނީ.


Mahrez City ah, Torreira Arsenal ah | Mihaaru\nމިދިޔަ ސީޒަނުގެ އިނގިރޭސި ޕްރިމިއާ ލީގުގެ މެޗެއްގެ ތެރެއިން މާރޭޒް (ކ) ސިޓީގެ ގުންޑޮގާން ކައިރިން ބޯޅަ ހިފައިގެންދަނީ.-- ފޮޓޯ: އޭއެފްޕީ\nމާރޭޒް ސިޓީ އަށް، ޓޮރޭރާ އާސެނަލަށް\n11 ޖުލައި 2018 - 10:07\nލަންޑަން (ޖުލައި 11) - ލެސްޓާ ސިޓީގެ އަލްޖީރިއާ ވިންގް ރިޔާދު މާރޭޒް އިނގިރޭސި ޕްރިމިއާ ލީގުގެ ޗެމްޕިއަން މެންޗެސްޓާ ސިޓީ އަށް ބަދަލުވިއިރު، އުރުގުއޭގެ ހުނަރުވެރި މިޑްފީލްޑަރު ލޫކަސް ޓޮރޭރާ އާސެނަލަށް ސޮއިކޮށްފި އެވެ.\nމާރޭޒަކީ މިިދިޔަ ޖެނުއަރީ މަހު ވެސް ސިޓީން ބޭނުންވި ކުޅުންތެރިއެކެވެ. ސިޓީ އަށް ބަދަލުވާން މާރޭޒް ވަނީ ލެސްޓާ މެނޭޖްމަންޓުގައި ވެސް އެދިފަ އެވެ. އެކަމަކު އޭރު ލެސްޓީ އިން މާރޭޒް ވިއްކާލަން ކީ އަގު ކަމަށްވާ 95 މިލިއަން ޕައުންޑް ދޭން ސިޓީން ދެކޮޅު ހެދުމުން އެ ޓްރާންސްފާ ނުހިނގި އެވެ.\nސިޓީން އުމުރުން 27 އަހަރުގެ މާރޭޒްގެ ސޮއިހޯދީ ލެސްޓާ އަށް 60 މިލިއަން ޕައުންޑުގެ ޓްރާންސްފާ ފީއެއް ދެއްކުމަށް ފަހު އެވެ. މިއީ ސިޓީގެ ރެކޯޑް ޓްރާންސްފާ އެވެ. އެ ޓީމުން އެންމެ ފަހުން އެންމެ އަގުބޮޑުކޮށް ގަތީ މިދިޔަ ޖެނުއަރީ މަހު އެތުލެޓިކް ބިލްބާއޯ އިން އައިމެރިކް ލަޕޯޓް އެވެ. އޭނާ ގަންނަން ސިޓީން 57 މިލިއަން ޕައުންޑް ހޭދަކުރި އެވެ.\nވާތުފައިން ކުޅޭ މާރޭޒަކީ އިނގިރޭސި ޕްރިމިއާ ލީގުގައި ހުރި އެންމެ ހަލުވި އެއް ކުޅުންތެރިއާ އެވެ. ލެސްޓާ އިން ދުނިޔެ ހައިރާންކޮށްލުމަށް ފަހު 2016 ވަަނަ އަހަރު އިނގިރޭސި ޕްރިމިއާ ލީގު ކާމިޔާބު ކުރިއިރު އެ ސީޒަނުގެ މޮޅު ކުޅުންތެރިއަކީ މާރޭޒް އެވެ.\nއާސެނަލަށް ސޮއިކުރި އުރުގުއޭގެ ޓޮރޭރާ. -- ފޮޓޯ: އޭއެފްޕީ\nއިޓަލީގެ ސަމްޑޯރިއާ އަށް ކުޅެމުން އައި ޓޮރޭރާގެ ސޮއި އާސެނަލުން ހޯދީ 26 މިލިއަން ޕައުންޑުގެ ޓްރާންސްފާ ފީއެއް ދެއްކުމަށް ފަހު އެވެ. މި ފަހަރުގެ ވޯލްޑް ކަޕުގައި އުރުގުއޭ ޓީމަށް މޮޅު ކުޅުމެއް ދެއްކި ޓޮރޭރާ އަކީ މިދިޔަ ދެ އަހަރަށް ބަލާއިރު އިޓަލިއަން ލީގުގައި އެންމެ ބޮޑު ކުރިއެރުމެއް ހޯދި އެއް މިޑްފީލްޑަރެވެ.\nޓޮރޭރާ ގަތުމުގެ ހުރިހާ ކަމެއް މީގެ 20 ވަރަކަށް ދުވަސް ކުރިން އާސެނަލުން ނިންމާފައިވީ ނަމަވެސް ޓްރާންސްފާގެ ކަންތައްތައް ލަސްވީ އުރުގުއޭ ވޯލްޑް ކަޕްގައި ވާދަކުރަމުންދާތީ އެވެ. އުރުގުއޭގެ ކޯޗު އޮސްކާ ޓަބަރޭޒް ވަނީ ވޯލްޑް ކަޕް ތެރޭގައި އެ ޓީމުގެ އެއްވެސް ކުޅުންތެރިއަކު ޓްރާންސްފާގެ މަޝްވަރާތައް ނުކުރަން އަންނަގައިފަ އެވެ.\nއަންނަ މަހު 10 ވަނަ ދުވަހު ފަށާ އިނގިރޭސި ޕްރިމިއާ ލީގުގެ އާ ސީޒަނުގައި އާސެނަލްގެ އާ ކޯޗު އުނާއި އެމެރީގެ އިރުޝާދުގެ ދަށުން އެ ޓީމު ކުޅޭނީ ސިޓީއާ ދެކޮޅަށެވެ.\nއިތުރު ލިޔުންތައް މެންޗެސްޓާ ސިޓީ އާސެނަލް\nUniversal Enterprises Pvt Ltd\nAssistant Human Resource Officer, Receptionist


ދަތުގައި ހަރުކޮށްލާ ކުޑަކުޑަ އެއްޗަކުން މުޅި ހަށިގަނޑު ބަލާލެވޭނެ | Fuvahmulahcity\n2 އަހަރު ކުރިން February 2, 2019 Mohamed Mauroof0ޚިޔާލު\nފަންނިއްޔާތު (ޓެކްނޮލޮޖީ) ކުރިއަރައިގެން ގޮސްފައިވުމާއެކު މިހާރު މިވަނީ ހުރިހާ ކަމެއްވެސް ސުމޭރު (ޑިޖިޓަލް) ވެފައެވެ.\nރޭޑިޔޯ ސިގްނަލް ވޭވްސް ބޭނުން ކޮށްގެން ފަންނިއްޔާތު ބޭނުން ކޮށްގެން، މޮޅު އުފެއްދުމެއް އުފެއްދުމަށް ސައިންސްވެރިންގެ ބަޔަކު ދަނީ މަސައްކަތް ކުރަމުންނެވެ. މިއީ، މި ޓެކްނޮލޮޖީ ބޭނުންކުރާ ފަރާތްތަކުގެ މުޅި ދިރިއުޅުނު ބަދަލުކޮށްލާނެ ކަމެއްކަމަށްވެސް ބެލެވެއެވެ.\nއެއީ، އިންސާނާގެ ހަށިގަނޑުގެ ކަންކަމާއި ދުޅަހެޔޮކަން ބަލާނެ ސެންސަރެއް ދަތުގައި ހަރުކުރުމެވެ. މި ސެންސަރު، ބަލާ ކަންކަން ޖީބުގައި އޮންނަ ފޯނަށް ފޯރުކޮށްދޭނެއެވެ. ސައިންސްވެރިން ބުނާގޮތުގައި މިކަން ކޮށްދޭނީ ސިގްނަލުތަކުގެ އެހީގައެވެ.\nއެމެރިކާގެ ޔުނިވަރސިޓީއެއްގައި މިކަން ތަރައްޤީ ކުރުމުގެ ކަންކަން ބާރަށް ކުރިއަށްދާއިރު، ހަށިގަނޑުގެ ގްލޫކޯޒް މިންވަރާއި، ލޮނު ބާވަތްތައް ކެވޭ މިންވަރާއި، ލޭގެ މިންވަރާއި އެއާއި ގުޅުންހުރި މިފަދަ އެތައް ކަމެއް އަންގައިދޭނެއެވެ.\nދެއެއް ގުނަ ދެ ގުނަ މިލިމީޓަރުގެ ޗިޕެއްވަރުގެ ސެންސަރެއްގެ އެހީގައި މިކަންކަން ކުރެވޭއިރު މައްސަލައަކަށް ދިމާވަނީ ސިގްނަލުތަކަށް ދިމާވާ މައްސަލަތަކާއި، ބްލޫޓޫތު ކައިރި ނުކުރެވޭ ތަންތަން ހުރުމުގެ މައްސަލައެވެ.\n← ކޮންމެ މުވައްޒަފަކަށް ބައިލައްކައެއްހާ ރުފިޔާ ސާވިސް ޗާޖުގެ ގޮތުގައި\n“ހޮބްސް އެންޑް ޝޯ”ގެ ފުލް ޓްރެއިލާ ދައްކާލައިފި →


Gen Qasem Soleimani ge janaazaage thereyga 50 meehun fithigen maruvejje - vNews.mv\nޖެނެރަލް ސުލައިމާނީގެ ޖަނާޒާގެ ތެރޭގައި 50 މީހުން ފިތިގެން މަރުވެ، އެތައްބަޔަކު ޒަޚަމްވެއްޖެ\nސައިފް އަޒްހަރު 07 January 2020, 23:34\nއިރާގުގައި އެމެރިކާ ސިފައިން ހަމަލާދީ އަވަހާރަކޮށްލި އީރާނުގެ ގުދުސް ފޯރސްގެ ކޮމާންޑަރ މޭޖަރ ޖެނެރަލް ގާސިމް ސުލައިމާނީގެ ޖަނާޒާ މިއަދު ބާއްވާފައިވާއިރު، ޖަނާޒާގައި ބައިވެރިވި މީހުންގެ އަދަދު ގިނަކަމުން ގާތްގަނޑަކަށް 50 މީހުން ފިތިގެން މަރުވެ، އިތުރު އެތައްބަޔަކު ޒަޚަމްވެއްޖެއެވެ.\nއީރާނުގެ އިމަޖެންސީ މެޑިކަލް ސަރވިސަސްގެ ވެރިޔާ ފީރްހުސައިން ކައުލިވަންދުއާ ހަވާލާދީ އީރާނުގެ ދެ ނޫހަކުންވަނީ މިކަން ކަށަވަރު ކޮށްދީފައެވެ.\nޖަނާޒާގެ ތެރޭގައި ފިތިބާރުވެގެން އަނިޔާވި މީހުންގެ އަދަދު 213 އަށް އަރާކަމަށްވެސް ފާރސް އަދި އިރްނާ ނޫސް އޭޖެންސީން ބުނެފައި ވެއެވެ.\nފިތިގެން މީހުން މަރުވީ، ޖެނެރަލް ގާސިމް ސުލައިމާނީ ވަޅުލުމުގެ ކަންތައް ކުރިއަށް ދިއުމުގެ ތެރޭގައެވެ. ސުލައިމާނީ ވަޅުލާފައިވަނީ އޭނާގެ އުފަންރަށް ކަރްމާންއެވެ.\nސުލައިމާނީގެ މައްޗަށް ކަށުނަމާދު ކޮށްފައިވަނީ ވެރިރަށް ތެހެރާނުގައި ހުންނަ ތެހެރާން ޔުނިވަރސިޓީގައެވެ. އިމާމުވެ ކަށުނަމާދުކޮށްދެއްވީ އީރާނުގެ ރޫހީ ލީޑަރ އާޔަތުﷲ އަލީ ޚާމަނާއީ އެވެ.\nއެމެރިކާ ސިފައިންގެ ހަމަލާއެއްގައި ޖެނެރަލް ސުލައިމާނީ އަވަހާރަ ވެފައިވަނީ މިދިޔަ ހުކުރު ދުވަހުގެގޭ ބަޣުދާދުގައެވެ. އޭނާގެ ހަށިކޮޅު އިރާގާއި އީރާނާ އިންވެގެން އޮންނަ އީރާނުގެ ދެކުނުހުޅަނގު ސިޓީއެއް ކަމަށްވާ އަހްވާޒަށް ގެނެވުނީ މިދިޔަ ހޮނިހިރު ދުވަހުގެ ފަތިހުގެ ވަގުތެއްގައެވެ.\nޖެނެރަލް ސުލައިމާނީއަށް އެންމެފަހުގެ އިހްތިރާމް އަދާކުރުމަށް އަހްވާޒަށް އެތައްސަތޭކަހާސް ބަޔަކު ޖަމާވިއިރު، ސުލައިމާނީގެ ހަށިކޮޅު ވެރިރަށް ތެހެރާނަށް ގެނެވުނު ވަގުތާ ދިމާކޮށް މިލިއަނަކަށްވުރެ ގިނަމީހުން މަގުތަކަށް އެއްވިއެވެ.\nއެންމެފަހުގެ އިހްތިރާމް އަދާކުރުމާއި، ޖަނާޒާގެ ކަންތައްތަކަށްފަހު ވަޅުލުމަށްޓަކައި ސުލައިމާނީގެ ހަށިކޮޅު ކަރްމާންއަށް ގެންދެވުނީ މިއަދުއެވެ.\nޖެނެރަލް ސުލައިމާނީ އަވަހާރަކޮށްލުމުން މުޅި އީރާން އެކަމާ ހިތާމަފާޅުކުރަމުން އެބަގެންދެއެވެ. އަދި އެމެރިކާގެ ކިބައިން ވަރުގަދައަށް ބަދަލުހިފުމަށް އީރާނުގެ މަސްއޫލުވެރިންނަށް އާންމުން ގެންދަނީ ގޮވާލަމުންނެވެ.\nއީރާނުގެ ވެރިން ވަނީ، ސުލައިމާނީ އަވަހާރަކޮށްލުމުގެ ބަދަލު، ވަރުގަދައަށް ހިފާނޭ ކަމަށެވެ. އަނެއްކޮޅުން، އެމެރިކާގެ ރައީސް ޑޮނަލްޑް ޓްރަމްޕްވަނީ، ބަދަލުހިފުމުގެ ގޮތުން އީރާނުން އެމެރިކާ ރައްޔިތަކަށް ނުވަތަ އެމެރިކާގެ މަސްލަހަތަކަށް ހަމަލާދީފިނަމަ އީރާނުގެ 52 ތަނަކަށް ވަރުގަދަ ހަމަލާތަކެއް ދެއްވާނޭ ކަމަށެވެ. އެ ހަމަލާތައް ވެގެންދާނީ އީރާނު މިހާތަނަށް ތަޖުރިބާނުކުރާ ވަރުގެ ހަމަލާތަކަކަށް ވާނޭ ކަމަށްވެސް ޓްރަމްޕް އިންޒާރު ކުރައްވާފައި ވެއެވެ.\nޓްރަމްޕް އީރާނާ ދެކޮޅަށް ހަނގުރާމައެއް ފަށާފަނެތީ، އެކަން ހުއްޓުވަން ނުވަތަ ޓްރަމްޕްގެ ކިބައިން ހަނގުރާމައަށް ދިއުމުގެ ބާރުތައް ނިގުޅައިގަތުމަށް އެމެރިކާގެ ކޮންގްރެސްއިން މިހާރުވަނީ ގާނޫނެއް ހެދުމުގެ މަސައްކަތްވެސް ފަށާފައެވެ.


މި އެޖެންސީއާއި މި އެޖެންސީގެ ދަށުން ހިގަމުންދާ ސެންޓަރުތަކުގައި މަސައްކަތް ކުރެއްވުމަށް ޝައުޤުވެރިވާ ފަރާތްތަކަށް މަރުޙަބާ ދަންނަވަމެވެ. މިވަޒީފާތަކަށް ބޭނުންވަނީ މަސައްކަތަށް ޝައުޤުވެރިކަން ހުރި ޤާބިލު މީހުންނެވެ.\nމަޤާމުގެ ކްލެސިފިކޭޝަން: ޑިރެކްޓަރ/ އެގްޒެކެޓިވް/ މެނޭޖަރ (އީ.އެކްސް1 )\nނޭޝަނަލް ޑްރަގް އެޖެންސީ/ ކ. މާލެ\nރިހިބިލިޓޭޝަން ފަރުވާދޭ މަރުކަޒުތައް ހިންގުމުގެ ގަވާއިދު ނަންބަރު: 387-R/2014 ގައި ބަޔާންވެފައިވާ ގޮތުގެ މަތީން ސެންޓަރުގެ އެންމެހައި މަސްއޫލިއްޔަތެއް ސްޕްރިންޓެންޑެންޓެއްގެ ހައިސިއްޔަތުން އަދާކުރުން.\nގަގަން ކްލިނިކްގެ ކްލިނިކަލް އަދި އިދާރީ މަސައްކަތްތައް ރާވައި ހިންގުމާއި، މެއިންޓެނަންސްގެ ކަންތަކާ އަދި ހޯދާންޖެހޭ ތަކެތި ހޯދައި ބެލެހެއްޓުން.\nނެޝަނަލް ޑްރަގް އެޖެންސީގެ ލަފަޔާއެއްގޮތަށް ސެންޓަރުގެ އެންމެހައި މަސައްކަތްތައް ރާވައި ހިންގައި ބެލެހެއްޓުމާއި ކުރިޔަށް އޮތް އަހަރަށް ކަޑައަޅާ ސެންޓަރުގެ އެކްޝަން ޕްލޭން އެކުލަވައިލުމާއި، އެކްޝަން ޕްލޭނާ އެއްގޮތްވާގޮތުގެ އަހަރީ ބަޖެޓް ހަދައި އަހަރުގެ ޖޫން މަހުގެ ނިޔަލަށް ޑިވިޜަނަށް ހަވާލުކުރުން\nއަހަރީ ބަޖެޓް ހަދާ ހެޑް އޮފީހަށް ފޮނުވުމާއި އެއަހަރަށް ހިންގުމަށް ބޭނުންވާ ޕްރޮގްރާމްތައް ތަނުގެ މެންޑޭޓާ ގުޅޭގޮތުން ރާވައި ހިންގުން.\nޕްރޮޖެކްޓްތަކާއި، ޕްރޮގްރާމުގެ ތެރެއިން ކޮންމެހެން ރިވިއުކުރަންޖެހޭ ކަންކަން ދެނެގަނެ ގެންނަންޖެހޭ ބަދަލުތައް ވެރިންގެ މަޝްވަރާގެ މަތިން ގެނައުން.\nސެންޓަރުގެ މުދަލާއި ފައިސާ އަދި އެނޫން ވަސީލަތްތައް ބޭނުންކުރެވެނީ ޤާނޫނާއި ގަވާއިދާ އެއްގޮތަށް އަދި ހެޔޮގޮތުގައިތޯ ބަލައި އެގޮތަށް ހިނގާކަން ކަށަވަރުކުރުން.\nހެދިފައިވާ އޮނިގަނޑާ އެއްގޮތްވާގޮތުގެ މަތިން ތަނުގެ މަސައްކަތްތައް ރާވައި އެމަސައްކަތް މުވައްޒަފުންނާ ހަވާލުކޮށް އެމަސައްކަތް ހިންގާ ބެލެހެއްޓުން.\nމަޤާމުގެ މަސައްކަތާ ގުޅޭ ދާއިރާއަކުން ދަށްވެގެން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައި ވުމާއެކު، މަޤާމުގެ މަސައްކަތުގެ ދާއިރާއެއްގައި6އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން ނުވަތަ،\nމަޤާމުގެ މަސައްކަތާ ގުޅޭ ދާއިރާއަކުން ދަށްވެގެން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް6ގެ ސަނަދެއް ހާސިލުކޮށްފައި ވުމާއެކު، މަޤާމުގެ މަސައްކަތުގެ ދާއިރާއެއްގައި4އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން ނުވަތަ،\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ގެ ސަނަދެއް ހާސިލުކޮށްފައި ވުމާއެކު، ގުޅުންހުރި އެހެން ދާއިރާއަކުން ލެވެލް2ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\nމަޤާމުގެ ކްލެސިފިކޭޝަން: ސީނިއަރ އޮފިސަރ ގްރޭޑް 2/ ޓެކްނިކަލް އޮފިސަރ ގްރޭޑް2(އެމް. އެސް 2)\nނޭޝަނަލް ޑްރަގް އެޖެންސީ/ ކ. މާލެ (ހިއުމަން ރިސޯސް ސެކްޝަން)\nއެން.ޑީ.އޭއާއި އެން.ޑީއޭގެ ދަށުން ހިންގާ ސެންޓަރުތަކުގެ މުވައްޒަފުންނަށް އަންގަންޖެހޭ އެންމެހައި އެންގުންތައް އަންގާ ސޮއިކުރުވުން.\nއެން.ޑީ.އޭއަށް އަލަށް ވަންނަ މުވައްޒަފުންގެ ވަޒީފާ ބަޔާނާއި ވަޒީފާގެ އެއްބަސްވުން ތައްޔާރުކޮށް ސޮއިކުރުވުން.\nއެން.ޑީ.އޭ އާއި އެން.ޑީ.އޭއިން ބަލަހައްޓަމުންގެންދާ ތަންތަނުގެ މުވައްޒަފުންނަށް އެމުވައްޒަފުން އަދާކުރާ ވަޒީފާއާ ގުޅޭ ގޮތުން ދޭންޖެހޭ އެލަވަންސްތައް ހޯދުމުގެ މަސައްކަތް ކުރުން.\nމުވައްޒަފުންގެ ވަޒީފާއާ ބެހޭގޮތުން ހުށަހަޅާ މައްސަލަތައް ބަލާ ސިޓީތަކަށް ޖަވާބު ދިނުން\nމުވައްޒަފުންނާ ގުޅޭގޮތުން އެކުލަވައިލެވިފައިވާ އާންމު އުސޫލުތަކާއި ގަވާއިދުތަކަށް ގެންނަންޖެހޭ ބަދަލުތައް ގެނެސް އަޕްޑޭޓްކޮށް ބެލެހެއްޓުން.\nއެން.ޑީ.އޭއިން ހިންގާ އެކިއެކު ޕްރޮޖެކްޓްތަކަށް ކޮންޓްރެކްޓް އުސޫލުން ހޯދަންޖެހޭ ދިވެހިން ހޯދުމުގެ މަސައްކތްކުރުން.\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި4އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ،\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ،\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް6ގެ ސަނަދެއް ހާސިލުކޮށްފައިވުން. ނުވަތަ،\nނޭޝަނަލް ޑްރަގް އެޖެންސީ/ ކ. މާލެ (ޕްރޮކިއުމަންޓް ސެކްޝަން)\nއިޢުލާން ކުރަންޖެހޭ ކަންކަމަށް އަދި މިއެޖެންސީގައި ކުރަންޖެހޭ މަރާމާތުތަކަށް މާއުލޫމާތު ޝީޓް ހެދުމާއި ޕޮއިންޓްދޭ މިންގަނޑު ހަދައި ތައްޔާރުކުރުކޮށް ގެޒެޓު ކުރުން.\nއެންޑީއޭ އާއި އެންޑީއޭގެ ދަށުން ހިންގާ ސެންޓަރުތަކަށް ބޭނުންވާ ލިޔެކިއުމާއި، ފޮޅާސާފްކުރާތަކެތި، ހަރުމުދާ އަދި ބޭސް ހޯދުމުގެ މަސައްކަތް ހިންގައި ބެލެހެއްޓުން.\nބިޑުއިވަލުއޭޓު ކުރުމާއި، ޓެންޑަރ ކޮމިޓީ ބޭއްވުމާއި އަދި އެކޮމިޓީގެ މަސައްކަތްތަކާއި ގުޅިގެން ކުރަންޖެހޭ އިދާރީ މަސައްކަތްކުރުން.\nއެން.ޑީ.އޭގެ އެކި ސެކްޝަންތަކުންނާއި ވެރިން އެކި ތަންތަނަށް ކުރަންޖެހޭ ރަސްމީ ދަތުރުތައް ރާވައި ހިންގުން.\nމި އެޖެންސީއިން ކުރާ އިޢުލާންތަކާ ގުޅިގެން ވަޑައިގަންނަވާ ފަރާތްތަކަށް މަޢުލޫމާތު ސާފުކޮށްދިނުން އަދި ބިޑު ހުޅުވުން.\nއަހަރީ ރިޕޯޓު ނިންމަންޖެހޭ ތާރީޚަށް ނިންމުމުގެ މަސައްކަތްކުރުން އަދި ޕްރޮކިޔުމަންޓު ސެކްޝަންގެ ބަޖެޓު ތައްޔާރުކުރުމަށް އެހީތެރިވެދިނުން.\nމަޤާމުގެ ކްލެސިފިކޭޝަން: ސީނިއަރ އޮފިސަރ ގްރޭޑް 1/ ޓެކްނިކަލް އޮފިސަރ ގްރޭޑް 1 (އެމް. އެސް 1)\nނޭޝަނަލް ޑްރަގް އެޖެންސީ/ ކ. މާލެ (ކޮމިއުނިޓީ ސަރވިސް ސެންޓަރ)\nކްލައިންޓު ސެންޓަރުގައި އެޑްމިޓްކުރުމަށް ކުރަންޖެހޭ މަސައްކަތްތައްކުރުން.\nކްލައިންޓާއި ގުޅުންހުރި ލިޔެކިޔުންތައް ބެލެހެއްޓުނ.ް\nކްލައިންޓާއި އާއިލާއާ ގުޅުވައިދިނުމަށް ބޭނުންވާ އެހީތެރިކަން ފޯރުކޮށްދިނުނ.ް\nޕްރޮގްރާމް ކޯޑިނޭޓަރ އަދި ޕިއަރ އެޑިއުކޭޓަރުންނަށް ޕްރޮގްރާމް ހިންގުމަށް ބޭނުންވާ އެހީތެރިކަން ފޯރުކޮށްދިނުން، ސެންޓަރުގެ ޞިއްޙީ ރައްކާތެރިކަން ދެމެހެއްޓުމަށް މަސައްކަތްކުރުން.\nކައުންސެލިންގ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ،\nކައުންސެލިންގ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް6ގެ ސަނަދެއް ހާސިލުކޮށްފައިވުން. ނުވަތަ،\nކައުންސެލިންގ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުމާއެކު، ގުޅުންހުރި އެހެން ދާއިރާއަކުން ލެވެލް4ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\nމަޤާމުގެ ކްލެސިފިކޭޝަން: ސީނިއަރ އޮފިސަރ ގްރޭޑް 1 / ޓެކްނިކަލް އޮފިސަރ ގްރޭޑް 1 (އެމް. އެސް 1)\nޑްރަގް ޓްރީޓްމަންޓް އެންޑް ރިހެބިލިޓޭޝަން ސެންޓަރ/ ކ. ހިންމަފުށި\nކްލައިންޓު ސެންޓަރުގައި އެޑްމިޓްކުރުމަށް ކުރަންޖެހޭ މަސައްކަތްތައް ކުރުން.\nކްލައިންޓާ ގުޅުންހުރި ލިޔެކިޔުންތައް ބެލެހެއްޓުނ.ް\nކްލައިންޓާއި އާއިލާއާ ގުޅުވައިދިނުމަށް ބޭނުންވާ އެހީތެރިކަން ފޯރުކޮށްދިނުން\nހާފްވޭ ހައުސް/ ހުޅުމާލެ\nކްލައިންޓާއި އާއިލާއާ ގުޅުވައިދިނުމަށް ބޭނުންވާ އެހީތެރިކަން ފޯރުކޮށްދިނުން.\nމަޤާމުގެ ކްލެސިފިކޭޝަން: އޮފިސަރ ގްރޭޑް 2/ އެސިސްޓެންޓް ޓެކްނިކަލް އޮފިސަރ ގްރޭޑް2(ޖީ. އެސް 4)\nކައުންސެލިންގ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުން\nޑްރަގް ޓްރީޓްމަންޓް އެންޑް ރިހެބިލިޓޭޝަން ސެންޓަރ، ކ. ހިންމަފުށި\nޕްރޮގްރާމް ކޯޑިނޭޓަރ އަދި ޕިއަރ އެޑިއުކޭޓަރުންނަށް ޕްރޮގްރާމް ހިންގުމަށް ބޭނުންވާ އެހީތެރިކަން ފޯރުކޮށްދިނުން، ސެންޓަރުގެ ޞިއްޙީރައްކާތެރިކަން ދެމެހެއްޓުމަށް މަސައްކަތްކުރުން.\nޑްރަގް ޓްރީޓްމަންޓް އެންޑް ޑިޓޮކްސިފިކޭޝަން ސެންޓަރ/ (ޏ.ފުވައްމުލައް)\nޓްރީޓްމެންޓް ސެންޓަރުތަކުން ފަރުވާނިންމުމަށްފަހު ކޮމިއުނިޓީއަށް ބަދަލުކުރެވޭ ކްލައިންޓުންނަށާއި ކޯޓުތަކުން ކޮމިއުނިޓީއަށް ޙުކުމްކުރެވޭ ކްލައިންޓުންނަށާއި ބެލެނިވެރިންނަން ކޮމިއުނިޓީ ސަރވިސް ސެންޓަރުން ދޭންޖެހޭ ކްލިނިކަލް ޚިދުމަތްތައް ރާވައި ހިންގުން.\nކްލައިންޓުންގެ ރިޕޯޓުތައް ނިންމާ ޓްރީޓްމެންޓް އަދި މުރާޖާޢާ ކޮމެޓީއަށް ހުށަހެޅުން.\nޑްރަގް ކޯޓަށް ފޮނުވާ ރިޕޯޓުތައް ގަވާއިދުން ތައްޔާރުކޮށް ޑްރަގް ކޯޓަށް ފޮނުވުން.\nކޮމިއުނިޓީ ފަރުވާގެ ޙިދުމަތްތައް ފުޅާކުރުމަށް ކުރަންޖެހޭ ކަންތައްތައް ދެނެގަނެ، ސެކްޝަނާއި ހަވާލުވެ ހުންނެވި ފަރާތަކާއި މަޝްވަރާކޮށްގެން ޕްރޮގްރާމްތައް ރާވައި ހިންގުން.\nސެކިއުރިޓީ އޮފިސަރ (ކޮންޓްރެކްޓް)\nމަޤާމުގެ ކްލެސިފިކޭޝަން: ސަޕޯޓް ސްޓާފް ގްރޭޑް 1 (އެސް. އެސް 2)\nނޭޝަނަލް ޑްރަގް އެޖެންސީ/ ކ. މާލެ (އެޑްމިނިސްޓްރޭޝަން ސެކްޝަން)\nބެލެނިވެރިން ކްލައިންޓުންނަށް ފޮނުވުމަށް ގެންނަ ތަކެތި ޗެކްކޮށް ބަލައިގަތުމާއި، އެތަކެތީގެ ލިސްޓުގެ ކޮޕީ ހަދާ ކައުންޓަރާއި ހަވާލުކުރުން.\nކުޑަކަމުދާ ތަކެތި ނެގުމަށްޓަކައި ކުރަންޖެހޭ އެންމެހައި ކަންތައްތައް ކުރުމާއި ފަރުވާއަށް އަންނަ ކްލައިންޓުންގެ ޔޫރިން ނެގުން.\nކްލައިންޓުންގެ ހާޒިރީގައި ސޮއިކުރުވުން.\nސޮއިކުރުމަށް އަންނަ ކްލައިންޓުން ބޯން ބޭނުންވާ ފެން ލިބޭނެގޮތަށް ޔޫރިން ނަގާ ތަނުގައި ބެހެއްޓުމުގެ އިންތިޒާމު ކޮންމެ ދުވަހަކުވެސް ހަމަޖެއްސުން.\nފަރުވާ ހޯދާ އެހެން މީހަކަށް ނުވަތަ ފަރުވާދޭ މަރުކަޒުގެ މުވައްޒަފަކަށް އިންޒާރުދީ ބިރުދެއްކުން، އަނިޔާކުރުން ނުވަތަ މާރާމާރީ ހިންގުމަށް މަސައްކަތްކޮށްފިނަމަ ނުވަތަ ހިންގައިފިނަމަ އެމީހުންގެ މަޢުލޫމާތު މިއެޖެންސީގެ ކަމާބެހޭ ފަރާތްތަކަށް ހުށަހެޅުން.\nނޯޓް: މިމަޤާމަށް މީހަކު ހޮވުމުގައި ފިރިހެން ބޭފުޅުންނަށް އިސްކަންދެވޭނެއެވެ.\nމަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ،\nމަޤާމަށް ބޭނުންވާ ތަމްރީނެއް ނުވަތަ ލައިސަންސެއް ނުވަތަ ހުއްދައެއް ނުވަތަ ސަނަދެއް ހާސިލުކޮށްފައިވުން.\nމަޤާމުގެ ކްލެސިފިކޭޝަން: ސަޕޯޓް ސްޓާފް ގްރޭޑް 1 (އެސް.އެސް.1)\nއޮފީހުގެ އެތެރެ ކުނިކަހާ ފޮޅާ ސާފުކޮށް ބެލެހެއްޓުމާ ފާހާނާ ސާފުކޮށް ބެލެހެއްޓުން އަދި އިމާރާތުގެ ގޯތިތެރެ ކުނިކަހާ ސާފުކޮށް ބެލެހެއްޓުން.\nސެންޓަރުން ބަލަހައްޓަންޖެހޭ ތަންތަން ކުނިކަހާ ސާފުކުރުމަށް ހަމަޖެހިފައިވާ އުސޫލުތަކުން އެތަންތަން ކުނިކަހާ ސާފުކުރުން.\nސެންޓަރުން އެކި ފަރާތްތަކަށް ފޮނުވަންޖެހޭ ސިޓީއާ އެހެނިހެން ތަކެތި ބެހުން.\nސެންޓަރުގައި ހުންނަ ސަރުކާރުގެ މުދަލާއި ފަރުވާގައި ތިބޭ ކްލައިންޓުންގެ ތަކެތި ހިމާޔަށްކޮށް ބެލެހެއްޓުން.\nއެކިއެކި ބައްދަލުވުންތަކުގެ ބައިވެރިންނަށް ފިނިހިތްޕެވުން ތައްޔާރުކޮށް އެކަމާ ގުޅިގެން ކުރަންޖެހޭ މަސައްކަތްތައް ކުރުން.\nލިބިފައިވާ ތަޢުލީމީ ސެޓުފިކެޓް ތަކުގެ ކޮޕީއާއި ޓްރާންސްކްރިޕްޓް (އެކްރެޑިޓް ކޮށްފައިވާ ސެޓުފިކެޓް، ސެޓުފިކެޓް ނުލިބޭނަމަ ސެޓުފިކެޓު އެކްރެޑިޓް ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ކޮލިފިކޭޝަން އެސެސްމެންޓް ރިޕޯޓު ލިޔުން)\nކައުންސެލަރ އަދި އެސިސްޓެންޓް ކައުންސެލަރ މަޤާމުތަކަށް ހުށަހަޅުއްވާ ފަރާތްތަކުން ހެލްތު މިނިސްޓްރީގެ މޯލްޑިވްސް ބޯޑް އޮފް ހެލްތު ސައިންސަސްގެ "ސެޓްފިކެޓް އޮފް ރެޖިސްޓްރޭޝަން" އިން ސަރޓިފައިކުރެވިފައިވާ ލިޔުން ހުށަހަޅަންވާނެއެވެ. މިލިޔުން ހުށަނާޅުއްވާ ފަރާތްތަކުން ކައުންސެލަރ އަދި އެސިސްޓެންޓް ކައުންސެލަރ މަޤާމުތަކަށް ޝަރުޠު ފުރިހަމަނުވާނެއެވެ.\nސިވިލް ސަރވިސްއަށް/ ސަރުކާރަށް ޚިދުމަތް ކުރުމުގެ އެއްބަސްވުމެއް އޮތް މުވައްޒަފުން، ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާ މެދު އިޢުތިރާޒެއްނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ލިޔުން.\nމަސައްކަތުގެ ތަޖުރިބާ ލިޔުން (މިލިޔުމުގައި އަދާކޮށްފައިވާ މަޤާމުތަކާއި އެމަޤާމުތައް އަދާކޮށްފައިވާ ތާރީޚުތައް އެގެން އޮންނަންވާނެއެވެ.\n07 މޭ 2015 ވާ ބުރާސްފަތި ދުވަހުގެ 13:30ގެ ކުރިން ނޭޝަނަލް ޑްރަގް އެޖެންސީއަށް ހުށަހަޅަން ވާނެއެވެ.\n2015 ވަނަ އަހަރުގެ މޭ މަހުގެ ތެރޭގައި، ނޭޝަނަލް ޑްރަގް އެޖެންސީގައިއެވެ.\nނޯޓް: މިވަޒީފާއަށް އެދިފައިވާ ޝަރުޠު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ ތަޢުލީމީ ފެންވަރާއި ތަޖުރިބާއަށް އަދި މަސައްކަތަށް ބޭނުންވާ ހުނަރަށް ބެލުމަށްފަހު 10 ފަރާތެއް ޝޯޓްލިސްޓް ކުރެވޭނެއެވެ.\nމަޢުލޫމާތު ސާފުކުރައްވަން ގުޅުއްވާނެ ނަންބަރަކީ 3343061އެވެ. ވަޒީފާއަށް އެދޭ ފޯމު މިއެޖެންސީގެ ވެބްސައިޓް (www.nda.gov.mv) އަދި ސިވިލް ސަރވިސް ވެބްސައިޓްގެ އިތުރުން ނޭޝަނަލް ޑްރަގް އެޖެންސީގެ ރިސެޕްޝަނުން ލިބެން ހުންނާނެއެވެ.\nނަންބަރު: (IUL)434-HRD /434/2015/22\nސުންގަޑި: 07 މޭ 2015 1330


Majleehuge Minority Party Ah Vaan Nazim Ah Beynunvanee Enme2Memberun - Vaguthu\nމަޖިލީހުގެ މައިނޯރިޓީ ޕާޓީއަށް ވާން ނާޒިމަށް ބޭނުންވަނީ ދެމެންބަރުން\nދަނގެތި ދާއިރާގެ މެންބަރު، ޖޭޕީގެ ޕާލިމެންޓްރީ ގްރޫޕްގެ ޑެޕިއުޓީ ލީޑަރު މުހައްމަދު ނާޒިމް - ފޮޓޯ މަޖިލިސް\nސިޔާސީ ޕާޓީތަކުގެ ދަފްތަރުގައި ރަޖިސްޓްރީ ނުކުރެވި އަދި އޮތަސް މިހާރު ވެސް އެއީ ރާއްޖޭގެ މައި ދެ ސިޔާސީ ޕާޓީއަށް ފަހު ރައްޔިތުންގެ މަޖިލީހުގައި އެންމެ މެންބަރުން ގިނަ ޕާޓީއެވެ.\nދަނގެތި ދާއިރާގެ މެންބަރު މުހައްމަދު ނާޒިމް އިސްވެ ހުންނަވައިގެން އުފައްދަވާ "މޯލްޑިވްސް ނޭޝަނަލް ޕާޓީ" އަށް ނާޒިމް ހިމެނޭހެން ރައްޔިތުންގެ މަޖިލީހުގެ ފަސް މެންބަރަކު ގުޅިވަޑައިގެންފައިވެއެވެ.\nއެއީ ނާޒިމްގެ އިތުރުން ވިލިމާލެ ދާއިރާގެ މެންބަރު އަހްމަދު އުޝާމްއާއި، ނޮޅިވަރަމް ދާއިރާގެ މެންބަރު މުހައްމަދު ނަޝީދު އަބްދުﷲ (މޮސްޓާ) އާއި، ނިލަންދޫ ދާއިރާގެ މެންބަރު އަބްދުލް މުހްސިން ހަމީދު (ޖޭފޯ) އާއި، ތިމަރަފުށި ދާއިރާގެ މެންބަރު އަބްދުﷲ ރިޔާޒެވެ.\nނަވާރަވަނަ ރައްޔިތުންގެ މަޖިލީހުގެ މެޖޯރިޓީ ޕާޓީއަކީ ވެރިކަން ކުރާ މައި ޕާޓީ ކަމުގައިވާ އެމްޑީޕީއެވެ. އެމްޑީޕީގެ 65 މެންބަރުން ތިއްބަވައެވެ. މައިނޯރިޓީ ޕާޓީއަކީ އިދިކޮޅު މައި ޕާޓީ ކަމުގައިވާ ޕީޕީއެމްއެވެ. ޕީޕީއެމްގެ ހަ މެންބަރުން ތިއްބަވައެވެ.\nފަރެސްމާތޮޑާ ދާއިރާގެ މެންބަރު ހުސައިން މުހައްމަދު ލަތީފް (ސެމްބެ) ޕީޕީއެމްއާއި ގުޅިވަޑައިގަތުމުގެ ކުރިން މައިނޯރިޓީ ލީޑަރު ވެސް އޮތީ ކަނޑަނާޅައެވެ. އެއީ އޭރު ޕީޕީއެމްއާއި ޖޭޕީގައި ވެސް ފަސް މެންބަރުން ތިއްބެވުމުންނެވެ.\nނާޒިމްގެ ޕާޓީއަށް މަޖިލީހުގެ ފަސް މެންބަރުން ގުޅިވަޑައިގަތުމުން އަނެއްކާ ވެސް މަޖިލީހުގައި ސިޔާސީ ޕާޓީތައް ތަމްސީލްވާ މިންވަރަށް ބަދަލުތަކެއް އަންނާނެއެވެ. މި ގޮތުން ޖޭޕީގެ މެންބަރުން ވަނީ ފަސް މެންބަރުންގެ އަދަދަކުން ތިން މެންބަރުންނަށް މަދުވެފައެވެ. އަދި އަމިއްލަ މެންބަރުންގެ އަދަދު ވެސް ވަނީ ފަސް މެންބަރުންގެ އަދަދުން ދެ މެންބަރުންނަށް ދަށްވެފައެވެ.\nއިތުރު ދެ މެންބަރަކު ސޮއިކުރައްވައިފިނަމަ ނާޒިމްގެ ޕާޓީ ވެގެން ދާނީ މައިނޯރިޓީއަށެވެ. މި ކަމަށް ކުރެވޭ މަސައްކަތްތަކާ ގުޅޭ ގޮތުން ސުވާލު ކުރުމުން ނާޒިމް ވިދާޅުވީ "އަދި އެ ވާހަކަ ދައްކަން މާ އަވަސް" ކަމަށެވެ. އިތުރު ތަފްސީލްތަކެއް ނުދެއްވައެވެ.\nޕީޕީއެމްގައި ހަމެންބަރުން މަޖިލީހުގައި ތިއްބެވިއިރު ޕީޕީއެމް އާއި ކޯލިޝަން ހަދާފައިވާ ޕީއެންސީގައި ތިން މެންބަރުން ތިއްބަވައެވެ. ނަމަވެސް މައިނޯރިޓީ ލީޑަރު ކަނޑައެޅުމުގައި ބަލާފައި ވަނީ ހަމައެކަނި ޕީޕީއެމްގައި ތިއްބެވި މެންބަރުންގެ އަދަދަށެވެ.\nމަޖިލީހުގެ ފަސް މެންބަރުން އިސްވެ ތިއްބަވައިގެން އުފައްދާ ޕާޓީއަށް މެންބަރުން އިތުރު ކުރުމުގެ މަސައްކަތް ދަނީ ކުރަމުންނެވެ. ސިޔާސީ ޕާޓީއެއް ދަފުރަތު ކުރެވެނީ މަދުވެގެން 3،000 މެންބަރުންގެ ސޮޔާއެކު ކަމަށް ވާއިރު، އެ އަދަދަށް ސޮއި ލިބި ވަރަށް އަވަހަށް ހުށަހަޅުއްވާނެ ކަމަށް ބައެއް މީޑިއާތަކުގައި ރިޕޯޓްކޮށްފައިވެއެވެ.\nމަޖިލީހުގެ ގަވާއިދު އޮންނަ ގޮތުން ސިޔާސީ ޕާޓީއެއްގައި ދެ މެންބަރުންނަށް ގިނަ މެންބަރުން ތިއްބަވާނަމަ އެ ޕާޓީގެ ޕާލިމެންޓްރީ ގްރޫޕް މަޖިލީހުގެ ދަފްރަތުގައި ވެސް ރަޖިސްޓްރީ ކުރާނެއެވެ. އަދި މަޖިލީހުގެ ސިޔާސީ ޕާޓީތަކުގެ ލީޑަރުންގެ ތެރޭގައި އެ ޕާޓީގެ ޕާލިމެންޓްރީ ގްރޫޕްގެ ލީޑަރު ހިމެނޭނެއެވެ.\nސިޔާސީ ޕާޓީތަކުގެ ދަފްތަރުގައި މޯލްޑިވްސް ނޭޝަނަލް ޕާޓީ ރަޖިސްޓްރީ ކުރެވުމާއެކު، މަޖިލީހުގެ ދަފްތަރުގައި ވެސް މި ޕާޓީ ރަޖިސްޓްރީ ކުރެވޭނެ ކަމަށް ބެލެވެއެވެ.\nޖުލައި 17, 2021 09:36\nޢެއްމެ 2މެމްބަރުން ތިޔަމަޖިލިސްތެރެއިން ހޯދުމަކީ އެއްވެސްކަމެއްނޫން، ލާރިކޮޅެއް ދިންފަރާތަކަށްދާން ތައްޔާރަށް ތިބޭބައެއް ނޫންތޯ؟؟؟ އަވަހަށް ގަނެލާ.\nޖުލައި 17, 2021 10:32\nކޮން މައިނޯރިޓީއެއް! ޤާސިމްގެ ތައްޕާހުން ހޯދި ގޮނޑިއަލަށް ހޮވެފައި ތިއިނީ! ޤާސިމް ޕާޓީނެ ކެނޑުނުފަދައިން ހިތްވަރެއް ހުރިއްޔާ އަޅެ މަޖިލީހުގެ ގޮނޑި ގާސިމް ބޮލަށް ޖަހާބަލަ!\nޖުލައި 17, 2021 11:23\nއެބުނާހެން އަވަހަށް ގަނެލާ\nތިއައީ ފެން ބޮޔެފަ ވައިލުންހާ ފަސޭހަ ކަމެއް\nޖުލައި 17, 2021 13:33\nއަމިއްލަ ގޮތުންނޭ ކިތާފަރައްޔިތުންގެ ވޯޓް\nޖުލައި 17, 2021 16:56\nއެވަރުގެ މައިނޯރިޓީއަކީ އެކަނި އޮވެ މާ ބޮޑު ފައިދާއެއްވާ އެއްޗެއްތަ؟